শ্ৰীমতীৰ কথাইচোন কাম দিলে! ( - মৌচুমী বৰী) - সাহিত্য ডট অৰ্গ\nশ্ৰীমতীৰ কথাইচোন কাম দিলে! ( – মৌচুমী বৰী)\nবহুদিনৰ পৰাআহমেদৰ দেখাদেখি নাই। জীয়েকৰ স্কুলত নাম-ভৰ্তিৰ বাবে মোৰ পৰা১০০০টকা ধাৰলৈ লোৱাৰ পিছৰে পৰাই মানুহটো নেদেখা হ’লোঁ । নহ’লে দেখোন সিসপ্তাহটোত এপাক মোৰ ওচৰলৈ আহেই। ইফালে যিমানে আহমেদৰ দেখাদেখি নোহোৱা হৈছেশ্ৰীমতীৰো কেটকেটনি বাঢ়ি আহিছে।\n“হৃদয়খন সাগৰৰ সমান বহল কৰি পইছা বিলাইফুৰে নহয়!যাওক এতিয়া আহমেদৰ ওচৰলৈ!সি যে আৰু আপোনাক টকা কেইটা ঘূৰাই দিব, মোৰ হ’লে মনে নধৰা হৈছে দেই!”\n“এ.. ৰ’বাহে দিব নহয়!”\nৰাতিপুৱাইশ্ৰীমতীৰ লগত এখুন্দা লাগি আহমেদক বিচাৰি তাৰ ঘৰলৈ বুলি ওলালোঁ।ঈশ্বৰৰকৃপাত আহমেদ ঘৰতে আছিল।বৰ আদৰ-সাদৰ কৰি আহমেদে মোক চাহ-তাহ খোৱালে, পিছে মইধাৰলৈ দিয়া টকাটোৰ কথা ঘুণাক্ষৰেও মুখলৈ নানিলে।ইফালে শ্ৰীমতীৰ ৰণচণ্ডীৰূপটোৰ কথা মনত পেলাই মইয়েউলিয়ালোঁ কথাটো।তেওঁ মোৰ কথাটো শুনিয়েই মোৰ কথাশেষ কৰিবলৈ নিদি কৈ উঠিল…” এইকেইদিন মোৰ ভালকৈয়ে টকাৰ টনাটনি হৈ আছেবুজিছে দাদা; মই আপোনাক আপোনাৰ টকাটো কাইলৈকে ঘৰতে দি থৈ আহিম।বেয়া নাপাইযেন৷”\nমইও “হ’ব দিয়ক” এইবুলি কৈ আহমেদৰ পৰা বিদাই লৈ যুদ্ধত জিকি অহাপুৰুষৰ দৰে শ্ৰীমতীৰ আগত গৰ্বেৰে ক’লো—“হেৰা, তুমি মিছাতে বৰ খেঙখেঙাইথাকাহে!চাবাচোন, কাইলৈ আহমেদে মোৰ ঘৰলৈ আহি হাততে টকাটো গুজি দিবহি৷”\nপিছদিনা আহমেদলৈ বাট চাই ৰ’লোঁ, বেলি লহিয়াইও ৰাতি হ’ল, আহমেদৰ দেখাসাক্ষাৎ হ’লে নহ’ল। বেলি লহিওৱাৰ পাছৰে পৰা শ্ৰীমতীৰ মুখ খনো মেঘে গজাদিগাজিবলৈ ধৰিলে।মই পিছে যোগাত্মক দিশ এটাকে ভাবি অপেক্ষাৰ অন্ত পেলালোঁ।আহমেদৰ কিজানি কিবা ভালকৈয়ে অসুবিধা হ’ল!!শ্ৰীমতীক ক’লো—“ এ..তুমি ইমানকৈমোৰ মূৰটো নাখাবা হে!কিজানি আহমেদৰ অসুখ-বিসুখেই হৈছে! মোক টকাখিনি ঘূৰাইদিব নহয়!”\n“হৈছে হৈছে গাঁৱৰ বাপুকণে ৫০০ থকা ধাৰলৈ লোৱা এবছৰেই হ’ল।ঘূৰাই দিয়াৰচোন নাম-গোন্ধই নাই!”\n“এ.. তাৰ কথা নধৰিবাচোন..দুখীয়া ল’ৰা”\n“সি অকল ৫০০ টকাই নিছেনে, কেতিয়াবা এশ, কেতিয়াবা দুশ..এনেকৈআপোনাৰপৰা টকাবোৰ চুঁচি আছে..আপোনাৰ উপাৰ্জনেৰে ঘৰখন চলাবলৈকে টান, আকৌ দানবীৰকৰ্ণৰ দৰে আক-তাক টকা ধাৰলৈ দি ফুৰে!”\nশ্ৰীমতীৰ গালি-শপনি শুনাৰপাছত ৰাতিটো উজাগৰে কটালোঁ।এৰা, মই এজন মধ্যবিত্ত লোক,ঘৰখন ভালদৰে চলাবলৈমোকো ভালকৈয়ে টকাৰ দৰকাৰ হয়। কোনোবাই বিপদত পৰিলে টকা ধাৰলৈ দিবলৈ সংকোচনকৰোঁ, কিন্তু মই যি বিশ্বাস আৰু আন্তৰিকতাৰে টকা ধাৰলৈ দিওঁ, ধাৰলৈ লোৱাজনেও মোক সেই বিশ্বাসেৰে ঘূৰাই দিয়া উচিত বুলি ভাবোঁ।\nকেইবাদিনো গ’ল। আহমেদ আহিব আহিব বুলি বাট চাই কটালোঁ..পিছে তেওঁ নাহিল।\n“হেৰা, মোক ফিকা চাহ একাপ দিয়াচোন, মূৰটো বৰকৈ টিঙটিঙাইছে অ’৷”\n“আপোনাৰ মূৰ নিটিঙটিঙাই কাৰ মূৰ টিঙটিঙাবনো?”\nশ্ৰীমতীৰ মুখলৈ কেৰাহিকৈ চালোঁ, মানুহজনীৰ মুখতচোন মৰমৰ মাত এষাৰনোহোৱাহ’ল! নতুনকৈ বিয়া পাতোতেটো এনে নাছিল? বৰ লাজকুৰীয়া আছিল মোৰমানুহজনী!হাইঁৰে, তেতিয়া আৰু এতিয়াৰ মাজত কিমানযে তফাৎ!তাইৰ হাতৰ ফিকাচাহকাপ খাই আকৌ আহমেদৰ ঘৰলৈকে গ’লোঁ।বাটত হঠাতেচোন আহমেদ মোৰ কাষেদি চাইকেলচলাই সাউৎকৈ পাৰ হৈ গ’ল।মই ত’ত ধৰিবকে নোৱাৰিলোঁ। ঘূৰি চাই দেখোঁ, আহমেদবহুদূৰ পালেগৈ। ঘৰলৈ উভতি আহিলোঁ।মোৰ কিজানি মুখখন বিমৰ্ষ হৈ পৰিছিল, বাৰান্দাত বহি বাতৰি পেপাৰ চাই থকা মাজনীয়ে মোৰ মুখলৈ চাই ক’লে—“দেউতা, আগেপিছে এনেকুৱা মানুহক টকা ধাৰলৈ নিদিবা দেই।চোৱাচোন তেওঁ আমাৰ পৰা টকাওধাৰলৈ ল’লে আৰু শান্তিতে ঘূৰিফুৰিছে আৰু আমাৰ ঘৰখনত মিছাতে অশান্তিখন হৈছে।এনেই মাৰ প্ৰেছাৰ আছে তাতে কেটকেটাই থাকি আৰু কিবা হওঁক…”নীৰৱে মাজনীৰকাষতে বেতঁৰ চকীখনত বহি পৰিলোঁ।আহমেদে দৰকাৰত পৰি টকা নিছে নিয়ক, সি যদিটকাকেইটা ঘূৰাই দিবৰ বাবে যোগাৰ কৰিব পৰা নাই, সি মোক ভালকৈ আহি ক’লেইহ’লচোন!পলাই ফুৰিব লাগে কিয়?নে তাৰ টকাকেইটা ঘূৰাই দিয়াৰ মতলবেই নাই।\n“হেৰি, মইয়েই আহমেদৰ ঘৰলৈ যাম দিয়ক, আহমেদ যদি ঘৰত নাথাকে, তাৰ ঘৈণীয়েককে এজাউৰি দি আহিম।চাহকাপ লওকচোন৷”\nশ্ৰীমতীৰ চকুলৈ চালোঁ, অকণমান মৰম নে পুতৌ কিবা এটা দেখা পোৱা যেন লাগিল।\nপিছদিনা শ্ৰীমতী আহমেদৰ ঘৰলৈ বুলি ওলাল। মই বাধা দি কৈছিলোঁ—“তোমালোকমাইকী মানুহবোৰ এইবোৰ কথাত নুসুমাবাচোন!মই সমস্যাটো সমাধান কৰিম নহয়!” তাইমোৰ কথা নুশুনিলে, অৱশ্যে মইও পেটে পেটে তাই যোৱাটোকে কামনা কৰিলোঁ।মোৰশ্ৰীমতী যিহে, তাইৰ আচল ৰূপ দেখিলে আহমেদেও ভয়ত পেপুৱা লাগিব।\nপুৱা ৬বজাতে শ্ৰীমতীয়ে আহমেদৰ ঘৰৰ কলিঙবেল টিপিলে।মইও শ্ৰীমতীৰ পিছে পিছে চাইকেলচলাই আহমেদৰ ঘৰ পালোঁগৈ। আহমেদৰ পৰিবাৰেই দুৱাৰখন খুলিলে, শ্ৰীমতীয়ে মুখতকৃত্ৰিম হাঁহি এটা মাৰি ক’লে—“আহমেদ ঘৰত আছেনে বাৰু?”\n“অঁ, তেওঁ ১৫ মিনিটমান আগতে কাম এটাত ওলাই গ’ল নহয়, বাইদেউ”।\n“ক’ব নোৱাৰিম, পিছে কি সকামত বা আহিলে?বহকচোন বহক৷”\n“আহমেদে সাতমাহৰ আগতে ১০০০ টকা এটা ধাৰলৈ লৈছিল, আজি ঘূৰাই দিম, কাইলৈঘূৰাই দিম বুলি কৈও আজিলৈকে ঘূৰাই নিদিয়া হ’ল।আমাৰ ঘৰখনতো বৰ টকাৰ নাটনিহৈছে বুজিছে, আহমেদে আকৌ ১০০ টকা লোৱা নাই নহয়, ১০০০ টকা লৈছে।টকা ল’বজানিলে ঘূৰাই দিবও জানিব লাগে!ঠিকেঠাকে, কাইলৈৰ ভিতৰত যদি টকা ১০০০ ঘূৰাইনাপাওঁ পুলিছত ৰিপৰ্ট দিম, গম পাইছে৷”\nসাউৎকৈ শ্ৰীমতী আহমেদৰ চ’ৰাঘৰৰ পৰা গপগপাই ওলাই আহিল। তাইৰ মুখৰ ৰূপটো দেখি মোৰে কলিজাটো অকণকৈ কঁপি উঠিল।\nএৰা, শ্ৰীমতীৰ কথাইচোন কাম দিলে। পিছদিনাই আহমেদে ১০০০ টকা ঘৰতে দি থৈ গ’ল।\n← ধুম – ৪ (-উজ্জ্বল ফুকন)\nভয় (-দীগন্তকুমাৰ ভটাচাৰ্য্য) →\nব’হাগ বিহুত এশ-এবিধ শাক-পাচলি (অঞ্জনা তামুলী)


ৱিকিপিডিয়া:ৱিকিপত্ৰিকা/মাৰ্চ-২০১৫ - অসমীয়া ৱিকিপিডিয়া\nঅসমীয়া ভাষাক বিশ্ব দৰবাৰলৈ লৈ যোৱাৰ উদ্দেশ্যে গঢ় লৈ উঠা ‘অসমীয়া ৱিকিপিডিয়া’ই শামুকীয় গতিত ইয়াৰ যাত্ৰা আৰম্ভ কৰিছিল যদিও লাহে লাহে ইয়াৰ গতি বৃদ্ধি হোৱাতো পৰিলক্ষিত হৈছে। চলিত বৰ্ষৰ ফেব্ৰুৱাৰী মাহটো অসমীয়া ৱিকিপিডিয়াৰ বাবে এটা উল্লেখযোগ্য মাহ হিচাপে চিহ্নিত হৈ ৰ’ব। কিয়নো এই মাহতে প্ৰৱন্ধৰ সংখ্যা প্ৰায় ৩১২৫ টালৈ বৃদ্ধিৰ লগতে ছাত্ৰ-ছাত্ৰীৰ মাজত ৱিকিপিডিয়াক জনপ্ৰিয় কৰি তোলাৰ উদ্দেশ্যে দুখনকৈ ‘ৱিকিপিডিয়া সন্মিলন’ সফলতাৰে অনুষ্ঠিত কৰা হ’ল। প্ৰথমখন সন্মিলন অনুষ্ঠিত কৰা হ’ল ৰাষ্টীয় প্ৰযুক্তিবিদ্যা প্ৰতিস্থান, শিলচৰত (১৩ ফেব্ৰুৱাৰী) আৰু দ্বিতীয়খন গিৰিজানন্দ চৌধুৰী ইনষ্টিটিউট অৱ মেনেজমেন্ট এণ্ড টেকনল'জী, তেজপুৰত (২৮ ফেব্ৰুৱাৰী)।\n২০১৪ চনৰ ফেব্ৰুৱাৰী মাহত ৰাষ্টীয় প্ৰযুক্তিবিদ্যা প্ৰতিস্থান, শিলচৰত এখন ৱিকিপিডিয়া সন্মিলনৰ কথা প্ৰভাকৰ শৰ্মা ছাৰৰ লগত আলোচনা কৰিছিলোঁ। আমাৰ চকুত পৰিছিল চৌহদত অসমীয়া ল’ৰা বহুত আছে যদিও অসমীয়া ৱিকিপিডিয়াত কাম কৰিবলৈ কোনো সহকৰ্মী বিচাৰি পোৱা নাছিলোঁ। আমি জানিছিলোঁ আগ্ৰহী ল’ৰা আছে, কিন্তু ইমান এটা বিশাল চৌহদত কোনজন আগ্ৰহী বিচাৰি পাম কেনেকৈ? গতিকে আমি এটা ফেচবুক গ্ৰুপ খোলাৰ সিদ্ধান্ত লৈছিলোঁ ‘অসমীয়া ৱিকিপিডিয়া ক্লাব, শিলচৰ।’ বহুতে প্ৰশ্ন কৰিছিল ‘অসমীয়া ৱিকিপিডিয়া’ৰ কেইবাটাও ডাঙৰ গ্ৰুপ আছেই ফেচবুকত। তেনে অৱস্থাত আৰু এটা গ্ৰুপটো খোলাৰ প্ৰয়োজন কি? আমি ভাবিছিলোঁ প্ৰয়োজন আছে। পাছত আমি চৌহদৰ প্ৰায় প্ৰতিখন হোষ্টেলৰ এজনকৈ ছাত্ৰক দায়িত্ব দিছিলোঁ হোষ্টেলত আগ্ৰহী যেন লগা ছাত্ৰ- ছাত্ৰীসকলক গ্ৰুপটোত এদ কৰিবলৈ। এনেদৰেই লগ পাইছিলোঁ তেতিয়া জুনিয়ৰ হোষ্টেলৰ আবাসী ছাইদুল ইছলাম আৰু অন্যান্য হোষ্টেলৰ নিতু দাস, চম্পকজ্যোতি ৰাজবংশী আদিক। আমি আটাইকেইজনে মিলি ৰাতি ৰাতি হোষ্টেলে হোষ্টেলে গৈ মিটিং পাতি হ’বলগীয়া ‘ৱিকিপিডিয়া সন্মিলন’ৰ বিষয়ে প্ৰচাৰ কৰি ফুৰিছিলোঁ। ফেচবুকৰ যোগেদি হওঁক বা মুখেৰে আমি আটায়ে প্ৰায় দুশজনক আমি এই সন্মিলনৰ বিষয়ে কৈছিলোঁ আৰু ইয়াৰ ভিতৰত চল্লিছজনমানে আগ্ৰহ দেখুৱাইছিল। এইবোৰ কৰি ফুৰা কাৰণে আমাৰ কেইবাজনো সহযোগীয়ে ‘কামোৰ’ নাম পাইছিল। তথাপি আমি সফলতাৰে এন আই টি শিলচৰৰ চৌহদত আমি প্ৰথমখন ‘ৱিকি সন্মিলন’ পতাত সফল হৈছিলোঁ (৬ মাৰ্চ,২০১৪)। সিদিনা প্ৰায় ২৫জন ছাত্ৰ উপস্থিতিত প্ৰভাকৰ ছাৰে ৱিকিৰ বিভিন্ন কাৰিকৰী দিশৰ বিষয়ে আলোচনা কৰিছিল। প্ৰথমখন ‘ৱিকি সন্মিলন’ৰ পাছত আমাৰ সৰু ক্লাবটোৰ পৰা কেইবাটাও প্ৰবন্ধ আমি ‘অসমীয়া ৱিকিপিডিয়া’লৈ আগবঢ়াবলৈ সমৰ্থ হৈছিলোঁ। প্ৰথমখন ‘ৱিকিপিডিয়া সন্মিলন’ৰ আঁৰৰ কথাখিনি মই এইকাৰণে বৰ্ণনা কৰিলোঁ- ঠিক এনেদৰেই অসমৰ প্ৰতিখন বিদ্যালয় বা প্ৰতিখন মহাবিদ্যালয়ত এনেদৰে কিছুমান সৰু ক্লাব গঢ়ি তুলিব নোৱাৰিনে? প্ৰধান শিক্ষক বা যিকোনো এজন বিষয় শিক্ষকে গোটেই ক্লাবটো পৰিচালনা কৰিব আৰু ছাত্ৰ-ছাত্ৰীসকল ইয়াৰ সাধাৰণ সদস্য হ’ব। যি ‘অসমীয়া ৱিকিপিডিয়া’ক ৰাইজৰ মাজলৈ লৈ যোৱাত সহায় কৰিব আৰু এই সকলৰ মাজতে বহু নতুন সদস্যৰ সৃষ্টি হোৱাৰ সম্ভাৱনা থাকিব যি পৰৱৰ্তি পৰ্যায়ত ‘অসমীয়া ৱিকিপিডিয়া’ক দোপত দোপে আগুৱাই লৈ যোৱাত সহায় কৰিব।\n২০১৫ চনৰ ১৩ ফেব্ৰুৱাৰীত যোৱা বছৰ গঢ় লৈ উঠা ৱিকি ক্লাবটোৰ সৌজ্যনত দ্বিতীয়খন আৰু এই বছৰৰ প্ৰথমখন ‘ৱিকি সন্মিলন’ অনুষ্ঠিত হ’ল। প্ৰভাকৰ ছাৰৰ লগতে নেতৃত্বত আছিল ছাইদুল, কন্দৰ্পকে ধৰি কেইবাজনো। পাৰ্থক্য মাথো এটাই মোৰ দৰে যোৱাবছৰৰ কেইবাজনো সদস্য এই সন্মিলনখনত নাই, কাৰণ শিক্ষা সমাপ্ত হোৱাৰ বাবে আমি এন আই টি শিলচৰৰ চৌহদ ত্যাগ কৰিছিলোঁ; কিন্তু বহুতো নতুন সদস্য এই ক্লাবটোত যোগদান কৰিছে যি অনাগত দিনত ক্লাবটোক আৰু এখোজ আগুৱাই লৈ যাব। এইবাৰ বিশিষ্ট ৱিকিপিডিয়ান জলি ৰুমী বৰাই মুখ্য অতিথি হিচাপে অংশগ্ৰহণ কৰা কৰ্মশালাটোৰ আঁত ধৰে ৰাষ্ট্ৰীয় প্ৰযুক্তিবিদ্যা প্ৰতিষ্ঠান শিলচৰৰ কম্পিউটাৰ বিভাগৰ প্ৰৱক্তা প্ৰভাকৰ শৰ্মা নেওঁগ দেৱে। নিজৰ বক্তৱ্যত নেওঁগ দেৱে ন-শিকাৰু সকলক অসমীয়া ৱিকিপিডিয়াৰ জন্ম আৰু বৰ্তমান সময়ত ইয়াৰ প্ৰয়োজনীয়তাৰ বিষয়ে অৱগত কৰে। প্ৰবন্ধ অনুসন্ধান, মানসম্পন্ন নতুন প্ৰবন্ধ সৃষ্টি, প্ৰবন্ধ লিখাৰ নিয়ম, তথা ৰ’দালী, জাহ্নবী, আৰু অভ্ৰ লিখন সজুলিৰ সহায়ত কম্পিউটাৰত অসমীয়া লিখাৰ ব্যৱহাৰিক প্ৰশিক্ষণ প্ৰদান কৰে প্ৰভাকৰ শৰ্মা নেওঁগ, কন্দৰ্প বৰচেতিয়া আৰু ছাইদুল ইছলামে। প্ৰায় ত্ৰিছ জন ছাত্ৰ-ছাত্ৰীয়ে অংশগ্ৰহন কৰা এই অনুষ্ঠানত মুখ্য অতিথি জলি ৰুমী বৰাই তেখেতৰ অনুপ্ৰেৰণাদ্বায়ক বক্তব্যত কয় যে অসমীয়া ভাষা তথা সংস্কৃতিৰ প্ৰতি সকলোৰে এক দ্বায়িত্ব আৰু কৰ্তব্য আছে আৰু সকলোৱে তাক পালন কৰা উচিত। ব্যস্ততাপূৰ্ণ দৈনন্দিন জীৱনৰ মাজত মাতৃভাষাৰ স্থায়িত্ব তথা উন্নতিৰ বাবে অসমীয়া ৱিকিপিডিয়া এক বৃহৎ সুযোগ বুলি অভিহিত কৰি সকলোকে একগোট হৈ কাম কৰাৰ বাবে শ্ৰীমতি বৰাই আহ্বান জনায়।\nৰাষ্ট্ৰীয় বিজ্ঞান দিৱসৰ লগত সঙ্গতি ৰাখি ২৮ ফেব্ৰুৱাৰী,২০১৫ অসমৰ এখন আগশাৰীৰ কাৰিকৰী শিক্ষা প্ৰতিস্থান গিৰিজানন্দ চৌধুৰী ইনষ্টিটিউট অৱ মেনেজমেন্ট এণ্ড টেকনল'জী, তেজপুৰত এখন ৱিকিসন্মিলনৰ আয়োজন কৰা হৈছিল। এইবাৰো আগৰবাৰৰ দৰেই ফেচবুকৰ সহায়ত প্ৰথমতে আমি প্ৰচাৰ চলাইছিলোঁ, লগতে শ্ৰেণী কোঠালৈ গৈও ছাত্ৰ-ছাত্ৰীসকলৰ মাজত সজাগতা আনিবলৈ চেষ্টা চলাইছিলোঁ। সন্মিলনখনত মুখ্য অতিথি হিচাপে আমন্ত্ৰণ কৰি অনা হৈছিল অভিজ্ঞ ৱিকিপিডিয়ান নিতুল বৰা দেৱ আৰু অসমীয়া ৱিকিপিডিয়াৰ প্ৰকাশক বিষ্ণু শইকীয়া দেৱক। সন্মিলনখনত অংশগ্ৰহণকাৰীৰ বিপুল ভিৰ পৰিলক্ষিত হৈছিল। আমি মন কৰিছিলোঁ সন্মিলনখনৰ আৰম্ভণী হোৱাৰ লগে লগে বিজ্ঞান দিৱসৰ অন্যান্য অনুষ্ঠানসমূহৰ প্ৰতিযোগী আৰু দৰ্শকসকল ৱিকি সন্মিলন অনুষ্ঠিত হৈ থকা প্ৰেক্ষাগৃহত উপস্থিত হয়হি। ফলশ্ৰুতিত দৰ্শক-প্ৰতিযোগীৰ অভাৱৰ বাবে অন্যান্য অনুষ্ঠানসমূহ আমি কিছু সময়লৈ স্থগিত ৰাখিবলৈ বাধ্য হওঁ। বিগত সপ্তাহত মহাবিদ্যালয় চৌহদত ৱিকি সন্মিলনখনৰ ঘোষণা হোৱাৰ পাছৰে পৰাই ছাত্ৰ-ছাত্ৰীসকলৰ মনত ৱিকি সন্মিলনখনৰ মনত তীব্ৰ উৎকন্ঠাৰ সৃষ্টি হোৱা পৰিলক্ষিত হৈছিল আৰু এই উৎসাহে যুৱ প্ৰজন্মৰ মাজত যে অসমীয়া ভাষাৰ বাবে কিবা এটা কৰাৰ আশা যে সুপ্ত হৈ থাকে তাকে সূচাইছে।\nসন্মিলনখনৰ আৰম্ভণিতে মই ইউনিকোডত অসমীয়া লিখিবলৈ মনতে পুহি ৰখা ভয় ভাৱ আঁতৰ কৰিবলৈ ছাত্ৰ-ছাত্ৰীসকলক আহ্বান জনাই অসমীয়া লিখন সঁজুলি ‘ৰ’দালি’ৰ সহায়ত কম্পিউটাৰত অসমীয়া লিখাৰ ব্যৱহাৰিক প্ৰশিক্ষণ প্ৰদান কৰোঁ। বিষ্ণু শইকীয়াই অসমীয়া ৱিকিপিডিয়াৰ ইতিহাস আৰু বৰ্তমানৰ ই-বিশ্বত ভাষা এটাৰ স্বকীয়তা ৰক্ষাৰ ক্ষেত্ৰত ইয়াৰ গুৰুত্ব সম্বন্ধে ছাত্ৰ- ছাত্ৰীসকলক অৱগত কৰায়। তেওঁ আকৌ কয় ভাৰতীয় ভাষা সমূহৰ ভিতৰত মালায়ালম ৱিকিপিডিয়াৰ পিছতে ২০০২ চনত মুক্ত-বিশ্বকোষ হিচাপে অসমীয়া ৱিকিপিডিয়া মুকলি কৰা হৈছিল আৰু বৰ্তমান ইয়াত প্ৰায় ৩১২৫ টা প্ৰবন্ধ আছে। প্ৰায় একে সময়তে মুকলি কৰা অন্যান্য ভাৰতীয় ভাষাসমূহ অসমীয়া ভাষাতকৈ বহু যোজন দূৰ আগুৱাই গ’ল বুলি আক্ষেপ কৰে। প্ৰায় আশীজনমান ছাত্ৰ-ছাত্ৰী আৰু শিক্ষক-শিক্ষয়িত্ৰী উপস্থিত থকা সন্মিলনখনৰ আনজন অতিথি নিতুল বৰাই ছাত্ৰ-ছাত্ৰীসকলক অসমীয়া ৱিকিপিডিয়াৰ কাৰিকৰী দিশসমূহৰ বিষয়ে অৱগত কৰায়। তেখেতে ৱিকিপিডিয়াত নতুন পৃষ্ঠাৰ সৃষ্টি, পুৰণি সাহিত্য সংৰক্ষণত ৱিকি উৎসৰ গুৰুত্ব সম্পৰ্কে ছাত্ৰ-ছাত্ৰীসকলৰ দৃষ্টি আকৰ্ষণ কৰে। লগতে অসমীয়া ৱিকিপিডিয়াৰ মূল সমস্যাসমূহৰ বিষয়েও ছাত্ৰ-ছাত্ৰীসকলক অৱগত কৰায়। মূলত অৱদানকাৰীৰ অভাৱ আৰু সচেতনতাৰ অভাৱেই প্ৰবন্ধৰ স্ংখ্যা বৃদ্ধিত প্ৰধান অন্তৰায় হৈ দেখা দিয়া বুলি তেখেতে জানিবলৈ দিয়ে। অসমীয়া ভাষাৰ ভৱিষ্যতৰ প্ৰতি লক্ষ্য ৰাখি প্ৰত্যেকজন আগ্ৰহী ব্যক্তিক ৱিকিপিডিয়াত যোগদান কৰি অৱদান আগবঢ়াই অসমীয়া ভাষাক জগত সভালৈ লৈ যাবলৈ সকলোকে আহ্বান জনোৱা হয়।\nএই সন্মিলন কেইখনৰ দৰে অসমৰ অন্য চহৰতো যদি এনেধৰণৰ সন্মিলন অনুস্থিত কৰিব পৰা যায়; তেনেহ’লে ‘অসমীয়া ৱিকিপিডিয়া’ যি মহৎ উদ্দেশ্য আগত ৰাখি গঢ়ি তোলা হৈছিল সেয়া অন্তত কিছু পৰিমাণে পূৰণ হ’ব বুলি আশা কৰিব পাৰি। অসমৰ বৌদ্ধিক মহল আৰু সংবাদ জগতে এই ক্ষেত্ৰত বলীষ্ঠ পদক্ষেপ লৈ ‘অসমীয়া ৱিকিপিডিয়া’ক ৰাইজৰ মাজলৈ লৈ যোৱাত আমাক সহায় কৰিব বুলি আমি আশাবাদী।\n-ফাৰুক আজিজ, তেজপুৰ\nৱিকিপিডিয়া অনুপ্ৰেৰণা বঁটা\nবিশ্বকাপ ক্ৰিকেট ২০১৫ হৈছে একাদশ এদিনীয়া আন্তৰ্জাতিক বিশ্বকাপ ক্ৰিকেট প্ৰতিযোগিতা। ২০১৫ চনৰ ১৪ ফেব্ৰুৱাৰীৰপৰা ২৯ মাৰ্চলৈকে অষ্ট্ৰেলিয়া আৰু নিউজিলেণ্ডত যুটীয়াভাৱে এই প্ৰতিযোগিতা অনুষ্ঠিত হ'ব। এই প্ৰতিযোগিতাত মুঠ ১৪ খন ষ্টেডিয়ামত ৪৯ খন খেল অনুষ্ঠিত হ'ব। অষ্ট্ৰেলিয়াৰ ৭ খন ষ্টেডিয়ামত ২৬ খন খেল আৰু নিউজিলেণ্ডৰ ৭ খন ষ্টেডিয়ামত ২৩ খন খেল অনুষ্ঠিত হ'ব। মেলব'ৰ্ণত প্ৰতিযোগিতাৰ ফাইনেল খেলখন অনুষ্ঠিত হ'ব। ১৯৯২ চনৰ পাছত এইবাৰ দ্বিতীয়বাৰৰ বাবে অষ্ট্ৰেলিয়া আৰু নিউজিলেণ্ডত বিশ্বকাপ ক্ৰিকেট অনুষ্ঠিত হয়। ২০১১ চনৰ বিশ্বকাপৰ পাছত পুনৰবাৰ আই চি চিয়ে শচীন টেণ্ডুলকাৰক ২০১৫ চনৰ বিশ্বকাপ ক্ৰিকেটৰ দূত (ambassador) ঘোষণা কৰে। ২০১১ চনত জয়লাভ কৰি ভাৰতে ডিফেণ্ডিং চেম্পিয়ন হিচাপে এইবাৰ বিশ্বকাপত অংশগ্ৰহণ কৰে৷ পুল বি-ত স্থান পোৱা ভাৰতৰ প্ৰথমখন খেল ১৫ ফেব্ৰুৱাৰী তাৰিখে পাকিস্তানৰ বিৰুদ্ধে অনুষ্ঠিত হয়৷ টিকট মুকলিৰ ১২ মিনিটৰ ভিতৰতে এই খেলখনৰ টিকট বিক্ৰী শেষ হৈ যায়।\nমানাহ ৰাষ্ট্ৰীয় উদ্যানৰ নৈসৰ্গিক দৃশ্য\nফেব্ৰুৱাৰী ২০১৫ত সৃষ্টি কৰা প্ৰবন্ধসমূহ\nঅসম ৰাজ্যিক উচ্চমাধ্যমিক পৰীক্ষাত স্থানপ্ৰাপ্ত ছাত্ৰ-ছাত্ৰীৰ তালিকা\nঅসমীয়া শিশু আলোচনী সমূহ\nআৰ কে লক্ষ্মণ\nচুৰা ইখলাছ/সূৰা ইখলাস\nবিশ্বকাপ ক্ৰিকেট ২০১৫\nশ্ৰীমন্ত শংকৰদেৱ সংঘৰ ঢকুৱাখনা অধিৱেশন (২০১৫)\nহেক প্ৰগ্ৰামিং লেংগুৱেজ\nহোলোঙাপাৰ গিবন অভয়াৰণ্যত থকা প্ৰজাতিসমূহৰ তালিকা\n৬০তম ফিল্মফেয়াৰ বঁটা\nঅন্যান্য উল্লেখযোগ্য প্ৰবন্ধসমূহ\nবিশ্বকাপ ক্ৰিকেট ২০১৫\n৬০তম ফিল্মফেয়াৰ বঁটা\nঅসমীয়া ৱিকিপিডিয়াত লেখাৰ সংখ্যা ৩১২৮ টালৈ বৃদ্ধি পালে।\nঅসমীয়া ৱিকিউৎসত লেখাৰ সংখ্যা ১১৮৪ টালৈ বৃদ্ধি পালে।\n১৩ ফেব্ৰুৱাৰী, ২০১৫ ত শিলচৰত দ্বিতীয়খন ৱিকি কৰ্মশালা অনুষ্ঠিত (বিতংকৈ)\n২৮ ফেব্ৰুৱাৰী, ২০১৫ ত তেজপুৰত দ্বিতীয়খন ৱিকি কৰ্মশালা অনুষ্ঠিত (বিতংকৈ)\n১ মঞ্জিল কোঁৱৰ ১৬৫ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n২ ঈশান কাশ্যপ হাজৰিকা ১৪৩ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n৩ দিব্য দত্ত ১১৮ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n৪ প্ৰভাকৰ শৰ্মা নেওগ (কাৰিকৰী সহায়ক) ৯৮ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n৫ অনিমেষ বৰা ৬৪ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n৬ Pathoschild ৫৩ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n৭ কন্দৰ্প বৰচেতিয়া ৫০ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n৮ গীতাৰ্থ বৰদলৈ (কাৰিকৰী সহায়ক) ৩৪ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n৯ জলি বৰা ১৮ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n১০ Sakiisla ১৫ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n১১ ফাৰুক আজিজ ১২ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n১২ দীপাংকৰ চেতিয়া ১২ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n১৩ Magioladitis ১২ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n১৪ Nahid Sultan ১০ (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n"https://as.wikipedia.org/w/index.php?title=ৱিকিপিডিয়া:ৱিকিপত্ৰিকা/মাৰ্চ-২০১৫&oldid=190954"ৰ পৰা অনা হৈছে\nএই পৃষ্ঠাখন ১৬ ফেব্ৰুৱাৰী, ২০১৯ তাৰিখে ১৭:৫৬ বজাত অন্তিম সংশোধন কৰা হৈছিল।


Dinosaur Egg Fossil: আশ্চৰ্যজনক ! বিজ্ঞানীসকলে ৭ কোটি বছৰ পুৰণি কণীত বিচাৰি পাইছে ডাইনোচৰ 'কেঁচুৱা' ...– News18 assam\nআশ্চৰ্যজনক ! বিজ্ঞানীসকলে ৭ কোটি বছৰ পুৰণি কণীত বিচাৰি পাইছে ডাইনোচৰৰ 'কেঁচুৱা' ...\nচীনৰ জিয়াংছি প্ৰদেশৰ (Jiangxi, China) বিজ্ঞানীসকলে ডাইনোচৰৰ কণীৰ জীৱাশ্ম (Dinosaur Egg Fossil) বিচাৰি পাইছে। ইয়াৰ সৈতে সম্পৰ্কিত আটাইতকৈ আকৰ্ষণীয় কথাটো হ'ল কণীটোৰ ভিতৰত এটা সুৰক্ষিত ডাইনোচৰ ভ্ৰূণ (Dinosaur Embryo) পোৱা গৈছে।\nLast Updated : December 22, 2021, 22:45 IST\nহাজাৰ হাজাৰ বছৰ আগতে, বিশাল আকাৰৰ ডাইনোচৰ (Dinosaur Age) পৃথিৱীত বাস কৰিছিল। আমি সেইবোৰৰ বিষয়ে সকলো কাহিনী আৰু বহুতো বৈজ্ঞানিক তথ্য পঢ়িছোঁ আৰু শুনিছো। এই সন্দৰ্ভত চীনৰ জিয়াংছি প্ৰদেশৰ (Jiangxi, China) বিজ্ঞানীসকলে ডাইনোচৰৰ কণীৰ জীৱাশ্ম (Dinosaur Egg Fossil) বিচাৰি পাইছে। ইয়াৰ সৈতে সম্পৰ্কিত আটাইতকৈ আকৰ্ষণীয় কথাটো হ'ল কণীটোৰ ভিতৰত এটা সুৰক্ষিত ডাইনোচৰ ভ্ৰূণ (Dinosaur Embryo) পোৱা গৈছে।\nবিজ্ঞানীসকলৰ মতে, ই হৈছে সংৰক্ষিত ডাইনোচৰ ভ্ৰূণৰ নিখুঁত ভ্ৰূণ, যিটো 10.6 ইঞ্চি দীঘল । এই ভ্ৰূণটোৰ নাম বেবী ইংলিয়াং (Baby Yingliang) ৰখা হৈছে। ইয়াৰ বয়স প্ৰায় ৬৬-৭২ মিলিয়ন বছৰ বা প্ৰায় ৭ কোটি বছৰ বুলি ধাৰণা কৰা হয়। এই সন্দৰ্ভত, বাৰ্মিংহাম বিশ্ববিদ্যালয়ৰ নেতৃত্বত এজন পেথলজিষ্টে কৈছে যে কেঁচুৱা ইংলিয়াং অভিৰেপ্টৰোচাৰ (Oviraptorosaurs) প্ৰজাতিৰ অন্তৰ্ভুক্ত।\nপাখি থকা ডাইনোচৰৰ কেঁচুৱা\nঅভিৰাপ্টৰোচাৰ ডাইনোচৰক থেৰোপড ডাইনোচৰ বুলিও জনা গৈছিল। তেওঁলোকৰ দাঁত নাছিল আৰু কেৱল চৌঞ্চ আছিল। অভিৰাপ্টৰোচাৰ এছিয়া আৰু উত্তৰ আমেৰিকাৰ শিলত পোৱা এটা পাখি থকা ডাইনোচৰ আছিল। তেওঁলোকৰ বিভিন্ন চৌঞ্চ আৰু শৰীৰৰ আকাৰ আছিল। ডেইলী মেইলে প্ৰতিবেদন দিছে যে বেবী ইংলিয়াঙে কেইদিনমানৰ ভিতৰতে ওলাই আহিবলৈ ওলাইছিল। তেওঁৰ মূৰ আৰু শৰীৰৰ অংশবোৰ তললৈ আছিল আৰু তেওঁৰ পিঠি আকৃতিৰ দৰে পাক খাই আছিল। ভ্ৰূণটোৰ ভৰি আৰু মূৰো আছিল।\nবিৰল জীৱাশ্মৰ দ্বাৰা উৎসাহিত বিজ্ঞানীসকল\nগৱেষণাটো বাৰ্মিংহাম বিশ্ববিদ্যালয়ৰ জীৱাশ্ম বিজ্ঞানী ফিওনা বৈচাম মাই আৰু তেওঁৰ দলৰ দ্বাৰা কৰা হৈছিল। ডাইনোচৰৰ ভ্ৰূণ হৈছে আটাইতকৈ বিৰল জীৱাশ্মবোৰৰ ভিতৰত এটা আৰু বিজ্ঞানীসকল আৱিষ্কাৰটোৰ বিষয়ে অত্যন্ত উৎসাহিত আৰু অধ্যয়নটো আগবঢ়াই নিব। এই জীৱাশ্মে ডাইনোচৰৰ বিকাশ আৰু জীৱনৰ বিষয়ে গুৰুত্বপূৰ্ণ তথ্য প্ৰদান কৰিব পাৰে।\nFirst published: December 22, 2021, 22:42 IST\nScienceViral NewsWild Animal


Eze 24 | AsmULB | STEP | পুনৰায় নৱম বছৰৰ দশম মাহৰ দশম দিনা যিহোৱাৰ বাক্য মোৰ ওচৰলৈ আহিল, বোলে,\n1পুনৰায় নৱম বছৰৰ দশম মাহৰ দশম দিনা যিহোৱাৰ বাক্য মোৰ ওচৰলৈ আহিল, বোলে, 2হে মনুষ্য সন্তান, তুমি এই দিনৰ, এই দিনৰেই নাম লিখা; আজি এই দিনাই বাবিলৰ ৰজাই যিৰূচালেম আক্ৰমণ কৰিছে।\n3তুমি সেই বিদ্ৰোহী বংশৰ আগত দৃষ্টান্ত দি তেওঁলোকক কোৱা, প্ৰভূ যিহোৱাই এই কথা কৈছে, তুমি টৌটো বহোৱা, তাক বহোৱা আৰু তাত পানী বাকি দিয়া। 4তাত দিব লগীয়া ডোখৰবোৰ, পাছ-পিৰা, আগ-পিৰা আদি উত্তম উত্তম ডোখৰবোৰ তাৰ মাজত গোটাই দিয়া, উত্তম হাড়বোৰেৰে তাক পূৰ কৰা। 5জাকৰ মাজৰ উত্তম মেৰবোৰ লোৱা, আৰু টৌটোৰ তলত হাড়বোৰো দমোৱা, তাক ভালকৈ উতলোৱা, এনে কি, তাৰ মাজত হাড়বোৰ সিজক।\n6এই হেতুকে প্ৰভূ যিহোৱাই কৈছে, কঁহে ধৰা আৰু কঁহ নুগুচা টৌৰূপ ৰক্তপাতকাৰিণী নগৰীৰ সন্তাপ হ’ব; তুমি চিঠী নেখেলোৱাকৈ এডোখৰ এডোখৰকৈ তাৰ সকলোকে উলিওৱা।\n7কিয়নো তাই কৰা ৰক্তপাত তাইৰ মাজত আছে; তাই শুদা শিলৰ ওপৰত তাক ৰাখিছে, ধূলিৰে ঢাকি ৰাখিবৰ নিমিত্তে মাটিৰ ওপৰত তাক ঢলা নাই। 8প্ৰতিকাৰ সাধিবৰ অৰ্থে ক্ৰোধ তুলিবলৈ, তাই উলিওৱা ৰক্ত ঢাক নাখাবৰ নিমিত্তে মই তাক শুদা শিলত ৰাখিলোঁ।\n9এই হেতুকে প্ৰভূ যিহোৱাই এই কথা কৈছে, ৰক্তপাতকাৰিণী নগৰীৰ সন্তাপ হ’ব; ময়ো দমটো ডাঙৰ কৰিম। 10খৰি দমোৱা, জুই বৰকৈ জ্বলোৱা, মাংস ভালকৈ সিজোৱা, জোল ডাঠ কৰা, আৰু হাড়বোৰ জ্বলি যাব দিয়া।\n11তাৰ পাছত টৌটো গৰম হ’বলৈ, তাৰ পিতল পুৰিবলৈ, তাৰ মল তাত গলিবলৈ, আৰু তাৰ কঁহ গুচিবলৈ তাৰ আঙঠাৰ ওপৰত তাক খালিকৈ বহোৱা। 12সেয়ে মোক পৰিশ্ৰমেৰে ক্লান্ত কৰিলে, তথাপি তাৰ বৰ কঁহ তাৰ পৰা নুগুচে; তাক জুইত দিব লাগে।\n13তোমাৰ অশৌচ ব্যভিচাৰযুক্ত; মই তোমাক শুচি কৰিবলৈ যত্ন কৰোঁতা তুমি শুচি নহ’লা, এই কাৰণে মই তোমাৰ ওপৰত মোৰ ক্ৰোধ মাৰ নিনিয়ালৈকে তুমি তোমাৰ অশৌচৰ পৰা আৰু শুচি নহ’বা।\n14মই যিহোৱাই ইয়াক কলোঁ; এয়ে ঘটিব, আৰু মই ইয়াক সিদ্ধ কৰিম; মই ক্ষান্ত নহ’ম, দয়া নকৰিম, বা মন নাপালটাম; তোমাৰ আচৰণ আৰু কাৰ্য্য অনুসাৰে তোমাক দণ্ড দিয়া যাব, ইয়াক প্ৰভূ যিহোৱাই কৈছে।\nভাববাদীৰ ভাৰ্য্যাৰ মৃত্যু।\n15পুনৰায় যিহোৱাৰ বাক্য মোৰ ওচৰলৈ আহিল, বোলে, 16হে মনুষ্য সন্তান, চোৱা, মই আঘাতেৰে তোমাৰ চকুৰ তৃপ্তিজনক বস্তু তোমাৰ পৰা দূৰ কৰিম; তথাপি তুমি বিলাপ কি ক্ৰন্দন নকৰিবা, আৰু তোমাৰ চকুলো বৈ নাযাওক। 17তুমি হুমুনিয়াহ পেলোৱা; কিন্তু বৰকৈ নহয়; মৃত লোকৰ নিমিত্তে শোক নকৰিবা, তোমাৰ মূৰত পাগুৰি বান্ধা, আৰু ভৰিত জোতা পিন্ধা, তোমাৰ ওঁঠ নাঢাকিবা, আৰু মানুহবিলাকে দিয়া পিঠা নাখাবা।\n18ৰাতিপুৱা মই মানুহবিলাকক এইদৰে কলোঁ; গধূলি মোৰ ভাৰ্য্যাৰ মৃত্যু হ’ল, আৰু আজ্ঞা পোৱাৰ দৰে মই ৰাতিপুৱা কৰিলোঁ।\n19লোকবিলাকে মোক কলে, তুমি যে এইবোৰ কৰিছা, এইবোৰনো আমাত কেনেকৈ খাতিছে? তুমি আমাক নোকোৱা নে? 20তেতিয়া মই তেওঁবিলাকক কলোঁ, যিহোৱাৰ বাক্য মোৰ ওচৰলৈ আহিল, বোলে, 21তুমি ইস্ৰায়েল বংশক কোৱা, প্ৰভূ যিহোৱাই এই কথা কৈছে, চোৱা, তোমালোকৰ বলদায়ক অহঙ্কাৰ স্থল, তোমালোকৰ চকুৰ তৃপ্তিজনক আৰু তোমালোকৰ প্ৰাণৰ আকাঙ্ক্ষিত বস্তু যি মোৰ ধৰ্ম্ম –ধাম, তাক মই অপবিত্ৰ কৰিম, আৰু তোমালোকে এৰি যোৱা তোমালোকৰ পো-জীবিলাক তৰোৱালৰ দ্বাৰাই পতিত হ’ব।\n22তাতে মই কৰাৰ দৰে তোমালোকেও কৰিবা; তোমালোকে তোমালোকৰ ওঁঠ নাঢাকিবা, বা মানুহবিলাকে দিয়া পিঠা নাখাবা; 23তোমালোকৰ পাগুৰি তোমালোকৰ মূৰত, আৰু তোমালোকৰ জোতা তোমালোকৰ ভৰিত থাকিব; তোমালোকে বিলাপ কি ক্ৰন্দন নকৰিবা, কিন্তু নিজ নিজ অপৰাধত ক্ষীণ হৈ যাবা, আৰু এজনে আনজনৰ আগত কেঁকাবা। 24এইদৰে যিহিষ্কেল তোমালোকৰ চিনস্বৰূপ হ’ব; তেওঁ কৰা আটাই কাৰ্য্য অনুসাৰে তোমালোকেও কৰিবা। এয়ে যেতিয়া ঘটিব, তেতিয়া, মই যে প্ৰভূ যিহোৱা, তাক তোমালোকে জানিবা।\n25আৰু হে মনুষ্য সন্তান, শুনা; যি দিনা মই তোমালোকৰ বল, তেওঁবিলাকৰ আনন্দদায়ক গৌৰৱৰ স্থল, তেওঁবিলাকৰ চকুৰ তৃপ্তিজনক আৰু মনৰ অভিলাষিত বস্তু, আৰু তেওঁবিলাকৰ পো-জীবিলাকক তেওঁবিলাকৰ পৰা দূৰ কৰিম, 26সেই দিনা পলাই ৰক্ষা পোৱা লোকে সেই কথা তোমাৰ কাণত পেলাবলৈ তোমাৰ ওচৰলৈ নাহিব নে? সেই দিনা তোমাৰ মুখ পলাই ৰক্ষা পোৱাজনৰ আগত মুকলি হ’ব; তাতে তুমি কথা ক’বা, বোবা আৰু নহ’বা। এইদৰে তুমি তেওঁবিলাকৰ আগত চিনস্বৰূপ হ’বা, আৰু মই যে যিহোৱা, তাক তেওঁবিলাকে জানিব।\nঅম্মোনৰ সন্তানবিলাকৰ বিৰুদ্ধে কোৱা ভাববাণী।


ফিওদোৰ দস্তয়েভস্কি - অসমীয়া ৱিকিপিডিয়া\nভেছিলি পেৰ'ভৰ দ্বাৰা অঙ্কিত প্ৰতিকৃতি, ১৮৭২\nফিওদোৰ মিখাইলভিছ দস্তয়েভস্কি\n১১ নৱেম্বৰ, ১৮২১\nমস্কো, মস্কো গৱৰনৰেট, ৰাছিয়ান সাম্ৰাজ্য\n৯ ফেব্ৰুৱাৰী, ১৮৮১ (৫৯ বছৰ)\nছেইণ্ট পিটাৰ্ছবাৰ্গ, ৰাছিয়ান সাম্ৰাজ্য\nসামৰিক অভিযান্ত্ৰিক-কাৰিকৰী বিশ্ববিদ্যালয়,ছেইণ্ট পিটাৰ্ছবাৰ্গ\nন'টছ্ ফ্ৰম আণ্ডাৰগ্ৰাউণ্ড (১৮৬৪)\nক্ৰাইম এণ্ড পানিছমেণ্ট (১৮৬৬)\nদ্য ইডিয়ট (১৮৬৮–১৮৬৯)\nদ্য ব্ৰাডাৰছ্ কাৰামাজ'ভ (১৮৭৯–১৮৮০)\nমাৰিয়া ডিমিট্ৰিয়েভনা ইছায়েভা (১৮৫৭-১৮৬৪ (মৃত্যু)\nআন্না গ্ৰিগৰিয়েভনা নিটকিনা (১৮৬৭-১৮৮১)\nফিওদোৰ মিখাইলভিছ দস্তয়েভস্কি (ইংৰাজী: Fyodor Mikhailovich Dostoevsky) আছিল এজন ৰাছিয়ান ঔপন্যাসিক, চুটি গল্প লেখক, প্ৰবন্ধকাৰ, সাংবাদিক আৰু দাৰ্শনিক। দস্তয়েভস্কিৰ সাহিত্যিক কৰ্মৰাজীত ১৯ শতিকাৰ ৰাছিয়ান সাম্ৰাজ্যত সমস্যাৰে ভাৰাক্ৰান্ত হৈ পৰা ৰাজনৈতিক, সামাজিক আৰু আধ্যাত্মিক বাতাৱৰণৰ কালছোৱাত মানৱীয় মনস্তত্ত্বৰ অন্বেষণ দৃষ্টিগোচৰ হয়; তাৰ লগতে সমন্বয় ঘটে দাৰ্শনিক আৰু ধাৰ্মিক বিষয়বস্তুৰ (থিম)। তেওঁৰ বহুলসমাদৃত কৰ্মৰ ভিতৰত ক্ৰাইম এণ্ড পানিছমেণ্ট (১৮৬৬), দ্য ইডিয়ট (১৮৬৯), ডেমনছ (১৮৭২), আৰু দ্য ব্ৰাডাৰছ্ কাৰাম'জ'ভ (১৮৮০) প্ৰধান। তেওঁৰ সৃষ্টিৰাজীৰ সুবিশাল ভাণ্ডাৰটো সমৃদ্ধ হৈছে এঘাৰখন উপন্যাস, তিনিখন উপন্যাসিকা, সোতৰটা চুটি গল্পকে ধৰি অলেখ সৰু-বৰ সৃষ্টিৰ দ্বাৰা। সাহিত্যৰ বহু সমালোচকে তেওঁক বিশ্ব-সাহিত্যৰ এগৰাকী মহান মনোবিজ্ঞানী হিচাপে আখ্যা দিয়ে। ১৮৬৪ চনত তেওঁ লিখা উপন্যাসিকা ন'টছ ফ্ৰম আণ্ডাৰগ্ৰাউণ্ডক "অস্তিত্ববাদ-সাহিত্য"ৰ (existentialism) এক উল্লেখযোগ্য কৰ্ম হিচাপে বিবেচনা কৰা হয়।\nফিওদোৰ দস্তয়েভস্কিৰ জন্ম হৈছিল ১৮২১ চনৰ ১১ নৱেম্বৰত। তেওঁ আছিল ডা. মিখাইল দস্তয়েভস্কি আৰু মাৰিয়া দস্তয়েভস্কিৰ দ্বিতীয়টি সন্তান। জন্মতে তেওঁৰ নাম ৰখা হৈছিল নেখায়েভা। মস্কোৰ প্ৰান্তত অৱস্থিত এখন নিম্ন শ্ৰেণীৰ জিলাত থকা মেৰিনস্কি হাস্পতালৰ পাৰিবাৰিক-গৃহত তেওঁৰ লালিত-পালিত হৈছিল।  দস্তয়েভস্কিক খুব কম বয়সতে সাহিত্যৰ লগত পৰিচিত হৈছিল। তিনিবছৰ বয়সৰ পৰাই তেওঁ বীৰ-বীৰাংগনাৰ কল্পকথা, পৰীৰ সাধু আদি আইতাকৰ জৰিয়তে শুনিবলৈ পাইছিল। তেওঁৰ আইতাকৰ নাম আছিল এলেনা ফ্ৰিল'ভনা। এইগৰাকী নাৰীয়েই দস্তয়েভস্কিক শৈশৱকালক প্ৰভাৱান্বিত কৰাৰ উপৰিও তেওঁৰ মনত কল্পনাপ্ৰসূত কাহিনীৰ প্ৰতি অনুৰাগৰ জন্ম দিছিল।  চাৰি বছৰ বয়সত তেওঁৰ মাতৃয়ে বাইবেলখন ব্যৱহাৰ কৰি দস্তয়েভস্কিক পঢ়িবলৈ আৰু লিখিবলৈ শিকাইছিল। দস্তয়েভস্কিৰ পিতৃ-মাতৃয়ে তেওঁক সাহিত্যৰ বিশাল জগতখনৰ লগত পৰিচয় কৰাই দিছিল। বিভিন্ন ৰাছিয়া লেখক-সাহিত্যিক যেনে-নিকোলাই কাৰামজিন, আলেক্সজেণ্ডাৰ পুছকিন আৰু গেভ্ৰিলা ডাৰ্জহাভিনৰ সাহিত্যিক কৰ্ম, ৰোমাণ্টিক কৰ্মৰাজিৰে সুখ্যাতি অৰ্জন কৰা ফ্ৰেডৰিখ স্কিলাৰ আৰু জোহান ওল্ফগেংগ, কাৰভেণ্টেছ আৰু ৱাল্টাৰ স্কটৰ দ্বাৰা ৰচিত বীৰত্বপূৰ্ণ গাঁথাৰ লগত তেওঁৰ চিনাকি হৈছিল। \nদস্তয়েভস্কিৰ শাৰীৰিক গঠন লেহুকা আছিল যদিও তেওঁৰ পিতৃ-মাতৃয়ে তেওঁক এজন উগ্ৰ স্বভাৱৰ, আঁকোৰগোজ আৰু উদ্ধত বুলিহে আখ্যায়িত কৰিছিল।  ১৮৩৩ চনত দেউতাকে দস্তয়েভস্কিক ফৰাচী বোৰ্ডিং স্কুললৈ পঠিয়াই দিছিল আৰু তাৰপিছত ছাৰমাৰ্ক বোৰ্ডিং স্কুললৈ প্ৰেৰণ কৰিছিল। তেওঁক কোৱা হৈছিল এজন শেঁতা, অন্তৰ্মুখী সপোন-দেখোঁতা আৰু অত্যুৎসাহী ৰোমাণ্টিক।  বিদ্যালয়ৰ মাননি দিবলৈ তেওঁৰ দেউতাকে টকা ধাৰ কৰিছিল আৰু নিজৰ ব্যক্তিগত চিকিৎসা-সেৱা সম্প্ৰসাৰিত কৰিছিল। মস্কোৰ বিদ্যালয়ত দস্তয়েভস্কিৰ সংগীসকল অত্যন্ত আধিপত্য ঘৰৰ আছিল, যিটো কথাই দস্তয়েভস্কিক প্ৰভাৱান্বিত কৰিছিল আৰু পৰৱৰ্তী পৰ্যায়ত তেওঁৰ একাংশ সাহিত্য-কৰ্ম যেনে-"দ্য ৰ য়ুথ"ত তাৰ প্ৰতিফলন দেখা গৈছিল।  দস্তয়েভস্কিক এগৰাকী সামৰিক জোৱান হব'লৈহে প্ৰচেষ্টা গ্ৰহণ কৰা হৈছিল। কিন্তু তেওঁ সেইটো পছন্দ কৰা নাছিল আৰু শেষমুহূৰ্তত সাহিত্যিক-কৰ্মত মনোনিৱেশ কৰিছিল।\n১৮৪৭ চনত দস্তয়েভস্কি\nফিওদোৰ দস্তয়েভস্কিয়ে তেওঁৰ প্ৰথমখন উপন্যাস "পৌৰ ফ'ক" ১৮৪৫ চনৰ মে' মাহত সমাপ্ত কৰে। তেওঁৰ বন্ধু ডিমিট্ৰি গ্ৰিগৰিভিছে উপন্যাসৰ পাণ্ডুলিপিটো নি সেইসময়ৰ কবি নিকোলাই নেক্ৰাছ'ভক দেখুয়ায়। কবিয়ে আকৌ সেইখন নি সেইসময়ৰ প্ৰভাৱশালী সাহিত্য-সমালোচক ভ্ৰিচৰিয়ান বেলিনস্কিক দেখুয়ায়। বেলিন্সকিয়ে উপন্যাসখনক ৰাছিয়াৰ প্ৰথম সামাজিক উপন্যাস বুলি অভিহিত কৰে। ১৮৪৬ চনৰ ১৫ জানুৱাৰীত "ছেইণ্ট পিটাৰ্ছবাৰ্গ কালকেছন"ত প্ৰকাশিত হয় আৰু ব্যৱসায়িক দিশতো সফলতা অৰ্জন কৰে। \nফিওদোৰ দস্তয়েভস্কিয়ে ভাবিছিল যে সামৰিক বাহিনীত কৰি থকা চাকৰিটোৱে তেওঁৰ সদ্য-উদ্ভাসিত সাহিত্যিক জীৱনটোলৈ বিপদ মাতি আনিব। সেইকাৰণে তেওঁ চাকৰিৰ পৰা অৱসৰ বিচাৰি চিঠি লিখিলে। তাৰ ঠিক কেইদিনৰ পাছতেই তেওঁ দ্বিতীয়খন উপন্যাস "দ্য ডাবল" লিখি উলিয়ায়, যিখন ১৮৪৬ চনৰ ৩০ জানুৱাৰীত "ন'টছ অন দ্য ফাডাৰলেণ্ড" পত্ৰিকাত প্ৰকাশিত হৈছিল। বেলিনস্কিৰ সান্নিধ্যত থকাৰ ফলত ফিওদোৰ দস্তয়েভস্কিৰ সামাজিক দৰ্শন সম্পৰ্কে জ্ঞান বৃদ্ধি হৈছিল। তেওঁক বেলনস্কিৰ যুক্তিবাদ, ন্যায়সংগত চিন্তাই আকৰ্ষিত কৰিছিল। কিন্তু শেষলৈ দস্তয়েভস্কি আৰু বেলনস্কিৰ মাজত ফাঁটৰ সৃষ্টি হ'ল। কাৰণ ফিওদোৰ দস্তয়েভস্কিয়ে প্ৰচলিত বিশ্বাসৰ প্ৰতি শ্ৰদ্ধাশীল আছিল আনহাতে বেলনস্কি আছিল নাস্তিক আৰু ধৰ্ম-বিৰোধী। \n"দ্য ডাবল" উপন্যাসখনক যদিও দস্তয়েভস্কিৰ অন্যতম উল্লেখযোগ্য সৃষ্টি বুলি গণ্য কৰা হয় যদিও উপন্যাসখনে আশানুৰূপ সাফল্য লাভ কৰিব নোৱাৰিলে। এই আশাভংগৰ বেদনাই সাহিত্যিক দস্তয়েভস্কিক মানসিক দিশত ক্ষতি কৰিলে। ১৮৪৬ চনৰ পৰা ১৮৪৯ চনলৈকে তেওঁৰ জীৱন-প্ৰৱাহ মোটামুটি অস্থিৰ আৰু বিশৃংখল হৈ থাকিল। তাৰ মাজতে ১৮৪৭ চনত তেওঁ চৰকাৰ-বিৰোধী এটা সংগঠন "পেট্ৰাছস্কি ছাৰ্কল"ত যোগদান কৰে। ১৮৪৯ চনত ইয়াৰ সদস্যসকলক গ্ৰেপ্তাৰ কৰা হ'ল। আঠটা মাহ কাৰাগাৰত কটোৱাৰ পিছত দস্তয়েভস্কিক মৃত্যুদণ্ডৰ আদেশ দিয়া হ'ল। পিছে বাস্তৱিকতে, এইটো আদেশ একপ্ৰকাৰৰ কৌতুকহে আছিল। তেওঁক চাৰিবছৰৰ কাৰাদণ্ড বিহা হৈছিল আৰু চাৰি বছৰৰ কাৰণে ৰাছিয়াৰ ছাইবেৰিয়াত সামৰিক বাহিনীত বলপূৰ্বক সেৱা আগবঢ়াবলৈ আদেশ দিয়া হৈছিল।\nসামৰিক বাহিনীত থকাৰ কালতেই ১৮৫৭ চনৰ ৭ ফেব্ৰুৱাৰীত মাৰিয়া ডিমিট্ৰিয়েভনাৰ লগত দস্তয়েভস্কি বৈবাহিক-বান্ধোনত বান্ধ খায়। তেওঁলোকৰ বৈবাহিক জীৱনৰ বাটচোৱা বৰ মসৃণ নাছিল আৰু দুয়ো প্ৰায়েই আঁতৰি-আঁতৰি থাকিছিল।  অসুস্থ দেহাৰ বাবে ১৮৫৯ চনত থিওদৰক সামৰিক বাহিনীৰ সেৱাৰ পৰা মুক্তি দিয়া হয় আৰু ৰাছিয়ালৈ যাবলৈ অনুমতি দিয়া হয়।  ১৮৬৪ চনত তেওঁৰ পত্নী মাৰিয়া আৰু তেওঁৰ ভায়েক মিখাইলৰ মৃত্যু হয়। ফলত দস্তয়েভস্কি তেওঁলোকৰ তুলনীয়া পুত্ৰ পাশাৰ একমাত্ৰ অভিভাৱক আৰু ভ্ৰা্তৃৰ পৰিয়ালটোৰ একমাত্ৰ পৰিচৰ্যাকাৰী হৈ পৰে। \n"ক্ৰাইম এণ্ড পানিছমেণ্ট"ৰ প্ৰথম দুটা খণ্ড যথাক্ৰমে ১৮৬৬ চনৰ জানুৱাৰী আৰু ফেব্ৰুৱাৰীত "দ্য ৰাছিয়ান মেছেঞ্জাৰ"ত প্ৰকাশিত হয়। এই ৰচনাৰ প্ৰকাশে আলোচনীখনৰ সদস্য সংখ্যা বঢ়ায় আৰু ৫০০ জন নতুন সদস্যই আলোচনীখনৰ গ্ৰাহক হয়। \nসম্পাদক ফিওদৰ ষ্টেলোভস্কিক কথা দিয়া মতে দস্তয়েভস্কিয়ে তেওঁৰ নাতিদীৰ্ঘ উপন্যাস "দ্য গেম্বলাৰ"খন লিখি সোনকালে সমাপ্ত কৰিবলে আগবাঢ়ে। তাৰবাবে তেওঁৰ বন্ধু-ষ্টেন'গ্ৰাফাৰ পাভেল অলখিনৰ সহায় বিচাৰে আৰু বন্ধুৱে তেওঁৰ এগৰাকী ছাত্ৰী আন্না গ্ৰিগৰিয়েভনা স্নিটকিনাৰ লগত দস্তয়েভস্কিৰ পৰিচিতি কৰাই দিয়ে। স্নিটকিনাৰ সহযোগত দস্তয়েভস্কিয়ে ২৬ চিনৰ ভিতৰতে উপন্যাসখন লিখি উলিয়ায়। \nবাদেন-বাডেনত থকা দস্তয়েভস্কিৰ স্মৃতি-ফলক\n১৮৬৭ চনৰ ১৫ ফেব্ৰুৱাৰীত দস্তয়েভস্কিয়ে স্নিটকিনাক বিয়া পাতে।\n১৮৬৭ চনৰ ছেপ্টেম্বৰত দস্তয়েভস্কিয়ে "দ্য ইডিয়ট" শীৰ্ষক উপন্যাসখন লিখিবলৈ লয় আৰু কেৱল ২৩ দিনতে তেওঁ কিতাপখনৰ প্ৰথম এশটা পৃষ্ঠা লিখি উলিয়ায়। জানুৱাৰী, ১৮৬৮ চনৰ পৰা "দ্য ৰাছিয়ান মেছেঞ্জাৰ"ত উপন্যাসখন ধাৰাবাহিকভাৱে প্ৰকাশ পাবলৈ ধৰে।\n১৮৬৮ চনত ৫ মাৰ্চত জেনেভাত তেওঁলোকৰ প্ৰথমটি সন্তান ছ'নিয়াই জন্মলাভ কৰে। কিন্তু তিনিমাহৰ পাছতেই কেঁচুৱাটিৰ নিউমনিয়াত আক্ৰান্ত হৈ মৃত্যুবৰণ কৰে।  ১৮৬৯ চনৰ জানুৱাৰীত "দ্য ইডিয়ট" শেষ হয় আৰু তাৰ অন্তিমটো খণ্ড ১৮৬৯ চনৰ ফেব্ৰুৱাৰীত "দ্য ৰাছিয়ান মেছেঞ্জাৰ"ত প্ৰকাশিত হয়।  তেওঁলোকৰ দ্বিতীয়টো সন্তান লিঅব'ভ দস্তয়েভস্কিৰ জন্ম হয় ১৮৬৯ চনৰ ২৬ ছেপ্টেম্বৰত, ড্ৰেছদনত।  তেওঁৰ অইন উল্লেখযোগ্য কৰ্মৰ ভিতৰত দ্য পছেছড আৰু দ্য ব্ৰাদাৰছ কাৰামাজ'ভ অন্যতম।\nঅন্তিম শয্যাত দস্তয়েভস্কি, ইভান ক্ৰামছক'ৰ দ্বাৰা চিত্ৰিত,১৮৮১\nছেইণ্ট পিটাৰ্ছবাৰ্গত থকা দস্তয়েভস্কিৰ সমাধি\n১৮৮১ চনৰ ২৮ জানুৱাৰীত মগজুৰ ৰক্তক্ষৰণ হৈ দস্তয়েভস্কিৰ ছেইণ্ট পিটাৰ্ছবাৰ্গত মৃত্যু হয়।\n↑ Bloom 2004, পৃষ্ঠা. 9.\n↑ Leatherbarrow 2002, পৃষ্ঠা. 23.\n↑ Kjetsaa 1989, পৃষ্ঠা. 6–11.\n↑ 6.0 6.1 Frank 1979, পৃষ্ঠা. 23–54.\n↑ Kjetsaa 1989, পৃষ্ঠা. 6.\n↑ Kjetsaa 1989, পৃষ্ঠা. 39.\n↑ Kjetsaa 1989, পৃষ্ঠা. 14–15.\n↑ Frank 1979, পৃষ্ঠা. 113–57.\n↑ Kjetsaa 1989, পৃষ্ঠা. 42–49.\n↑ Frank 1979, পৃষ্ঠা. 159–82.\n↑ Kjetsaa 1989, পৃষ্ঠা. 53–55.\n↑ Sekirin 1997, পৃষ্ঠা. 168.\n↑ Frank 1987, পৃষ্ঠা. 175–221.\n↑ Kjetsaa 1989, পৃষ্ঠা. 115–63.\n↑ Frank 1988, পৃষ্ঠা. 197–211, 283–94, 248–365.\n↑ Kjetsaa 1989, পৃষ্ঠা. 151–75.\n↑ Frank 2009, পৃষ্ঠা. 462.\n↑ Leatherbarrow 2002, পৃষ্ঠা. 83.\n↑ Frank 1997, পৃষ্ঠা. 42–183.\n↑ Kjetsaa 1989, পৃষ্ঠা. 162–96.\n↑ Moss, Walter G. (2002) (en ভাষাত). Russia in the Age of Alexander II, Tolstoy and Dostoevsky. Anthem Press. পৃষ্ঠা. 128–33. ISBN 978-0-85728-763-2. https://books.google.com/?id=PS3_6phMOS0C&printsec=frontcover&dq=russia+in+the+age+of+alexander+II#v=onepage&q=baden%20baden%20turgenev&f=false.\n↑ Kjetsaa 1989, পৃষ্ঠা. 219.\n↑ Frank 1997, পৃষ্ঠা. 151–363.\n↑ Kjetsaa 1989, পৃষ্ঠা. 201–37.\n↑ Frank 2003, পৃষ্ঠা. 639.\nৱিকিমিডিয়া কমন্সত ফিওদোৰ দস্তয়েভস্কি সম্পৰ্কীয় মিডিয়া ফাইল আছে।\nফিওদোৰ দস্তয়েভস্কি সম্পৰ্কে লিখা তথ্য এনচাইক্লপেডিয়া ব্ৰিটেনিকাত পঢ়ক\nThe complete works of Fyodor Dostoyevsky ৰুছ – the online published bibliography in its original language\nThe complete journalistic works ৰুছ – an online archive maintained by the Department of Russian Literature and Journalism (Faculty of Philology) at PetrSU\nFyodor Dostoyevsky-ৰ সাহিত্যকৰ্ম আৰু ৰচনাৱলী - গুটেনবাৰ্গ প্ৰকল্প\nWorks by or about ফিওদোৰ দস্তয়েভস্কি at Internet Archive\nWorks by ফিওদোৰ দস্তয়েভস্কি at LibriVox (public domain audiobooks)\nDostoevsky, Fyodor (8 June 2016). A Novel in Nine Letters. http://www.shortstoryproject.com/a-novel-in-nine-letters/. Also available in the original Russian.\nDostoevsky, Fyodor (4 March 2017). The Dream ofaRidiculous Man. https://www.shortstoryproject.com/dream-ridiculous-man/.\nThe ICCU id CFIV001049 is not valid.\n"https://as.wikipedia.org/w/index.php?title=ফিওদোৰ_দস্তয়েভস্কি&oldid=231381"ৰ পৰা অনা হৈছে\nএই পৃষ্ঠাখন ২৫ মে’, ২০২০ তাৰিখে ১১:৩৬ বজাত অন্তিম সংশোধন কৰা হৈছিল।


Zinase D in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Zinase D ar byavahar, ppali, parshwakriya, upkaar, kriya-pratikriya aaru satarkatabani\nउत्पादक: Rapross Pharmaceuticals Pvt Ltd\nZinase D के प्रकार चुनें\nZinase D 50 Mg/10 Mg Tablet\nZinase D ৰ মূল্য আৰু পেকৰ চাইজ - Zinase D Price and Pack Size in Assamese - Zinase D ar mulya aaru pakor size\nZinase D 50 Mg/10 Mg Tablet ₹87.2 दवा खरीदें\nZinase D की जानकारी\nZinase D ৰ লাভ আৰু ব্যৱহাৰসমূহ- Zinase D Benefits & Uses in Assamese- Zinase D ar laabh aaru byavaharsamuh\nZinase D ৰ পালি আৰু সেয়া কেনেদৰে ল'ব- Zinase D Dosage & How to Take in Assamese - Zinase D ar paali aaru xeya kenedore lobo\nZinase D ৰ পাৰ্শ্চক্ৰিয়াসমূহ- Zinase D Side Effects in Assamese- Zinase D ar parshwakriyasamuh\nZinase D সংক্ৰান্ত সতৰ্কতাবাণীসমূহ- Zinase D Related Warnings in Assamese- Zinase D xonkranta xatarkatabanisamuh\nঅইন দৰৱৰ সৈতে Zinase Dৰ গুৰুতৰ ক্ৰিয়া-প্ৰতিক্ৰিয়া- Severe Interaction of Zinase D with Other Drugs in Assamese- Oinor xoite Zinase D ar gurutor kriya-pratikriya\nZinase D মতভেদসমূহ- Zinase D Contraindications in Assamese- Zinase D nishedhsamuh\nZinase D ৰ বিষয়ে সততে সোধা প্ৰশ্নসমূহ- Frequently asked Questions about Zinase D in Assamese- Zinase D ar bikhoye satate xodha prashnasamuh\nখাদ্য আৰু মদৰ সৈতে Zinase D ক্ৰিয়া-প্ৰতিক্ৰিয়া- Zinase D Interactions with Food and Alcohol in Assamese- khadya aaru modor xoite Zinase D kriya-pratikriya\nZinase D ৰ লাভ আৰু ব্যৱহাৰসমূহ - Zinase D Benefits & Uses in Assamese - Zinase D ar laabh aaru byavaharsamuh\nZinase D তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nZinase D ৰ পালি আৰু সেয়া কেনেদৰে ল'ব - Zinase D Dosage & How to Take in Assamese - Zinase D ar paali aaru xeya kenedore lobo\nZinase D-ৰ উপাদানসমূহ - Zinase D Active Ingredients in Assamese - Zinase D-ar upadaansamuh\nZinase D ৰ পাৰ্শ্চক্ৰিয়াসমূহ - Zinase D Side Effects in Assamese - Zinase D ar parshwakriyasamuh\nগৱেষণাৰ ভিত্তিত, Zinase D ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nZinase D সংক্ৰান্ত সতৰ্কতাবাণীসমূহ - Zinase D Related Warnings in Assamese - Zinase D xonkranta xatarkatabanisamuh\nZinase D-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাই Zinase Dৰ পৰা মধ্যমীয়া পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনিও যদি একেই অনুভৱ কৰে তেন্তে ইয়াক বন্ধ কৰক আৰু কেৱল চিকিতসকৰ পৰামৰ্শ অনুসৰিহে আৰম্ভ কৰিব।\nZinase D-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nZinase D এ স্তন্যপায়ী মহিলাৰ ক্ষেত্ৰত কিছু পাৰ্শ্ব-প্ৰতিক্ৰিয়া কৰিব পাৰে। Zinase D গ্ৰহণ কৰাৰ পিছত যদি আপুনি যদি অচিনাকি লক্ষণ দেখা পায়, তান্তে ইয়াক পুনৰ ব্যৱহাৰ নকৰিব আৰু আপোনাৰ চিকিতসকক লগে লগে কল কৰিব। আপোনাৰ চিকিতসকে আপোনাক সঠিক বিকল্পটো কব।\nবৃক্কত Zinase D কি প্ৰভাৱ দেখা গৈছে?\nZinase Dৰ বৃক্কত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই বৃক্ক ত কেতিয়াও একো প্ৰভাৱ পৰা নেদেখিব।\nযকৃতত Zinase D কি প্ৰভাৱ দেখা গৈছে?\nZinase Dৰ কলিজাত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই কলিজা ত কেতিয়াও একো প্ৰভাৱ পৰা নেদেখিব।\nহৃদযন্ত্ৰৰ ক্ষেত্ৰত Zinase D ৰ কি প্ৰভাৱ দেখা গৈছে?\nহৃদয় ৰ বাবে Zinase D কেতিয়াবাহে ক্ষতিকাৰক।\nঅইন দৰৱৰ সৈতে Zinase Dৰ গুৰুতৰ ক্ৰিয়া-প্ৰতিক্ৰিয়া - Severe Interaction of Zinase D with Other Drugs in Assamese - Oinor xoite Zinase D ar gurutor kriya-pratikriya\nZinase D তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nZinase D মতভেদসমূহ - Zinase D Contraindications in Assamese - Zinase D nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Zinase D লোৱা অনুচিত যাতে -\nZinase D ৰ বিষয়ে সততে সোধা প্ৰশ্নসমূহ - Frequently asked Questions about Zinase D in Assamese - Zinase D ar bikhoye satate xodha prashnasamuh\nএই Zinase D-এ অভ্য়াস বা নিচাৰ সৃষ্টি কৰে নেকি?\nনহয়, আপনি Zinase Dৰ প্ৰতি আসক্ত নহয়।\nহয়, Zinase D লোৱাৰ পিছত এনে কাৰ্যকলাপ বা কাম কৰা নিৰাপদ যিহেতু ই আপোনাক তন্দ্ৰাচ্ছন্ন নকৰে।\nহয়, আপুনি ডাক্তৰৰ পৰামৰ্শৰ পিছতহ Zinase D লোৱাটো নিৰাপদ।\nনহয়, মানসিক ৰোগৰ চিকিত্সাৰ ক্ষেত্ৰত Zinase Dৰ ব্যৱহাৰ প্ৰভাৱশালী নহয়।\nখাদ্য আৰু মদৰ সৈতে Zinase D ক্ৰিয়া-প্ৰতিক্ৰিয়া - Zinase D Interactions with Food and Alcohol in Assamese - khadya aaru modor xoite Zinase D kriya-pratikriya\nখাদ্য আৰু Zinase Dৰ ক্ৰিয়া-প্ৰতিক্ৰিয়া\nZinase D আৰু খাদ্যৰ প্ৰভাৱৰ ওপৰত কোনো তথ্য নাই কিয়নো এয়া এতিয়ালৈ বৈজ্ঞানিক ভাৱে গৱেষণা কৰা হোৱা নাই।\nমদ আৰু Zinase Dৰ মাজৰ প্ৰতিক্ৰিয়া\nগৱেষণাৰ অভাৱত, Zinase D লোৱাৰ সময়ত মদ্যাপন কৰা সম্পৰ্কত একো ক'ব পৰা নাযায়।\nZinase D ৰ অনুকল্প - Substitutes for Zinase D in Assamese\nZinase D के लिए सारे विकल्प देखें\nআপুনি বা আপোনাৰ পৰিয়ালৰ কোনোবাই Zinase D লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Zinase D ব্যৱহাৰ কৰিছিল নেকি?\nআপুনি কিমান পৰিমাণে Zinase D সেৱন কৰিছিল?\nআপুনি Zinase D ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Zinase D সেৱন কৰে?


Search #raijordal Video - Veblr Mobile | Veblr Video Search\nSearch videos: #raijordal\nসাৱধান হ‌ওক আপুনিও! PressConference By Gyanashree Bora , আপোনাৰ ফোন টেপিং কৰি ৰাখিব পাৰে / RaijorDal\nসাৱধান হ‌ওক আপুনিও! PressConference By Gyanashree Bora , আপোনাৰ ফোন টেপিং কৰি ৰাখিব পাৰে / RaijorDalঅসমৰ বতাহ,অসমৰ হাৱা-পানী,গছ-লতা,ফুল,সৌন্দৰ্য্য আৰু প্ৰকৃতি ভালপোৱা সৃষ্টিশীল মনৰ #অসমীয়া মানুহজন এইবাৰ ঐতিহাসিক শিৱসাগৰৰ পৰা দিশপুৰলৈ যাব\nশিৱসাগৰত অখিল গগৈৰ সংবাদমেল।। Press conference By Akhil Gogoi ।। RaijorDal\nৰাইজৰ দলৰ নতুন গীত। Raijor dal new song #Vote4Change#Vote4dhaijyakonwar#RaijorDal#dhaijyakonwar\nৰাইজৰ দলৰ নতুন গীত #Vote4Change#Vote4dhaijyakonwar#RaijorDal#dhaijyakonwar\nএইবাৰ থাওৰাত গেছ চিলিণ্ডাৰ ছবিত ভোট দি পদুম ফুলক চিঙি দিয়ক। আই অসম✊#ote4dharjyakonwar#RaijorDal\nএইবাৰ থাওৰাত গেছ চিলিণ্ডাৰ ছবিত ভোট দি পদুম ফুলক চিঙি দিয়ক।\nজয় আই অসম✊\nমই বেয়া কাম কৰিবলৈ জন্ম হোৱা নাই!- অখিল গগৈ / @Akhil gogoi @Rudra Bhuyan#akhilgogoi#raijordal\nমই বেয়া কাম কৰিবলৈ জন্ম হোৱা নাই!- অখিল গগৈ / @All Assam@Rudra Bhuyan#akhilgogoi#raijordal


Exo2| AsmULB | STEP | লেবী বংশৰ এজন মানুহে এজনী লেবীয়া ছোৱালী বিয়া কৰালে।\nমোচিৰ জন্ম; আৰু তেওঁ ডাঙৰ দীঘল হোৱা।\n1লেবী বংশৰ এজন মানুহে এজনী লেবীয়া ছোৱালী বিয়া কৰালে। 2পাছত সেই মহিলা গৰাকী গৰ্ভৱতী হ’ল, আৰু এটি পুত্র সন্তান প্ৰসৱ কৰিলে। তেওঁ যেতিয়া দেখিলে যে, সন্তানটো স্বাস্থ্যবান; তেতিয়া তেওঁ সন্তানটি তিনি মাহলৈ লুকুৱাই ৰাখিলে।\n3কিন্তু তেওঁ যেতিয়া দেখিলে যে, ল’ৰাটোক বেছি দিন লুকুৱাই ৰাখিব নোৱাৰিব; তেতিয়া তেওঁ নলেৰে এটা পাচি সাজিলে, আৰু সেই পাচিটো শিলাজতু আৰু এঁঠাৰে লেপি ল’লে, পাছত সেই পাচিটোত ল’ৰাজনক সুমুৱাই ল’লে, আৰু নদীৰ দাঁতিত থকা নল-খাগড়িৰ মাজত গৈ থলে। 4দূৰৈত থিয় হৈ বায়েকে সেই শিশুটোৰ কি হ’ব, সেই বিষয়ে জানিবলৈ বাট চাই থাকিল।\n5ফৰৌণৰ জীয়েকে নদীত গা ধুবলৈ নামি গৈছিল, আৰু তেওঁৰ যুৱতী দাসীসকলে নদীৰ তীৰত ফুৰি আছিল। এনেতে তেওঁ নল খাগড়ি মাজত সেই পাচিটো দেখি, তেওঁৰ দাসী এজনীক পাচিটো আনিবলৈ পঠিয়ালে। 6তেওঁ পাচিটো মেলি শিশুটি দেখিলে। এনেতে শিশুটিয়ে কান্দিবলৈ ধৰিলে; আৰু তেওঁৰ শিশুটিলৈ মৰম লাগি ক’লে, “এই সন্তানটি নিশ্চয় এটি ইব্ৰীয়া সন্তান।”\n7তেতিয়া শিশুটিৰ বায়েকে ফৰৌণৰ জীয়েকক ক’লে, “আপোনাৰ অৰ্থে এই সন্তানটিক পিয়াহ খোৱাই তুলিবলৈ, মই এজনী ইব্ৰীয়া মহিলা বিচাৰি মাতি আনিম নে?” 8ফৰৌণৰ জীয়েকে ক’লে, “যোৱা।” তেতিয়া সেই ছোৱালী জনীয়ে শিশুটিৰ মাককে মাতি নিলে।\n9ফৰৌণৰ জীয়েকে শিশুটিৰ মাতৃক ক’লে, “আপুনি এই ল’ৰাটি লওক আৰু মোৰ বাবে পিয়াহ খুৱাই প্রতিপালন কৰক; তাৰ বাবে মই আপোনাক পাৰিশ্রমিক দিম।” তেতিয়া মহিলা গৰাকীয়ে ল’ৰাটি ল’লে আৰু পিয়াহ খোৱাই প্রতিপালন কৰিলে। 10ল’ৰাটি যেতিয়া ডাঙৰ হ’ল, তেওঁ ল’ৰাটিক ফৰৌণৰ জীয়েকৰ ওচৰলৈ আনিলে; তেতিয়া সেই লৰাটি তেওঁৰ পুত্ৰ হ’ল। তেওঁৰ লৰাটিৰ নাম মোচি ৰাখি ক’লে, “কিয়নো মই ইয়াক পানীৰ পৰা তুলি আনিলোঁ।”\n11মোচি যেতিয়া ডেকা হ’ল, তেওঁ বাহিৰলৈ ওলাই গৈ নিজৰ লোকসকলৰ কঠোৰ পৰিশ্রম লক্ষ্য কৰিলে। তেওঁ দেখিলে যে, নিজৰ লোকসকলৰ মাজৰ এজন ইব্ৰীয়াক এজন মিচৰীয়াই মাৰি আছে। 12তেতিয়া মোচিয়ে ইফালে সিফালে চাই কাকো দেখা নাপায়, সেই মিচৰীয়াজনক বধ কৰি বালিত পুতি থলে।\n13তাৰ পাছ দিনা তেওঁ ওলাই গৈ, দুজন ইব্ৰীয়াক বিবাদ কৰি থকা দেখি, দোষী জনক তেওঁ ক’লে, “আপোনাৰ ভাইক কিয় মাৰিছে?” 14কিন্তু মানুহ জনে ক’লে, “আমাৰ ওপৰত আপোনাক কোনে অধিপতি আৰু বিচাৰক পাতিছে? সেই মিচৰীয়াজনক যেনেদৰে বধ কৰিলে, তেনেদৰে মোকো বধ কৰিবলৈ পৰিকল্পনা কৰিছে নেকি?” তেতিয়া মোচিয়ে আতঙ্কিত হৈ ক’লে, “বাস্তৱিকতে মই যি কৰিলোঁ, সেই কথা নিশ্চয় আনেও গ’ম পালে।”\n15ফৰৌণে যেতিয়া সেই কথা শুনিলে, তেতিয়া তেওঁ মোচিক বধ কৰিবলৈ চেষ্টা কৰালে। কিন্তু তেওঁ ৰজা ফৰৌণৰ ওচৰৰ পৰা পলাই গ’ল, আৰু মিদিয়ন দেশত বাস কৰিলে। তাত তেওঁ এটা নাদৰ ওচৰত বহিল।\n16মিদিয়নৰ পুৰোহিতৰ সাত গৰাকী জীয়েক আছিল। তেওঁলোকে সেই নাদলৈ আহিছিল, আৰু পিতৃৰ ভেড়াৰ জাকক পানী খুৱাবৰ বাবে নাদৰ পৰা পানী তুলি পাত্রত ভৰাই আছিল। 17তেতিয়া ভেড়া ৰখীয়া সকল তালৈ আহিল আৰু তেওঁলোকক খেদিবলৈ চেষ্টা কৰিলে; কিন্তু মোচিয়ে গৈ তেওঁলোকক সহায় কৰিলে। তাৰ পাছত মোচিয়ে তেওঁলোকৰ ভেড়া জাকক পানী খুৱালে।\n18ছোৱালী কেইজনী যেতিয়া তেওঁলোকৰ পিতৃ ৰুৱেলৰ ওচৰলৈ গ’ল, তেতিয়া তেওঁ ছোৱালী কেইজনীক সুধিলে, “আজিনো কেনেকৈ ইমান সোনকালে ঘৰলৈ আহিলা?” 19তেওঁলোকে ক’লে, “এজন মিচৰীয়া মানুহে আমাক ভেড়া ৰখীয়া সকলৰ পৰা ৰক্ষা কৰিলে। তেওঁ এনেকি আমাৰ বাবে পানী তুলি ভেড়া জাকক খুৱালে। 20তেতিয়া তেওঁ তেওঁৰ ছোৱালী কেইগৰাকীক সুধিলে, “তেওঁ ক’ত আছে? তোমালোকে সেই ব্যক্তি জনক কিয় এৰি আহিলা? তেওঁক মাতি আনা যাতে তেওঁ আমাৰ লগত ভোজন কৰিব পাৰে।”\n21মোচিয়ে সেই মানুহ জনৰ লগত থাকিবলৈ মান্তি হ’ল, আৰু তেওঁ তেওঁৰ ছোৱালী চিপ্পোৰাক তেওঁৰ সৈতে বিয়া দিলে। 22চিপ্পোৰাই এটি পুত্ৰ প্ৰসৱ কৰিলে, আৰু মোচিয়ে পুত্রটিৰ নাম গেৰ্চোম (প্রবাসী) ৰাখিলে। মোচিয়ে ক’লে, “মই বিদেশত প্ৰবাসী হৈ আছোঁ।”\nঈশ্বৰে মোচিক আমন্ত্ৰণ কৰা।\n23বহুত দিনৰ পাছত, মিচৰৰ ৰজাৰ মৃত্যু হ’ল। ইস্ৰায়েলী লোকসকলে বন্দীকামৰ বাবে আৰ্তনাদ কৰিলে। তেওঁলোকে সহায়ৰ বাবে কাতৰোক্তি কৰিলে আৰু তেওঁলোকৰ দাসত্ব জীৱনৰ কাৰণে তেওঁলোকৰ অনুৰোধ ঈশ্বৰে শুনিলে। 24তেতিয়া ঈশ্বৰে তেওঁলোকৰ ক্রন্দন শুনি, অব্ৰাহাম, ইচহাক, আৰু যাকোবৰ লগত কৰা তেওঁৰ নিয়মটি সোঁৱৰণ কৰিলে। ঈশ্বৰে ইস্ৰায়েলী লোক সকললৈ দৃষ্টি কৰিলে, আৰু তেওঁলোকৰ পৰিস্থিতি বুজি পালে।


সৰু সৰু মানুহৰ বৰ্ষাকলৈ মনৰ কথা | Xahitya.Org\nসৰু সৰু মানুহৰ বৰ্ষাকলৈ মনৰ কথা\nসাহিত্য ডট অৰ্গৰ সমূহ পাঠকক বিনীত ভাবেৰে নতজানু হৈ জনাব বিচাৰোঁ এইবাৰৰ সাহিত্য আহাৰ (জুন,১৭)সংখ্যা আমি কোনো ব্যক্তিবিশেষৰ লগত জড়িত নকৰি বৰ্ষাৰ লগত সকলোকে সামৰিব পৰা সমাজৰ কেইবাটাও স্তৰৰ চৰিত্ৰৰ ওচৰলৈ লৈ যাব বিচাৰিছোঁ। জলেই প্ৰাণ। জলবিহীন জীৱনৰ কোনো কথাই চিন্তা কৰিব নোৱাৰি। প্ৰকৃতিৰ অতুলনীয় জলৰূপী ঋতু বৰ্ষা। লগতে মৌচুমী বায়ু। বৰ্ষাৰ দৰে অন্য ঋতুবোৰৰো সমানে গুৰুত্ব আছে। বৰ্ষা আহিলে মানুহ ভেদে জীৱিকা ভেদে বৰ্ষাৰ প্ৰতি অনুভুতি প্ৰত্যেকৰে সুকীয়া হয়। তাৰ অৰ্থ এইটোও নহয় ইজন সিজনৰ ওচৰত ভুল। জীয়াই থকাৰ তাড়নাত সকলো নিজৰ পৰিসৰত শুদ্ধ। আমি সাক্ষাত গ্ৰহণ কৰা ব্যক্তি সকলক জীৱনৰ প্ৰতিতো স্তৰৰ পৰা সোমোৱাব বিচাৰিছোঁ, যাতে কাৰো প্ৰতি পক্ষপাতদুষ্ট হব নুখোজোঁ। আমি সেয়ে একে প্ৰশ্ন তৈয়াৰ কৰি নিছিলোঁ আৰু জানিব বিচাৰিছিলোঁ বৰ্ষাৰ প্ৰতি তেওঁলোকৰ অনুভৱ কেনেকুৱা।\nআমাৰ মূল প্ৰশ্ন কেইটা নিম্ন লিখিত ৰূপত আছিলঃ\n১। বৰ্ষাৰ অনুভূতি আপোনাৰ কেনে?\n২। আপোনাৰ আৰু সমাজ জীৱনৰ লগত বৰ্ষাক কি দৰে ৰিজায়?\nবৰ্ষা বুলিলে প্ৰথম মনলৈ আহে কৃষি। আহকচোঁন আমাক সাক্ষাৎকাৰ দি কৃতাৰ্থ কৰাসকলে কি বক্তব্য ৰাখিছে তাৰে অলপ উমান লওঁ। প্ৰথমেই আমি গৈছিলোঁ অসম কৃষি বিশ্ববিদ্যালয়ৰ চাহ প্ৰযুক্তি বিভাগৰ সহযোগী অধ্যাপক শ্ৰীগৌতম শইকীয়াৰ ওচৰলৈ। শ্ৰীশইকীয়াই তেখেতৰ কৰ্মক্ষেত্ৰৰ পৰিসৰৰ সীমাত ছাত্ৰ-ছাত্ৰীক চাহ বিজ্ঞানৰ লগত জড়িত যথাৰ্থ শিক্ষা দিয়াই নহয়, তাৰ লগতে অসম চৰকাৰৰ অনুদানেৰে পৰিচালিত ক্ষুদ্ৰ চাহ খেতিয়ক সকলক প্ৰশিক্ষণ দিয়াৰ উদ্দেশ্যে সমগ্ৰ অসমৰ বিভিন্ন স্হানত আজি লৈকে বাইশ হাজাৰৰো অধিক ক্ষুদ্ৰ চাহ খেতিয়কক প্ৰশিক্ষণ দিছে। তেখেতৰ মতে-\n“বৰ্ষাৰ কথা ক’বলৈ গলে এক মুখেই ক’ম বৰ্ষাৰ লগত খেতিৰ পোনপটীয়া যোগাযোগ। বৰষুণ নহলে যি কোনো খেতিয়ক মৰি যাব। চাহৰ লগত জড়িত কাৰণেই কওঁ, চাহ উদ্যোগ তেতিয়া লৈকে জীয়াই থাকিব যেতিয়া লৈকে বৰষুণ থাকিব। অসমৰ মুঠ জনসাধাৰণৰ ১২-১৫শতাংশ চাহ উদ্যোগৰ ওপৰতেই জীৱিকা নিৰ্বাহ কৰি আছে। অসমৰ মূল বৰষুণ অংশ বৰ্ষাৰ সময়ত হয় যদিও ফাগুন-চ’ততেই অহা দুই এজাক বৰষুণেই চাহ গছবোৰক সজীৱ কৰি তুলে। এসময়ত যদিও চাহ বৃহৎ বণিক গোষ্ঠীৰ একচেটিয়া সম্পদ আছিল সেইদিন এতিয়া নাই। অসমতেই এতিয়া ষাঠি.হাজাৰৰ ওপৰত পঞ্জীয়নভুক্ত ক্ষুদ্ৰ চাহ খেতিয়কৰ জন্ম হৈছে। অসমৰ মুঠ চাহ উৎপাদনৰ ছাব্বিশ শতাংশ ক্ষুদ্ৰ চাহ খেতিয়কেই উৎপন্ন কৰে। এই ক্ষুদ্ৰ চাহ খেতিয়ক সকলে নিজৰ জীৱিকা উলিওৱাৰ লগতে আনৰো উপাৰ্জনৰ দুৱাৰ খুলি দিছে। আমি আগতীয়া বৰষুণ আহিলে বৰ আনন্দ পাওঁ। ফাগুণ সোমালেই বৰষুণ পালেই নতুন কুমলীয়া পাতো আগতীয়াকৈ ওলায়। বৰষুণ বেছি হলে ভয় খাওঁ। কিয়নো বাঁজীপাত বেছি হলে আহিব ধৰা ফ্লাচ কেইটা ঠেলা খাই মুঠ উৎপাদন কমাই পেলায়। লগতে হেলোপেলটিচ মহৰ আক্ৰমণ বেছি হয়। বৰষুণ নহ’লে চাহপাত উৎপাদন প্ৰক্ৰিয়াটোৱেই বাধাপ্ৰাপ্ত হয়। বৰ্ষা আমাৰ জীৱন। লগতে কবই লাগিব, ন পানী পাই ধৰাৰ বুকুৰ গছ-গছনিৰ সদ্যস্নাতা ৰূপ দেখি বিমোহিত হওঁ। যতেই এনে ৰূপ দেখোঁ, তাতেই যেন ৰৈ যাওঁ। ভেকুলীৰ টোৰটোৰণি শুনি টোপনি যাওঁ, ভেকুলীৰ টোৰটোৰণিত সাৰ পাওঁ।সৰুকালৰ ল’ৰালিৰ ফুটবল খেললৈ মনত পৰে।পানীত লাগি ধৰা বলতো লৈ জোঁটাপোটা লগা কথাবোৰলৈ মনত পৰে। গলপোষ্টৰ সন্মুখত তেনেকুৱা এটা দৃশ্য আপুনিও মনত পেলাই চাওকচোন এইয়াও বৰ্ষাৰ এক চিনাকী ৰোমন্থন।\nআমি সাহিত্য ডট অৰ্গৰ পৰা লগ কৰিছিলোঁ ব্ৰক্ষ্মপুত্ৰ জৈৱিক চাহকোষৰ ধনভৰালী শ্ৰীকংকণ গোস্বামীক। শ্ৰীগোস্বামীৰ ঘৰ তিনিচুকীয়া জিলাৰ ফিলোবাৰীত। তেখেত নিজেও ক্ষুদ্ৰ চাহ উদ্যোগী হোৱাৰ ওপৰিও সমগ্ৰ অসমৰ সকলো জৈৱিক চাহ উৎপাদকসকলক লগত লৈ ব্ৰক্ষ্মপুত্ৰ জৈৱিক চাহ কোষটোৰ জৰিয়তে অসমৰ জৈৱিক চাহৰ উন্নত মানদণ্ডৰে গোটেই পৃথিবীক চমক খোৱাবলৈ যত্ন কৰিছে। আজি কেইমাহমান আগতে নতুন দিল্লীৰ প্ৰগতি মৈদানত অনুষ্ঠিত আন্তৰাষ্ট্ৰীয় কৃষি মেলাত অংশ গ্ৰহণ কৰি বিদেশী গ্ৰাহকৰ সমাদৰ লভি বজাৰ এখন সৃষ্টি কৰিছে। পঢ়ক, তেখেতৰ ভাষ্যঃ\nঅসমৰ সৰ্বমুঠ ৬৭হাজাৰ ক্ষুদ্ৰ চাহ খেতিয়কৰ ভিতৰত আমাৰ গোটতোৱে জৈৱিক চাহ কৰ্মতহে গুৰুত্ব দিছোঁ।(কাম বাকী আছে)\nএইয়া এজন দিন হাজিৰা কৰি জীৱিকা নিৰ্বাহ কৰা ব্যক্তি শ্ৰীমাইনা নায়াৰ। বৃটিছৰ দিনতে অসমলৈ অহা পূৰ্বপুৰুষ সূত্ৰে অসমীয়া। পূৰ্বপুৰুষ এটা সময়ত চাহ বাগানৰ কৰ্মচাৰী। মাটি-বাৰীও ঘটি থৈ গৈছিল ককাকহঁতে। পিতৃৰ অকালতে বিয়োগ হোৱাত পঢ়া আধাতে সামৰিব লগীয়া হোৱাত দিন হাজিৰাৰ বাদে অন্য বিকল্প নোহোৱাৰ দৰে। আমাৰ প্ৰশ্নতো শুনি মুখত মিচিকিয়া হাঁহিতো লৈ কলে-\nবৰষুণ আমি খুবেই ভাল পাওঁ। আমাৰ নিজা ব্যৱহাৰৰ কাৰণে পানীৰ কোনো ভাল ব্যৱস্হা নাই। গোটেই যোৰহাট জিলাখনতেই দমকলৰ পানী ৰঙচুৱা। খাবও নোৱাৰি, কাপোৰ-কানিও ধুব নোৱাৰি। বাজলৈ যাবলৈহে হয়। পানীখিনি ভগবানে বৰষুণৰ ৰূপত পৰিষ্কাৰ কৈয়ে দিছে। মাটিৰ তললৈ যাওঁতেহে আইৰণ লগত লৈ বেয়া হৈছে। আমাৰ দৰে মানুহৰ হাতলৈ অহাখিনিৰেই দিনতো পাৰ কৰিব লাগে। পানী নহলে ধনী-দুখীয়া বুলি কোনো কথা নাই। পানী নহ’লে গছ-গছনি, মানুহ জীৱজন্তু কোনোৱেইতো জীয়াই থাকিব নোৱাৰিব।আমি পুখুৰীৰ পানীকেই ব্যৱহাৰ কৰোঁ। বৰ্ষাই আমাৰ জীৱনৰ প্ৰাণ। অৱশ্যে ক’বই লাগিব যিদিনা বৰষুণ দিয়ে সেইদিনা আমাৰ চৰুৰ তলত জুই নজ্বলে। বৰষুণৰ বতৰত বাহিৰৰ কামবোৰ প্ৰায় নহয়েই। আমাৰ উৰুঁখা পঁজাৰ ঘৰত পানী টুকিব লগীয়া হয়। সেই বুলি বৰ্ষাক বেয়া নাপাওঁ। বৰ্ষাই আমাৰ জীৱনৰ প্ৰেৰণা। দুখীয়া হৈ জন্ম গ্ৰহণহে কৰিছোঁ। তাৰ কাৰণে বৰ্ষাৰ কোনা দোষ নাই। বৰষুণ আহিলে আহাৰ শাওণ আমি হিচাব নকৰোঁ। আমাৰ পূৱা আৰম্ভ হয় ভোকক লৈ। গধূলি শেষ হয় ভোকক লৈ। আমি আপোনালোকে বিচৰা ধৰণে সাহিত্যিক ভাষাত কথা কবই নাজানোঁ। দিনৰ এটা বেলা পাৰ হলেই ঘৰখনৰ ভোকাতুৰ পেটকেইটালৈ মনত পৰে। বাকীবোৰ আপোনালোকক নক’লেও বুজিব।\nলওঁক পাঠক, এইয়া এজন অটোচালকৰ ভাষ্য। এখেতৰ নাম শ্ৰীকৃষ্ণ চুতীয়া। ডেকা বয়সতে আৰম্ভ কৰা যাত্ৰী কঢ়িওৱা অটো চলাই জীৱন নিৰ্বাহ কৰা শ্ৰীচুতীয়াৰ অনুভৱ পঢ়ক। যোৰহাটৰ জামুগুৰি চুতীয়াকাৰী গাঁওৰ নিবাসী শ্ৰীচুতীয়াই আমাৰ প্ৰশ্নৰ কি উত্তৰ দিছে, পঢ়ক।\n“চাৰ, আপুনি আমাৰ চিনাকি। কেতিয়াবা আপুনিও আমাৰ বাহনৰ যাত্ৰী হয়। আমাৰ জীৱনৰ ঘাত-প্ৰতিঘাতৰ সাক্ষী আপুনিও। বৰষুণ দিলে আমি ভালেই পাওঁ। মই খেতিয়কৰ ল’ৰা। খেতি নকৰিলে আমি খাম কি আৰু আনক খুৱাম কি? আমি খেতিয়কবোৰে খেতি নকৰিলে খেতি নকৰা আটাইবোৰ ভোকতেই মৰিব। আমাক বৰষুণ লাগে। খেতিৰ সময়ছোৱা শালি খেতি কৰি বছৰতোৰ ধানকেইটা গোটাই লওঁ। ৰাহিখিনি ছেগ বুজি বজাৰলৈ নিওঁ। বৰ্ষা বুলিলে আমাৰ জীৱন সংঘৰ্ষই নুবুজায়। বৰ্ষা আমাৰ জীৱনৰ অবিচ্ছেদ্য অংগ। ৰ’দ-বৰষুণ আমাৰ জীৱনৰ প্ৰতি মুহুৰ্ত্তৰ লগ৷”\nপঢ়ক পাঠক, এইবাৰ এজন ধান খেতিয়কৰ ভাষ্য।এখেতৰ নাম শ্ৰী অনিল শইকীয়া। ঘৰ টিয়কৰ টিয়ক নৈৰ পাৰৰ এখন অখ্যাত গাঁওত। এখেতে কি কয়, পঢ়ক।\n“আপোনাৰ প্ৰশ্ন শুনি কি কওঁ কি নকওঁ লাগিছে। আমাৰ কাৰণে বৰষুণেই প্ৰাণ। আমাৰ জীবন বৃত্ত ধান খেতি, গৰু ম’হ লৈ ঘূৰে। শালি খেতিৰ কথা আহিলেই আমাৰ ডাকৰ বচনলৈ মনত পৰে। অম্বুবাচীয়ে মনত পেলাই দিয়ে আহাৰৰ সাত লাগিল। সেয়ে চাৰিদিন হাল খতি হব। সময়ত কঁঠীয়া নাপাৰিলে ৰুই অঁটাব নোৱাৰিলে ধান নাপামেই। আমাৰ শালি খেতি প্ৰকৃততে বহাগতেই আৰম্ভ হব লাগে। কথাতে কয় নহয়-ষোল্ল চাষে মূলা, তাৰ অৰ্দ্ধেকে তুলা, তাৰ অৰ্দ্ধেকে ধান, বিনা চাষে পাণ। আগবাৰিষাৰ বৰষুণত মাটি কোমল হলেই এচাষ দি মাটি লুটিয়াই দিয়া হয়। জেঠত পুনৰ এচাষে বন-বাতবোৰ মাৰি মূল খেতিৰ উপযোগী কৰি তুলে। ইফালে আহাৰ সোমায়। বৰ্ষা আহে। আমাৰ উলাহে নুজোৰে। চপচপীয়া হোৱা মাটিত ৰুবলৈও ভাল। বন-বাতো কম হয়। সময়ত বৰষুণ নহলে অকল আমিয়ে নহয়, আপোনালোকো ভোকত থাকিব লাগিব। আৰুনো কি কম!”\nবলক, এইবাৰ আমি যৌবনোচ্ছল এহাল ডেকা-গাভৰুৰ ওচৰ চাপোঁ। অলপ আগতে শ্ৰেণীবোৰো শেষ হৈছে। সৌৱা কৃষি বিশ্ববিদ্যালয়ৰ ভিতৰৰ মূল পথৰ কাষতে থকা ধেনুভিৰীয়া দলংখনতে এহালে কথা পাতি আছে। এই দলংখন বহুতো প্ৰেমৰ জীবন্ত কিন্তু অবাক সাক্ষী। কিনকিনীয়া বৰষুণো আৰম্ভ হৈছে। স্হান, কাল, পাত্ৰসকলো মিলি পৰিছে। চাওঁচোন হালেই কি প্ৰতিক্ৰিয়া দেখুৱায়।\n: নমস্কাৰ। বেয়া নাপাবা। আমি তোমালোকৰ ওচৰলৈ সৰু সাক্ষাৎ এটা বিচাৰি আহিলোঁ। আমি তোমালোকৰ পৰিচয় নিবিচাৰোঁ। মাথোন আমাক কোৱাচোন বৰ্ষাই তোমালোকৰ মনত কি অনুভূতি জগায়?\n(আমাৰ পৰিচয় আৰু উদ্দেশ্য জনোৱাৰ পাচত সামান্য লজ্জা জড়িত ভাবত যুবকজনে কৈ উঠিল)-কি কম! ভাবিয়েই পোৱা নাই। ভাল লাগে। বৰ্ষা.. বৰ্ষা মানে প্ৰকৃতি, বৰ্ষা মানে খেতি, বৰ্ষা মানে কবিতা, বৰ্ষা গীতো হব পাৰে। বৰ্ষা আবেগো হব পাৰে। অ হয়, বৰ্ষাই বেমাৰ-আজাৰো বঢ়ায়। মই পিচে বৰষুণত তিতি ভালেই পাওঁ। (ছোৱালীজনীয়ে লাজ লাজকৈ মিচিকিয়াই ৰ’ল। আমিও ধন্যবাদ ও শুভেচ্ছা জনাই আঁতৰি আহিলোঁ)।\nএজন ছাত্ৰৰ কাষ চাপিলোঁ। নামটো কবলৈ মানা কৰিছে কাৰণে নিদিওঁ বাৰু। আমাৰ প্ৰশ্ন শুনি উত্তৰ দিলে- বৰ্ষা আমাৰ জীবন। পানী নহলে খেতিয়ে নহ’ব। কিনকনীয়া বৰষুণ বৰ ভাল লাগে। বেছি মানে দপদপীয়া বৰষুণ বেয়া পাওঁ। কাম-বন সকলো স্তব্ধ হৈ পৰে। আমি নৈপৰীয়া ঠাইৰ ল’ৰা। নৈত ফেনে-ফুটুকাৰে পানী বাঢ়ি অহা দেখিলে বুকুৰ কোনোবা এখিনিত ভয়ে বাহ লয়। হ’লেও বৰ্ষা ভাল লাগে।\n(প্ৰকৃতিৰ অমোঘ নীতি পালি বৰ্ষা বছৰি আহে। হৰ্ষ-উল্লাস সৃষ্টি কৰি সকলোকে একাকাৰ কৰি পৃথিবীৰ বুকুলৈ বৰ্ষাৰ ঢল নামে। ক্ষুদ্ৰ মানুহৰ অনুভূতিয়ে ঢুকি নোপোৱা প্ৰকৃতিৰূপী বৰ্ষাই জীৱৰ কল্যাণৰ অৰ্থেই ধৰাৰ বুকুলৈ আগমণ কৰে। জীৱন চলমান। সকলো নিজ নিজ কক্ষপথত চৰৈবেতীঃ মুখ্য সম্পাদক)।


Acidity ! তাৎক্ষণিক সকাহ পাবলৈ ঘৰতে কি কি খাব ?– News18 assam\nAcidity ! তাৎক্ষণিক সকাহ পাবলৈ ঘৰতে কি কি খাব ? এই ৩ বিধ বস্তুৱে দিব instant relief...\nযদি আপুনি এচিডিটিৰ পৰা সকাহ পাবলৈ ইয়াত উল্লেখ কৰা এই ঘৰুৱা প্ৰতিকাৰবোৰৰ সহায় লয়, আপুনি এচিডিটিৰ সমস্যাৰ বাবে তাৎক্ষণিক সকাহ (instant relief) পাব পাৰে।\nLast Updated : July 17, 2021, 09:40 IST\nআজিকালি এচিডিটি (Acidity)ৰ সমস্যা অতি সচৰাচৰ হয়। ইয়াৰ ফলত বুকুজ্বলা, গেছ, টেঙা বেলচি আৰু পেটৰ বিষ হয়। ইয়াৰ পৰা পৰিত্ৰাণ পাবলৈ, মানুহে বিভিন্ন ঔষধ (medicine) গ্ৰহণ কৰে যি তাৎক্ষণিক সকাহ প্ৰদান কৰে কিন্তু পাৰ্শ্বক্ৰিয়াৰ আশংকা কৰে। কিন্তু যদি আপুনি এচিডিটিৰ পৰা সকাহ পাবলৈ ইয়াত উল্লেখ কৰা এই ঘৰুৱা প্ৰতিকাৰবোৰৰ সহায় লয়, আপুনি এচিডিটিৰ সমস্যাৰ বাবে তাৎক্ষণিক সকাহ (instant relief) পাব পাৰে। আপুনি যিকোনো পাৰ্শ্বক্ৰিয়াৰ আশংকা এৰাই চলিব পাৰে। এচিডিটিৰ সমস্যাৰ পৰা তাৎক্ষণিক সকাহ পাবলৈ কি ব্যৱহাৰ কৰিব পাৰি জানি লওক...\nগুড়ে সকাহ দিব\nএচিডিটিৰ সমস্যাৰ বাবে তাৎক্ষণিক সকাহৰ বাবে গুড় ব্যৱহাৰ কৰিব পাৰি। ইয়াৰ বাবে, আপুনি খোৱাৰ পিছত গুড় খাব পাৰে বা পানীত উতলাব পাৰে আৰু এই পানী খাব পাৰে। গুড়ৰ প্ৰ'টিন, ভিটামিন, খনিজ পদাৰ্থ, লো, পটাছিয়াম আৰু তামৰ দৰে যথেষ্ট গুণ আছে। যি এচিডিটিৰ সমস্যা আঁতৰ কৰাত সহায় কৰে। গুড়ৰ ফলত পেটত শ্লেষ্মা উৎপন্ন হয়। শ্লেষ্মা হৈছে পাকস্থলীত থকা এক মসৃণ স্তৰ যি পেপচিন আৰু হাইড্ৰক্ল'ৰিক এচিডৰ প্ৰভাৱৰ পৰা পাকস্থলীৰ বাহিৰ আৰু ভিতৰৰ স্তৰটো সুৰক্ষিত ৰাখে।\nএচিডিটিৰ সমস্যাৰ বাবে ডালচেনি চাহে তাৎক্ষণিক সকাহ দিয়ে। ইয়াৰ পৰা সকাহ পাবলৈ, এগিলাচ পানীত আধা চামুচ ডালচেনি পাউডাৰ যোগ দিয়ক আৰু ভালদৰে উতলাওক। যদি আপুনি বিচাৰে, মিঠাইৰ বাবে ইয়াত অলপ গুড় যোগ দিয়ক। এতিয়া আপুনি এই চাহ খোৱা উচিত, ই আপোনাক এচিডিটিৰ পৰা তাৎক্ষণিক সকাহ দিব।\nচেলেৰী(celery) ব্যৱহাৰ কৰক\nআপুনি এচিডিটিৰ সমস্যাৰ পৰা সকাহ দিবলৈ চেলেৰীও ব্যৱহাৰ কৰিব পাৰে। ই আপোনাক তাৎক্ষণিক সকাহ দিব আৰু বুকুজ্বলা, টেঙা, গেছ আৰু পেটৰ বিষৰ পৰা সকাহ দিব আৰু লগতে আপোনাৰ হজম স্বাস্থ্যৱান ৰাখিব। ইয়াৰ বাবে, আপুনি এক চামুচ চেলেৰী গুৰি কৰিব পাৰে আৰু ইয়াক গ্ৰহণ কৰিব পাৰে। আপুনি বিচাৰিলে চেলেৰী ভাজিব আৰু খাব পাৰে বা ইয়াক পানীত উতলাব পাৰে আৰু ইয়াক খাব পাৰে। (Disclaimer: এই প্ৰবন্ধৰ তথ্য সাধাৰণ তথ্যৰ ওপৰত আধাৰিত। নিউজ১৮ অসমে ইয়াক নিশ্চিত নকৰে। এইবোৰ কাৰ্যকৰী কৰাৰ আগতে সংশ্লিষ্ট বিশেষজ্ঞৰ সৈতে যোগাযোগ কৰক।)\nFirst published: July 17, 2021, 09:40 IST\nAcidityCure AcidityHealth Tipshome remedies


Gold Price Today: ৰূপৰ মূল্য হ্ৰাস হৈছে যদিও সোণৰ মূল্য সামান্য বৃদ্ধি হৈছে !– News18 assam\nHome » photogallery » business »Gold Price Today: ৰূপৰ মূল্য হ্ৰাস হৈছে যদিও সোণৰ মূল্য সামান্য বৃদ্ধি হৈছে ! সোণ কিনাৰ আগতে শেহতীয়া মূল্য জানি লওক ...\nGold Price Today: ৰূপৰ মূল্য হ্ৰাস হৈছে যদিও সোণৰ মূল্য সামান্য বৃদ্ধি হৈছে ! সোণ কিনাৰ আগতে শেহতীয়া মূল্য জানি লওক ...\nআন্তৰ্জাতিক বজাৰত মূল্যৱান ধাতুৰ মূল্য বৃদ্ধিৰ সৈতে সংগতি ৰাখি মঙলবাৰে দিল্লী বুলিয়ন বজাৰত সোণৰ মূল্য (Gold Price Today) ৪১ টকা বৃদ্ধি হৈ প্ৰতি ১০ গ্ৰামত ৪৭,২১৭ টকাহয়। পূৰ্বৱৰ্তী ব্যৱসায়িক অধিৱেশনত সোণ প্ৰতি ১০ গ্ৰামত ৪৭,১৭৬ টকাত বন্ধ হৈছিল।\n| November 30, 2021, 23:22 IST\nআন্তৰ্জাতিক বজাৰত মূল্যৱান ধাতুৰ মূল্য বৃদ্ধিৰ সৈতে সংগতি ৰাখি মঙলবাৰে দিল্লী বুলিয়ন বজাৰত সোণৰ মূল্য (Gold Price Today) ৪১ টকা বৃদ্ধি হৈ প্ৰতি ১০ গ্ৰামত ৪৭,২১৭ টকাহয়। পূৰ্বৱৰ্তী ব্যৱসায়িক অধিৱেশনত সোণ প্ৰতি ১০ গ্ৰামত ৪৭,১৭৬ টকাত বন্ধ হৈছিল। এই তথ্যএইচডিএফচি চিকিউৰিটিজৰ দ্বাৰা দিয়া হৈছে।\nৰূপ হ্ৰাস পালে ৬৬৭ টকা ইয়াৰ বিপৰীতে, ৰূপৰ মূল্য ৬৬৭ টকা হ্ৰাস হৈ প্ৰতি কিলোত ৬১,৩৩৭ টকা হয়। যোৱা ব্যৱসায়িক অধিৱেশনত ই প্ৰতি কিলোগ্ৰামত ৬২,০০৪ টকাত বন্ধ হৈছিল। আন্তৰ্জাতিক বজাৰত সোণৰ মূল্য আছিল প্ৰতি আউন্সত ১,৭৯৪ ডলাৰ। ৰূপৰ মূল্য ২২.৯৪ ডলাৰ প্ৰতি আউন্সত স্থিৰ আছে।


খালিস্তানী সমৰ্থকে ২৬ জানুৱাৰীত জালিনৱালাবাগ ২.০ ৰূপ দিবলৈ চেষ্টা চলাইছিল, জালত নপৰিল দিল্লী আৰক্ষী khalistani-supporters-26-january-jallianwala-bagh-delhi-police– News18 Assam\nUpdated:January 27, 2021, 6:17 PM IST\nৰেডফৰ্টত সংঘটিত হোৱা হিংসাত্মক কাৰ্যই নিশ্চয় এক শিক্ষা দিলে নিৰাপত্তা সংস্থা আৰু দিল্লী আৰক্ষীক\nLast Updated: January 27, 2021, 6:17 PM IST\nগণতন্ত্ৰ দিৱসৰ দিনা ৰেডফৰ্টত সংঘটিত হোৱা অনাকাংক্ষিত হিংসাত্মক ঘটনা নিশ্চয়কৈ নিৰাপত্তা সংস্থা আৰু আৰক্ষীৰ বাবে এক শিক্ষা হৈ ৰব।\nদিল্লীত মঙলবাৰে সংঘটিত হোৱা হিংসাত্মক কাৰ্যকলাপ কোনো কাৰণতে গ্ৰহণযোগ্য নহয়। এই ক্ষেত্ৰত ৰাজনৈতিক এডভাণ্টেজৰ কাৰণে একাংশ ৰাজনৈতিক নেতাৰ উচতনি মূলক মন্তব্যই জ্বলা জুইত ঘিঁউ ঢালিলে।\nপ্ৰতিবাদকাৰীয়ে বিভিন্ন হিংসাত্মক কাৰ্য সংঘটিত কৰি পৰিস্থিতি অধিক জটিল কৰি তুলিবলৈ চেষ্টা চলাইছিল। কিন্তু ইমানৰ পিছতো দেখা গ'ল যে, কালি হৈ যোৱা প্ৰতিবাদত দিল্লী আৰক্ষীয়ে প্ৰতিবাদ দমনৰ বাবে কোনো ধৰণৰ মাৰণাস্ত্ৰ ব্যৱহাৰ কৰা নাছিল।\nবিভিন্ন সময়ত প্ৰতিবাদৰ নামৰ হিংসাত্মক ঘটনা সংঘটিত কৰি অহা হৈছে। আৰু এই ক্ষেত্ৰত যদি আৰক্ষীয়েও প্ৰতিবাদ দমনৰ নামত কঠোৰ হৈ পৰে, তেতিয়াই প্ৰতিবাদকাৰী অন্য ৰূপত জপিয়াই পৰে। এনেধৰণৰ হিংসাত্মক কাৰ্যকলাপৰ বিৰুদ্ধে বহুযুগ ধৰি সমালোচনা চলি আহিছে। যি আছিল পাকিস্তানী বা খালিস্তানী সমৰ্থকৰ গেম প্লেন। সেইসকলে ২৬ জানুৱাৰীত আকৌ এবাৰ জালিনৱালাৱাগৰ দৰে ঘটনা সংঘটিত কৰিবলৈ চেষ্টা চলাইচিল। কিন্তু সেইসকলৰ সেই অভিসন্ধি সফল হবলৈ নিদিলে দিল্লী আৰক্ষীয়ে।\nদিল্লী আৰক্ষীক চেল্যুট। তেওঁলোকৰ জালত নপৰিল দিল্লী আৰক্ষী। কাৰণ প্ৰতিবাদ দমনৰ বাবে তেওঁলোকে গুলীচালনা নকৰিলে।\nVikram Singh- The author is Former DGP, UP Police and Chancellor, Noida International University, Greater Noida. Views are personal.\nFirst published: January 27, 2021, 5:25 PM IST


খোৱাপানীত ফ্ল’ৰাইডৰ সমস্যা আৰু ইয়াৰ সমাধান Floride Problem in Drinking Water and its Solutions – Krishak Bandhu – An eMagazine with Homestead Theme on Sustainable Broad-based Agriculture\nHomeFor Student Issueখোৱাপানীত ফ্ল’ৰাইডৰ সমস্যা আৰু ইয়াৰ সমাধান Floride Problem in Drinking Water and its Solutions\nখোৱাপানীত ফ্ল’ৰাইডৰ সমস্যা আৰু ইয়াৰ সমাধান Floride Problem in Drinking Water and its Solutions\nমানুহৰ দৈনন্দিন জীৱনত সঘনে ব্যৱহৃত আৰু সকলো জীৱৰ জীৱন চক্ৰ সুচাৰুভাৱে চলাই নিবৰ বাবে অতিশয় দৰকাৰী এবিধ অন্যতম উপাদান হৈছে পানী। পৃথিৱীৰ সৰ্বমুঠ জলভাগৰ ৯৭ শতাংশ পানী আমাৰ দৈনন্দিন ব্যৱহাৰৰ বাবে উপযোগী নহয় আৰু বাকী থকা ৩ শতাংশ পানীহে আমি বিভিন্ন ধৰণৰ কামত ব্যৱহাৰ কৰিব পাৰো। এই পানীভাগৰ ভিতৰত খোৱাৰ বাবে উপযোগী পানীৰ পৰিমাণো নিচেই তাকৰ। বহুতো মানুহে নজনাকৈয়ে অশুদ্ধ পানী সেৱন কৰি আছে, যাৰ ফলশ্ৰুতিত তেওঁলোকে নানা ধৰণৰ বেমাৰত ভুগিব লগা হৈছে। বিভিন্ন ধৰণৰ প্ৰদূষণবোৰৰ ভিতৰত অসমৰ ভূ-জলৰ অত্যাধিক ফ্ল’ৰাইড প্ৰদূষণৰ বিষয়ে হয়তো বহুলোকে কমবেছি পৰিমানে জ্ঞাত। জনস্বাস্থ্যৰ বিস্তৰ ক্ষতি কৰিব পৰা এইবিধ ৰাসায়নিক প্ৰদূষকৰ বিষয়ে জনাটো অতি দৰকাৰী কথা আৰু ফ্ল’ৰাইড প্ৰদূষণৰ ফলস্বৰূপে হোৱা ভয়াৱহ বিষক্ৰিয়াৰ বাতৰিও বৰ্তমান সময়ত ওলাই থকা দেখা যায়। কাৰণ এইজ্ঞানে আমাক প্ৰদূষকটোৱে কৰিব পৰা সাম্ভাব্য ক্ষয়-ক্ষতিৰ পৰাৰ ক্ষাক কৰিব পাৰে।\nএতিয়া আহিলে এই ফ্ল’ৰাইডনো কি হয় ? প্ৰকৃততে বিভিন্ন ধাতু, অৰ্ধধাতু আৰু আধাতুৰ মিশ্ৰণেৰে আমাৰ পৃথিৱীৰ মৌলিক পদাৰ্থসমূহ গঠিত হৈছে। অক্সিজেন, ক্ল’ৰিন, ফ্ল’ৰিন আদি পদাৰ্থসমূহ হৈছে অধাতু। ধাতুৱে অধাতুবোৰৰ লগ লাগি লৱণ সৃষ্টি কৰে। এইদৰে উৎপন্ন হোৱা ছডিয়াম ক্ল’ৰাইড হৈছে আমি খোৱা লৱনবিধৰ নাম। সেইদৰে ছডিয়াম ফ্লৰাইডো হৈছে আন এক লৱন, কিন্তু ইয়াক আমি নাখাও। ফ্ল’ৰাইড আয়নত ফ্ল’ৰিন এট’মতকৈ এটা ইলেক্ট্ৰন বেছি থাকে। ই এবিধ অতিশয় বিক্ৰিয়াশীল গেছীয় পদাৰ্থ হোৱা বাবে ইয়াক মুক্ত অৱস্থাত পোৱা নাযায়। আনহাতে বেছিভাগ ফ্ল’ৰাইডৰ লৱণেই পানীত সহজে দ্ৰৱীভূত হয়।\nপানীত ফ্ল’ৰাইডৰ উপস্থিতি আমি কেনেকৈ জানিম ? ফ্ল’ৰাইডৰ কোনো বৰণ বা স্বাদ নথকাৰ হেতুকে পানীত আইৰণৰ উপস্থিতি সহজে ধৰা পেলোৱাৰ নিচিনাকৈ ফ্ল’ৰাইড থকা-নথকাটো গম পাব নোৱাৰি। ইয়াৰ বাবে পোনতে পৰিষ্কাৰ বটলত ভূজলৰ দুটামান নমুনা সংগ্ৰহ কৰি ভালকৈ সাঁফৰ মাৰি লব লাগিব। অসমৰ জনস্বাস্থ্য কাৰিকৰী বিভাগত ফ্ল’ৰাইড থকা-নথকাটো পৰীক্ষা কৰাৰ ব্যৱস্থা আছে। ইয়াৰ গুৱাহাটীত এটা কেন্দ্ৰীয় পৰীক্ষাগাৰ আছে। তাৰোপৰি এই বিভাগে অসমৰ প্ৰায় প্রতিখন জিলাৰ সদৰত পানীৰ পৰীক্ষাগাৰ স্থাপন কৰিছে। ইয়াৰ বাহিৰেও বিভিন্ন বিশ্ববিদ্যালয়ত থকা অন্য গৱেষণাগাৰ সমূহত কিছু ব্যয়ৰ বিনিময়ত এই পৰীক্ষাসমূহ কৰোৱাৰ ব্যৱস্থা থাকে।\nবিশ্ব স্বাস্থ্য সংস্থাই ধাৰ্য্য কৰামতে খোৱা পানীত ১.৫ নিযুতাংশৰ তলত ফ্ল’ৰাইড থকা উচিত। কাৰণ অত্যাধিক ফ্ল’ৰাইডৰ উপস্থিতিয়ে হাড় আৰু দাঁতৰ ক্ষতি কৰে তথা অতি কম ফ্ল’ৰাইড থকা খোৱা পানীৰ ব্যৱহাৰৰ ফলটো দন্ত ক্ষয় হয়। মানুহ এজনৰ দৈনন্দিন পানী গ্ৰহণৰ পৰিমাণ আৰু খোৱা আহাৰৰ প্ৰকাৰৰ ওপৰতো ফ্ল’ৰাইডৰ পৰা হ’ব পৰা বিষক্ৰিয়া বহু গুণে নির্ভৰ কৰে। এনেবোৰ কথালৈ লক্ষ্য ৰাখি আমাৰ দেশত খোৱাপানীৰ ফ্ল’ৰাইডৰ উচ্চতম সীমা ১ নিযুতাংশ ধার্য কৰা হৈছে। ভূ –জলত ফ্ল’ৰাইড থাকিলে সাধাৰণতে পানীৰ ৬ নিযুতাংশৰ তলতে থাকে। অসমৰ নগাওঁ আৰু কাৰ্বি আংলং জিলা দুখনৰ ভূজলত অত্যাধিক ফ্ল’ৰাইড উপস্থিতিৰ তথ্য পোৱা গৈছে। এনেকুৱা ফ্ল’ৰাইড উপস্থিতিৰ তথ্য সংবাদ মাধ্যমত সময়ে সময়ে প্ৰকাশিত হৈও আহিছে আৰু অসমৰ সাধাৰণ গাঁৱলীয়া মানুহখিনিৰ হিতাৰ্থে বিভিন্ন বাতৰিকাকত, আলোচনী বা দূৰদৰ্শনত ইয়াৰ সজাগতাৰ বিষয়ে অৱগত কৰা হৈছে। তথাপি গাওঁ অঞ্চলৰ বহুতো লোক আজিও এই বিষয়ে অজ্ঞাত আৰু ফ্ল’ৰাইডযুক্ত পানী সেৱন কৰি থকাৰ ফলশ্ৰুতিত তেওঁলোকে ফ্ল’ৰছিছ বা দন্তক্ষয়ৰ দৰে ৰোগত ভুগি আছে। অত্যাধিক ফ্ল’ৰাইডৰ কাৰণে দাঁতত হালধীয়া-মুগা বৰণৰ দাগ পৰে আৰু পিছলৈ ক্ৰমে দাঁতবোৰ ওখোৰা-মোখোৰা হৈ ভাঙি যায়। অত্যাধিক ফ্ল’ৰাইডৰ ধীৰ বিষক্ৰিয়াৰ ফলত মগজু, স্নায়ু, থাইৰয়ড আদিও প্ৰভাৱিত হয়। আমাৰ শৰীৰে খোৱা পানী আৰু আন খাদ্যৰ পৰা ফ্ল’ৰাইড আহৰণ কৰে। আমাৰ হাড় আৰু দাঁতৰ সঠিক গঠনৰ বাবে সামান্য পৰিমাণৰ ফ্ল’ৰাইডৰ যথেষ্ট দৰকাৰ। মানুহ এজন গৰ্ভত থকা কালছোৱাৰে পৰা হাড় আৰু দাঁতৰ গঠন সম্পূৰ্ণ হোৱালৈ গোটেই সময়খিনিত বেছি পৰিমাণৰ ফ্ল’ৰাইড যুক্ত পানী সেৱনৰ ফলত হাড় আৰু দাঁতৰ গঠন ক্ষতিগ্ৰস্ত হব পাৰে। ইয়াৰ লক্ষণ সমূহ হৈছে: ৰাজহাঁড়ৰ লগতে হাড়ৰ আন জোৰাবোৰৰ বিষ, হাড়ৰ গঠনৰ বিকৃতি, বেঁকা বা চেপেটা হাঁড়ৰ গঠন ইত্যাদি। পিছৰ বয়সত ফ্ল’ৰাইড বিষক্ৰিয়া ই হাঁড়ৰ গাঁঠি আৰু পেশীৰ সংযোগত বিজুতিৰ সৃষ্টি কৰি বিষ আৰু জঠৰতাৰ উৎপত্তি কৰে। ফ্ল’ৰছিছ প্ৰদূষণে দাঁতত সৃষ্টি কৰা ছিদ্ৰবোৰক মানুহে দাঁত পোকে খোৱা বুলি ধৰি লৈছিল। কিন্তু এয়া হৈছে কম ফ্ল’ৰাইডযুক্ত পানী সেৱনৰ ফলত হোৱা বিৰূপ দাঁতৰ গঠন বা দন্তক্ষয়। সাধাৰণতে দমকল আৰু গভীৰ নলীনাদৰ পানীৰ যোগেদি নাইবা নাদৰ পানীৰ জৰিয়তে ফ্ল’ৰাইড আমাৰ শৰীৰত প্ৰৱেশ কৰিব পাৰে।\nএতিয়া আহিলে ফ্ল’ৰাইডৰ অভাৱ বা অত্যাধিক হাৰত উপস্থিতিৰ ফলত হোৱা সমস্যা বা বেমাৰবোৰ আমি কিদৰে ৰোধ কৰিম ? দন্তক্ষয়ৰ ক্ষেত্ৰত কেঁচুৱাৰ পৰা জ্ঞান দাঁত গজি হোৱালৈ ফ্ল’ৰাইডযুক্ত দন্তমঞ্জক ব্যৱহাৰ কৰিব লাগে। বজাৰত কিনিবলৈ পোৱা বহুতো দন্তমঞ্জকত ফ্ল’ৰাইড যোগ কৰা থাকে আৰু যিটো পেকেটত ইয়াক কিনিবলৈ পোৱা যায় তাত ইয়াক উল্লেখ কৰা থাকে। এই ধৰণৰ ব্যৱস্থাটো তেতিয়া লোৱা হয় যেতিয়া আমাৰ দমকলৰ পানী বা আন পানীৰ উৎসবোৰত ০.৫ ৰ পৰা ১.০ পি.পি.এম. তকৈ কম ফ্ল’ৰাইড থাকে। কিন্তু যদি ১.০পি.পি.এমতকৈ ফ্ল’ৰাইডৰ পৰিমাণ বেছি থাকে তেনেক্ষেত্ৰত এই ব্যৱস্থা ললে বিপদ হোৱা সম্ভাৱনা অধিক। অত্যাধিক পৰিমাণৰ ফ্ল’ৰাইডৰ উপস্থিতিৰ সমস্যাটো সমাধানৰ বাবে বিকল্প জান-জুৰি, পুখুৰী বা নদীৰ পানী পৰিশোধ নকৰি ব্যৱহাৰ কৰাটোৱেই উত্তম ব্যৱস্থা। কাৰণ এনে পানী ফ্ল’ৰাইড মুক্ত হয়। কম গভীৰতাৰ কুঁৱাৰ পানীও খোৱাপানী হিচাপে ব্যৱহাৰ কৰিব পাৰি। সঘনে বানত বিধ্বস্ত পলসুৱা অঞ্চলৰ ভূ-জলভাগো ফ্ল’ৰাইড মুক্ত হয়। এই সকলোবোৰৰ অৱৰ্তমানত খোৱাপানীৰ পৰীক্ষা কৰি ফ্ল’ৰাইড গুচোৱা পদ্ধতি অতিশয় প্ৰয়োজনীয়।\n~মানসী বৰুৱা, বিশ্বনাথ কৃষি মহাবিদ্যালয়, অ.কৃ.বি., বিশ্বনাথ চাৰিআলি (অসম)ৰ চতুৰ্থ বৰ্ষৰ ছাত্ৰী,দূৰভাষ:+৯১-৯৪০১২৬০৯৫৪।\nEnvironment Controlled House (ECH) in Poultry Housing and Rearing কুকুৰা পোহা ঘৰ আৰু পালনত পৰিৱেশ নিয়ন্ত্ৰিত গৃহ


মূলঃআয়না ট্ৰিটমেণ্ট,লেখক:সুৰভি ঘটক,অনুবাদ-বিবেকানন্দ চৌধুৰী – ফটাঢোল\nFebruary 1, 2021 অনুবাদ\t4 Comments\nমূলঃআয়না ট্ৰিটমেণ্ট,লেখক:সুৰভি ঘটক,অনুবাদ-বিবেকানন্দ চৌধুৰী\nশীতকালিৰ দুপৰীয়া। মামাৰ ঘৰৰ ছাঁদত মই আৰু সৰুমাহী পিঠিত ৰ’দ লৈ কমলাটেঙাৰ সোৱাদ লৈ আছিলোঁ।\nক্যাছ্। গে’টখন খোলাৰ শব্দ হ’ল। ৰেলিঙৰ ফাঁকেৰে তললৈ চালোঁ। এগৰাকী মাজবয়সী মহিলা গধুৰ খোজেৰে আগবাঢ়ি আহিছে। দুয়োজন একেলগে আতঙ্কিত হৈ উঠিলোঁ–\nএগৰাকী নিৰীহ ভদ্ৰমহিলাক দেখি এনেকৈ জাঁপ মাৰি উঠাৰ কিবা মানে আছে জানো! ভদ্ৰ মহিলাতো আৰু চোৰ-ডকাইত নহয়, আইতাৰ প্ৰতিবেশী। আমি আতঙ্কিত হোৱাৰ কাৰণ হ’ল, আইতাৰ দিবানিদ্ৰাৰ অৱসান। ফল, আবেলিলৈ আইতাৰ অৱশ্যম্ভাৱী মূৰৰ বিষ। তাৰ মানেই আমাৰ বিশেষ জলপানৰ মুদা মৰা। আজিলৈ আমাৰ কঁপালত শুকান ৰুটি-তৰকাৰী। সহ্য হ’ব জানো কাৰোবাৰ! এই সুন্দৰ শীতৰ আবেলি না হ’ব ফুলকবিৰ শিঙৰা, না হ’ব আইতাৰ ঘৰুৱা বিশেষ মছলাৰ কচুৰি, না হ’ব ভেজিটেবল চপ, হ’বগৈ সেই আওপুৰণি শুকান ৰুটি-তৰকাৰী। ভাবিয়েই মুখখন বিকচিনা লাগিল।\nইতিমধ্যেই তেখেতে বে’ল টিপিলেই। টুংটাং শব্দত আমেজত আইতাৰ জাপ খোৱা চকুৰপৰা নিশ্চয়কৈ টোপনি পলাল। আইতাৰ প্ৰতিবেশীয়ে এইবাৰ একেৰাহে দুঘণ্টা ধৰি দ’ম দ’ম গাজাখুৰি গল্প শুনাব আৰু মাজে মাজে পাতিহাঁহৰ দৰে ডিঙিটো লৰাই লৰাই হাঁহিব। আৰু বেচেৰী আইতা, বান্ধবীৰ গোটেইখিনি কথাই যেন বিশ্বাস হৈছে এনে ভাব দেখুৱাই সমানে তাল ধৰি যাব।\n: ঔ আই! সঁচাই কৈছানে! তুমি পাৰাও দেই কিন্তু!\nতথাপি মই লক্ষ্য কৰিছোঁ, কথা চলি থকাৰ ফাঁকে ফাঁকে আইতাই বাৰে বাৰে ঘড়ী চাই থাকে। বোধহয় মনে মনে চাৰিটা বজালৈ অপেক্ষা কৰে। ঠিক চাৰিটাৰ লগে লগে ভদ্ৰমহিলাই কাণ-মূৰ জোকাৰি উঠি যাব। কাৰণ ঘৰত কাম কৰা মানুহগৰাকী বাচন ধুবলৈ আহিব যে!\nআইতাৰ এই বাৰে বাৰে ঘড়ী চোৱা কামটোৰ মাজেৰে যে বিৰক্তি প্ৰকাশ পাইছে এইকথা ভদ্ৰমহিলাই বুজিও যেন নুবুজে। অৱশ্যে আইতাৰ নিচিনা এনে সহনশীল শ্ৰোতা পাবইবা ক’ত? সেয়ে তেখেতে ভৰি পকাই বহি লৈ তেওঁৰ গাজাখুৰি গল্পৰ ভঁৰাল উজাৰ কৰি শুনাইহে সেইদিনাৰ বাবে ক্ষান্ত হয়। দুদিন পাছতেই আৰু নতুন ভঁৰাল লৈ হাজিৰ। আইতাই বা কেনেকৈ ইমান সহ্য কৰে!\nআইতাৰ প্ৰতিবেশীৰ শেহতীয়া টপিক শুনিবলৈ আমি জাৰকালিৰ ৰ’দৰ আমেজৰ মায়া ত্যাগ কৰি তললৈ নামি আহিলোঁ। ইতিমধ্যে ঘৰুৱা সহায়কাৰী গৰাকীয়ে দুৱাৰ খুলি দিছে। তেওঁ গোলগাল শৰীৰটো টানি টুনি আইতাৰ কোঠালীৰ কাষ পাই মাত দিলে,\n: কি কৰি আছা বাইদেউ?\nআইতাই টোপনিৰ আমেজত মুদ খোৱা চকু কিঞ্চিৎ মেলি সুধিলে,\nমই মনে মনে ক’লোঁ, ‘ফটাঢোল মাহী’। ভদ্ৰমহিলাৰ এই তাৎক্ষণিক নামকৰণটো হঠাৎ মূৰত অহাত বেছ ভাল লাগি গ’ল। এই নামটো ব্যৱহাৰ কৰিব পৰা যাব।\nবাৰু, পাছৰ কথা পাছত।\nআইতাৰ দুৱাৰমুখত ৰৈ বেছ বিগলিত কণ্ঠে সুধিলে,\n: ভিতৰলৈ সোমাব পাৰিম, বাইদেউ?\n: অ’ মল্লিকা, আহা।\nনিহালীৰ উম এৰি আইতা উঠি বহিল।\n: শুইছিল বোধহয়।\n: নাই এনেয়ে অলপ বাগৰ দিছিলোঁ আৰু!\nমহাশয়া আৰু একমুহূৰ্তও সময় নষ্ট নকৰিলে। চিলা উৰুৱাওতে উঘাটোৰ পৰা সূতা এৰা দিলে।\n: জানা বাইদেউ, কালি যে আমাৰ ঘৰত কি কাণ্ড! ৰাতি প্ৰায় এঘাৰটামানেই হ’ব চাগে। গিৰিহঁতে এই মস্ত এটা ইলিছ লৈ হাজিৰ। নাই বুলিলেও আঠ-ন কেজিমানতো হ’বই।\nকৈয়েই মহাশয়াই মুখত চোবাই থকা পাণখনৰ চোবাটো ইখন গালৰপৰা সিখন গাললৈ ঠেলি দিলে।\nআইতাই অন্য প্ৰসঙ্গ উলিয়াব খুজিছিল,\n: এই কেইদিন কম বৰষুণ হ’ল নেকি? শীতকালত এনে বৰষুণ আজিলৈ দেখা নাই হে। তিতা কাপোৰবোৰ শুকুৱাবলৈ মেলিবলৈ এবাৰ এইপিনে, এবাৰ সেইপিনে …\nমহাশয়াৰ পিচে কথাৰ আঁত সলাব নোৱাৰি। আইতাৰ মিনমিনীয়া মাতটোক দমাই এখোপ ওপৰত নিজৰ কথা ক’বলৈ আৰম্ভ কৰিলে। বাপৰে কি মাত। ঠিক যেন মজিয়াত বালি ছটিয়াই লৈ তাৰ ওপৰত কাঁহৰ বাচন হে ঘঁহা হৈছে।\n: শুনা বাইদেউ, সেই মাজৰাতি মোৰ কি অৱস্থা! ইমান ডাঙৰ মাছ, তাক কটা-ধোৱা, তাৰপাছত ৰন্ধা, চাওঁতে চাওঁতে বিশ্বাস কৰক দহ-বাৰ ৰকমৰ ব্যঞ্জন তৈয়াৰ হৈয়েই গ’ল নহয়। আটাইবোৰেই পিচে বিদেশী ব্যঞ্জন। আমাৰ ল’ৰা-ছোৱালীকেইটাই আকৌ বিদেশী ব্যঞ্জন নহ’লে মুখতেই নিদিয়ে। বঙালীবোৰৰতো ইলিছ বুলিলে দুটাহে, পদ-ভজা ইলিছ আৰু ভাপা ইলিছ। খাবলৈ জানে মাথোঁ বিদেশীকইটাই। ইলিছ ৰোষ্ট, ইলিছ কাবাব, ইলিছ কোৰ্মা, বোনলেছ ইলিছ, পাইনেপল ইলিছ, কৰোলা ইলিছ.. কিমান ক’ম? আৰু এনেকে ৰান্ধিব গৈয়েইতো।….\nআইতাই সামান্য সুৰুঙা পাই সঁহাৰি দিলে,\n: উহ্! তুমিও পাৰা দিয়া।\n: নোৱাৰিলেহে হ’ব। মই দিল্লীত থাকোঁতে এটা ফৰেইন ইনষ্টিটিউটত কুকাৰি কোৰ্চ এনেই কৰিলোঁ নেকি। মোৰ নিজে লেখা এখন কিতাপো আছে। জানা বাইদেউ, মোৰ লেখা ৰেছিপিবোৰ এজন জাৰ্মান ব্যক্তিৰ ইমান পছন্দ হৈ গ’ল নহয়, তেওঁ নিজৰ খৰচত সেইখনৰ জাৰ্মান ভাষালৈ অনুবাদ কৰি প্ৰকাশ কৰি পেলালে। এতিয়াও তাৰ পৰা শকত ৰয়েল্টি পাওঁ।\n: সঁচা! কেতিয়াও কোৱা নাইচোন।\nআইতাৰ বান্ধবীয়ে সলজ্জ হাঁহি এটা মাৰিলে।\n: কি ক’ম। এইবোৰ নিতান্তই সৰু কথা। কথাত কথা ওলায় বাবেহে..।\n: তুমি টি ভি শ্ব’ নকৰা কিয় হে মল্লিকা? আজিকালিচোন আটাইবোৰ চেনেলতেই ৰন্ধন-প্ৰকৰণৰ অনুষ্ঠান থাকেই।\n: কৰিছোঁ নহয়। বহুত টি ভি শ্ব’ কৰিছোঁ। ষ্টাৰ প্লাছ, ছ’নি, জি টি ভিৰ পৰা কিমানবাৰ আমন্ত্ৰণ পালোঁ।\nমই সৰুমাহীক ফুচফুচাই ক’লোঁ, তেওঁৰ টি ভি শ্ব’টোৰ নাম নিশ্চয় আছিল, ‘গাজাখুৰী আনলিমিটেড’।\n: মনে মনে থাকা। শুনিলে দায় লাগিব।\nআমাৰ দুইটাৰে অবাক হ’বলৈ বহুখিনি বাকী। ফটাঢোল মাহীয়ে আকৌ ইলিছৰ কাহিনীলৈ ঘূৰি গ’ল।\n: আহহা, মাছটোৰ কি অপূৰ্ব স্বাদ, তোমাক যে কি ক’ম বাইদেউ। এনে লাগিছিল যেন মাখন হে খাইছোঁ। আৰু নহ’বই বা কিয়! আমাৰ তেখেতে মাছৰ আহাৰ তৈয়াৰ কৰিবলৈ কিমান যে গৰুৰ ঘিঁউ ঢালে। আৰু কতৰকমৰ দামী দামী মছলা। সেইবোৰ খায়েইতো মাছৰ শৰীৰ এনে নৰম তুলতুলীয়া হৈ যায়। যিয়েই নোকোৱা বাইদেউ, মাছ ধৰাৰ নিচাত কিন্তু বেছ খৰচ আছে দেই।\nমানুহগৰাকীক মোৰ এটা জীৱন্ত আগ্নেয়গিৰি যেন লাগিছিল। ভিতৰত জমা হৈ থকা আৱৰ্জনাবোৰ এবাৰ বতিয়াবলৈ আৰম্ভ কৰিলে আৰু বন্ধ হোৱাৰ নাম নাই।\n: পিচে, ইমান ডাঙৰ মাছটো তোমাৰ গিৰিহঁতে বৰশীতে তুলিলেনে?\nস্পষ্ট ইঙ্গিত মানুহগৰাকীৰ হাড়ে-ছালে লগা গিৰিয়েকলৈ। কিন্তু তেঁৱো কম নহয়!\n: ইহ্ কিয় নোৱাৰিব। মাছ ধৰিবলৈতো আৰু শক্তিধৰ হোৱাৰ প্ৰয়োজন নাই, সেয়া আচলতে একৰকমৰ কলাহে। পানীৰ ওপৰত ওলাই থকা ফানৰ কঁপনি চায়েই বুজি ল’ব লাগিব মাছৰ গতিবিধি। অৱশ্যে, অভিজ্ঞতা লাগিব। হাজাৰ হওক জমিদাৰৰ ঘৰৰ ল’ৰা যে! নিজৰ ঘৰতেই দহ-বাৰটা পুখুৰী।\nআইতাৰ চকু ডাঙৰ হৈ গ’ল।\n: কি কোৱাহে মল্লিকা, দহ-বা-ৰ-টা…\n: আইতাৰ পৰিপাক প্ৰণালী বেছ শক্তিশালীহে। ইমান দ’ম দ’ম গাজাখুৰী এনেকৈ হজম কৰি গৈছে। মই হ’লেতো…\n: তইনো কি কৰিলি হয়?\n: কি কৰিলোহেঁতেন চাবা নেকি?\nকৈয়েই পৰ্দাৰ আঁৰৰ পৰা ওলাই আইতাৰ কোঠালৈ ধুমধাম সোমাই গ’লোঁ।\n: আইতা, তোমালোকৰ এইপিনে হ’বলা পুখুৰীত ইলিছ পোহে?\n: ধুৰ পাগলী, পুখুৰীত ইলিছ পুহিব পাৰি নেকি?\nআইতাৰ মৃদু ধমক।\n: তেতিয়াহ’লে তেওঁ যে ক’লে বৰশীৰে ইলিছ ধৰিছে তেখেতৰ…\nমানুহগৰাকীয়ে লগে লগে অনুমান কৰি পেলালে আক্ৰমণ কোন দিশৰ পৰা হৈছে।\n: আৰে, মইনো কেতিয়া ক’লোঁ যে তেওঁ পুখুৰীৰ পৰা ইলিছ ধৰিছে। তেওঁতো গঙ্গাতেই বৰশী বাইছে। আমাৰ এই নীলমণি ঘাটতেই।\nমই স্তম্ভিত, বৰশীৰে ইলিছ ধৰা, তাকো এই নীলমণি ঘাটত; য’ত আধামাইল বোকা খচি আগবাঢ়ি গ’লে কোনোমতে ভৰিৰ পতাখন ডুব যোৱাকৈ পানী। মোৰ আৰু কথা কটাকটি কৰিবৰ মন নগ’ল। আচলতে প্ৰচণ্ড বেগত ওলাই অহা হাঁহি কোনোমতে চেপি পলাইহে আহিলোঁ।\n: শেন যেন হৈ ফেঁচা যেন হৈ আহিলাচোন।\n: মুঠেও নহয়। তেওঁৰ কথা সহজতেই মই উৰুৱাই দিব পাৰিলোঁহেঁতেন। বয়সত বহু ডাঙৰ যে, সেয়ে। নহ’লে মুখত ধৰিয়েই কৈ দিলোঁহেঁতেন, আপোনাৰ সেই গঙ্গাত বৰশী বোৱা কাহিনীটো গঙ্গাত এডিঙি পানীত থিয় দি ক’লেও কোনেও বিশ্বাস নকৰে দিয়ক।\nতেনে সময়তে মানুহগৰাকীয়ে আইতাক কোৱা শুনিলোঁ,\n: অবিশ্বাস্য কিবা ঘটিছে বাবেইতো ক’বলৈ আহিছোঁ। যিয়ে সিয়ে তেনে কাম কৰিবপৰা হ’লেতো কথাই নাছিল। মোৰ গিৰিহঁত বুলিহে..\nসৰুমাহী হাঁহিত বাগৰি পৰা যেন হ’ল।\nফটাঢোল মাহীয়ে ইতিমধ্যে বেলেগ কাহিনীৰ মেৰপাক খুলিছে।\n: কালি বাতৰিকাকতত এটা বাতৰি পঢ়ি ইমান হাঁহি উঠিল যে বাইদেউ, কি ক’ম। আজিকালি মানুহবোৰ ইমান প্ৰচাৰমুখী হৈ পৰিছে নহয়। ভাবাচোন সেই সামান্য এটা মধুৰিআম, আধাকিলো তাৰ ওজন। তাৰো ছবি বাতৰিকাকতত ছপা হয়। একেবাৰে মালিকৰ ছবি, নাম, ঠিকনাসহ। আমাৰ পিতাহঁতৰ বাগিছাত তেনেকুৱা মধুৰিতো হাজাৰ হাজাৰ। একো একোটাৰ যি হে ছাইজ, যেন ভাদ মাহৰ তাল ফলহে। কোনোবাটো দেৰ কেজি, কোনোবাটো দুই কেজি। আমি কিবা কোনোবাদিনা ঢাক-ঢোল কোবাই জাহিৰ কৰিছোঁ নেকি?\n: কি কোৱা মল্লিকা, দেৰ-দুই কেজিৰ মধুৰি?\n: তেতিয়াহ’লে আৰু কি ক’ম। আৰু মধুৰিবোৰ যে। যেনে ৰসাল, তেনে সোৱাদ, জানে। মিছিৰিৰ সোৱাদকো চেৰ পেলাব।\nআইতাই অনুনয় কৰি ক’লে,\n: এইবাৰ দেউতাৰাৰ ঘৰলৈ গ’লে মোৰ বাবে কিন্তু কেইটামান আনিবা দেই। মোৰ ছোৱালীজনীয়ে আকৌ মধুৰি বৰ ভাল পাই জানা।\nফান্দতপৰা ভৰি এৰুৱাত ওস্তাদ ফটাঢোল মাহী।\n: কিনো কথা। লৈ আহিম দিয়া কেইটামান। পিচে কেতিয়া বা যোৱা হ’ব। সংসাৰৰ যিহে জামেলা।\n: তোমাৰনো কি জামেলা হে মল্লিকা, ল’ৰা-ছোৱালী জাঙৰ হ’ল, কলেজত পঢ়ে। এতিয়াতো হাত-ভৰি মুক্ত।\n: সিহঁত বাৰু ডাঙৰ হ’ল, কিন্তু গিৰিহঁত যে। তেওঁ যে একেবাৰে ছুটি ল’ব নোখোজে, খুব দায়িত্বশীল যে। নহ’লে ইমান কেইজন জ্যেষ্ঠ বিষয়াক চেৰাই গৈ একেবাৰে বৰচাহাবৰ সোঁহাত। অৱশ্যে, তেওঁ অৱসৰ লোৱাৰ পাছত ঘৰলৈ গ’লেই আনিম। ইমান আগ্ৰহ কৰিছা যেতিয়া..\nমোৰ আৰু সহ্য হোৱা নাছিল। উশাহ বন্ধ হৈ আহিছে। সৰু মাহীক হাতত ধৰি টানি লৈ আহিলোঁ আইতাৰ দুৱাৰৰ কাষৰ পৰা।\n: ইয়াৰ এটা বিহিত ব্যৱস্থা কৰিবই লাগিব সৰুমাহী। তেওঁ দিনৰ পাছত দিন ধৰি গাজাখুৰি সাগৰত ডুবাই ডুবাই আইতাক পানী খুৱাব, এয়া কোনোমতেই চলিব দিব নোৱাৰি।\n: কিনো কৰিব বিচাৰিছ তই।\n: সেয়া তুমি মোৰ ওপৰত এৰা।\n: সাৱধান, কোনো অসন্মানজনক কথা ভুলতো নক’বা কিন্তু। মা কিন্তু ভীষণ ছিমপ্যাথাতিক তেখেতৰ প্ৰতি।\n: ছিমপ্যাথাতিক? কিয়?\n: মাৰ ধাৰণা এনে ঢোলপিতা মানুহবোৰ আচলতে একপ্ৰকাৰৰ মানসিক ব্যাধিৰ চিকাৰ। আৰু যি কোনো সুস্থ মানুহৰেই উচিত অসুস্থ মানুহবোৰৰ প্ৰতি সহানুভূতিশীল হোৱা।\nমাহীক কথাত মোৰ ভিতৰত দপদপাই জ্বলি থকা জুইকুৰা অকমাণ যেন স্তিমিত হ’ল। তথাপি ক’লো‍ঁ,\n: সেইবুলিয়েই ইমান মিছা কথা..\n: মোৰ কি ভাব হয় জানা ৰুমকি, মানুহগৰাকীয়ে মিছাৰ সহায় লৈ যি আত্মপ্ৰচাৰ বিচাৰে সেয়া পিঠাগুৰি গোলা পানী খাই গাখীৰৰ সোৱাদ পোৱা যেন কথা। যশপ্ৰীতি বা আকাঙ্খা আমাৰ সকলোৰে কম-বেছি পৰিমাণে থাকেই। তেখেতৰো আছে। কিন্তু সেই যশ আৰ্জনৰ যি যোগ্যতাৰ প্ৰয়োজন সেয়া তেখেতৰ নাই। সেয়ে মিছাৰ পাহাৰ সৃষ্টি কৰি মানুহৰ দৃষ্টি বা শ্ৰদ্ধা আকৰ্ষণৰ চেষ্টা একধৰণৰ পাগলামিৰ বাহিৰেনো কি, বাদ দিয়ানা।\nমোৰ ভিতৰত স্তিমিত হোৱা উষ্মাখিনি আৰু দপকৈ জ্বলি উঠিল,\n: ইহঃ এৰি দিলেই হ’ল, ইপিনে আমাৰ কিমান লোকচান হৈছে, কোৱাচোন?\n: লোকচান হৈছে মানে?\n: লোকচান হোৱা নাই? এই যে আইতাই তৈয়াৰ কৰা ভাল ভাল খোৱাৰ আয়োজন দিনৰ পাছত দিন বৰবাদ হোৱা, এয়া লোকচান নহয় নেকি? কোৱা?\n: ইচ! তামাম গৰম হৈ গৈছাচোন।\n: পিচে তুমি যিয়েই নোকোৱা মাহী, মানুহগৰাকীৰ এটা ট্ৰিটমেণ্টৰ প্ৰয়োজন। আৰু মই মনে মনে ঠিক কৰিয়েই পেলাইছোঁ, তেখেতক খুব শীঘ্ৰেই এটা আয়না ট্ৰিটমেণ্ট দিম।\nমাহীৰ চকু বহল হৈ গ’ল।\n: আয়না ট্ৰিটমেণ্ট! সেয়া আকৌ কি? এলোপ্যাথি, হোমিওপ্যাথি, কবিৰাজী আনকি আকুপাংচাৰৰ নামো শুনিছোঁ, কিন্তু আয়না ট্ৰিটমেণ্ট … উহু, তেনেকুৱা কিবা শুনা বুলিতো মনত পৰা নাই। এয়া লেটেষ্ট কিবা নেকি? মানে আয়নাৰ পৰা ৰশ্মি প্ৰতিফলিত কৰি কিবা…\nমই গম্ভীৰ মুখে উত্তৰ দিলোঁ,\n: আয়না ট্ৰিটমেণ্ট হ’ল, এনে ধৰণৰ ফটাঢোল কোবোৱা লোকৰ চিকিৎসাৰ এটা সুন্দৰ পদ্ধতি। এয়া মোৰ নিজস্ব উদ্ভাৱন। মোৰ বিশ্বাস এই ঔষধত তেখেতৰ ৰোগ সম্পূৰ্ণ নিৰাময় হ’ব। আৰু মোৰ এই সফলতাৰ পাছতেই দেখিবা এই ঔষধৰ পেটেণ্ট ল’বলৈ ডাঙৰ ডাঙৰ ঔষধ কোম্পানীবোৰৰ মাজত হুলস্থূল লাগিব। হয়তো বাতৰিকাকতত মোৰ সৈতে ফটাঢোল মাহীৰ ছবিও ছপা হ’ব। ৰোগ মুক্তিৰ লগে লগে আইতাৰ বান্ধবীৰ ইমানদিনৰ আশাও পূৰণ হ’ব। হাও ডু ইউ লাইক দ্য আইডিয়া?\nসৰুমাহীৰ থৰ লাগি চাই থকা দেখি বুজি পালোঁ, মোৰ কথাৰ সাৰবস্তু আৰু মজা কোনোটোৱেই বোধগম্য নহ’ল। কেৱল ভয়ে ভয়ে কৈ থ’লে-\n: চাবা ভাই, এনেকুৱা একো যাতে নকৰা য’ত মানুহগৰাকীৰ কিবা ক্ষতি হয়। মাই কিন্তু খুব দুখ পাব।\nমই মাহীক আশ্বস্ত কৰি ক’লোঁ,\n: ডণ্ট ৱৰি। আয়না ট্ৰিটমেণ্ট ইজ টোটেলি হাৰ্মলেছ।\nমামাহঁতৰ তাৰপৰা উভতি আহি আয়না ট্ৰিটমেণ্টৰ ফৰ্মূলা তৈয়াৰ কৰি পেলালোঁ। মই তেতিয়া অষ্টম শ্ৰেণীৰ ছাত্ৰী। আমাৰ স্কুলত এখন আলোচনী আছিল- গল্প, নাটক, কবিতা আদিৰে সুসজ্জিত হৈ সৰস্বতী পূজাৰ দিনা প্ৰকাশিত হয়। সেইখনৰ বাবে মোৰপৰা এটা গল্প বিচাৰিলে। মই মনে মনে এই সুযোগৰেই অপেক্ষাত আছিলোঁ।\nসিৰাৰ ভিতৰত ঔষধ ইনজেক্ট কৰিবলৈ যেনেকৈ ছিৰিঞ্জ নামক এটা মাধ্যমৰ প্ৰয়োজন হয়, তেনেকৈ মোৰ আৱিস্কৃত আয়না ট্ৰিটমেণ্টৰ বাবে এই পত্ৰিকা নামক এটা বিশেষ মাধ্যমৰ প্ৰয়োজন আছিল। মই নিশা টোপনি ক্ষতি কৰি এটা সৰু গল্প লিখি পেলালোঁ। নাম দিলোঁ “ফটাঢোল মাহী”। সেই গল্পৰ মুখ্য চৰিত্ৰত হুবহু আঁকি দিলোঁ আইতাৰ প্ৰতিবেশীক। আৰু তেওঁৰ মুখত শুনা গাজাখুৰী গল্পবোৰ একেবাৰে নিখুঁতভাৱে বহুৱাই দিলোঁ ফটাঢোল মাহীৰ মুখত। আয়না ট্ৰিটমেণ্টৰ ফৰ্মূলা অনুসৰি ঔষধ একেবাৰে সাজু। এইবাৰ কেৱল ৰোগীৰ হাতত পৰিব লাগে।\nতাৰপাছত দৌল উৎসৱৰ সময়ত আকৌ মামাহঁতৰ ঘৰলৈ গ’লোঁ। সৰুমাহীৰ সৈতে পৰামৰ্শ কৰি এমুঠি ফাকুগুৰি আৰু আলোচনীখন হাতত লৈ আইতাৰ প্ৰতিৱেশীৰ ঘৰ ওলালোঁগৈ।\n: হ্যাপি হোলি আণ্টি।\nভৰিত ফাকুগুৰি দি প্ৰণাম কৰি হাতত আলোচনীখন দিলোঁ, লাজ লাজ ভাবে ক’লোঁ,\n: এইখন আমাৰ স্কুলৰ আলোচনী, ইয়াত মোৰ এটা গল্প আছে।\n: এ আই, হয়। তুমি লেখা-লেখিও কৰা তাৰমানে। বৰ ভাল কথা দেই। মইও লিখিছিলোঁ, জানা। আনন্দবাজাৰ পত্ৰিকাত মোৰ কিমান গল্প ওলাল। দেশ আলোচনীখনত বহুদিন লিখিছিলোঁ। এবাৰ ষ্টেটছম্যানৰ দেওবৰীয়া পৰিপুৰিকাত মোৰ এটা প্ৰৱন্ধ ওলাইছিল। পুৰ-ৰা দুই পৃষ্ঠা। ভাবাচোন কি বিৰাট কভাৰেজ। আচলতে তেতিয়া মোৰ সেয়াই আছিল জীৱন। বেছ জনাজাতো হৈছিলোঁ জানা। তেতিয়া তোমাৰ মহাৰ আয়-উপাৰ্জন ইমান ভাল নাছিল নহয়। মোৰ এই পইছাৰেই সংসাৰ চলিছিল।\nমই যিমান পাৰো চকু দুটা ডাঙৰ কৰি ক’লোঁ,\n: বাপৰে আণ্টি, আপুনিতো দেখিছোঁ আটাইবোৰ নামী দামী কাকততেই লিখিছে। কাটিংবোৰতো ৰাখি থৈছেই নিশ্চয়!\n: এৰা সেয়াতো আছেই, কিন্তু এতিয়াই লাগ বুলিলে দেখুৱাব নোৱাৰিম নহয়। কিছু বিচাৰিব লাগিব। তাতে বহুদিন আগৰ কথা নহয়, বুজিছাই নিশ্চয়।\nএনে চালাক প্ৰাণীৰ সৈতে পাল্লা দিয়া মোৰ কাম নহয়। সেয়ে প্ৰসঙ্গ সলালোঁ,\n: এতিয়া পিচে কিয় নেলেখেনো আণ্টি?\n: একদম সময় নাপাওঁহে। সংসাৰৰ জঁট ভাঙোতেই দিনটো পাৰ হৈ যায়হে। তথাপি লিখিব নোৱৰাৰ বাবে মনটো খুচখুচাই নথকা নহয়। বহুদিনৰ অভ্যাস যে। তোমাক মই সৰুকালৰ এটা গল্প কওঁ ৰ’বা।\nমোৰ তেতিয়া সাত-আঠ বছৰ বয়স হৈছেহে, তেতিয়াৰ পৰাই লিখিছোঁ কিন্তু দেই। আমাৰ ঘৰত এটা গৰু আছিল- নাম মুউলি। ধকধকীয়া বগা। ডাঙৰ ডাঙৰ ক’লা চকু, আৰু ঘোৰখোৱা দুটা শিং। বহুখিনি হৰিণৰ নিচিনাই। শিঙৰ এনে বাহাৰ মই জীৱনত দেখা নাই। এদিন দুপৰীয়া গোহালিত বহি বহি মই এটা গল্পকে লিখি পেলালোঁ। সেয়াই মোৰ প্ৰথম লেখা। গল্পটো কেনে হৈছে জানিবলৈ বুলি ডাকযোগে শৰৎচন্দ্ৰলৈ পঠিয়াই দিলোঁ। তেতিয়াই তেওঁ প্ৰখ্যাত। তেওঁ যে জানা, পঢ়ি একেবাৰে মুগ্ধ। মোক চিঠিৰে জনালে, “তোমাৰ গল্পটো আদৰ্শ চুটি গল্প। তোমাৰ লেখাৰ ষ্টাইল যিকোনো লেখকৰ পক্ষে অনুকৰণীয়। তুমি এদিন বিখ্যাত লেখিকা হ’বা, মোৰ দৃঢ় বিশ্বাস”।\nমইতো চিঠি পাই আনন্দত আত্মহাৰা। ভাবাচোন, এনে এজন লোকৰপৰা এনেকুৱা কমপ্লিমেণ্ট পোৱা কি মুখৰ কথা? পাছমুহূৰ্ততে হঠাৎ মুখখন কৰুণ কৰি ক’লে,\n: তাৰপাছত কি হ’ল জানা?\nময়ো ইতিমধ্যে আইতাৰ দৰে অসাৰ হৈ গৈছোঁ। মহবোৰে হুল ফুটোৱাৰ আগে আগে যেনেকৈ মুখৰ লেলাৱতী মিহলাই ঠাইডোখৰ অসাৰ কৰি লয়, ঠিক তেনেকৈ আইতাৰ বন্ধুয়েও ইনাই-বিনাই মানুহৰ মনৰ মাজত এডোখৰ ঠাই তৈয়াৰ কৰি ল’ব পাৰে নিজেই প্ৰমাণ পালোঁ। নহ’লে এনে গাজাখুৰি গল্পৰ পাকত পৰিও মই কোনো প্ৰতিক্ৰিয়া প্ৰকাশ কৰিবপৰা নাই। তেওঁৰ কৰুণ মুখলৈ চাই মই গদ গদহৈ ক’লোঁ,\n: তাৰপাছত কি হ’লনো আণ্টি।\nতেওঁ আঁচলত চকু মচি ক’লে,\n: তাৰপাছতেইতো সেই মহেশ গল্পটো.. ভাবিব পাৰানে ইমান ডাঙৰ লেখক এজনে শেষত গৈ এনেকুৱা…\nমোৰতো তেতিয়া ক’লৈ যাওঁ গোপাল, ক’লৈ যাওঁ কৃপাল অৱস্থা। যেনেতেনে হো-হোৱাই ওলাই আহিব খোজা হাঁহিটো চেপি ক’লোঁ,\n: কি কয় আণ্টি, আপুনি তেওঁক একা নক’লে?\nআণ্টিয়ে মুখত এটা তাচ্ছিল্যৰ হাঁহি ফুটাই ক’লে,\n: চোৱা, তোমাৰেই খং উঠিছে। সামান্য গল্প এটাৰ বাবে মই কাজিয়া কৰিম নেকি? নিয়কচোন কিমান নিয়ে। বাপুকণ, গল্প বিশাল ভাণ্ডাৰ আছে মোৰ মগজত। এবাৰ কাগজ কলম লৈ বহিলেই মালগাড়ীৰ শেষ হ’ব নোখোজা ডবাৰ লানিৰ দৰে ওলাই থাকিব।\nমনে মনে ক’লোঁ,\n: ৰ’বা, তোমাৰ সেই অন্তহীন গল্পৰ ভাণ্ডাৰত মই যদি জোখৰ বিশাল তলা এটা নলগাওঁ।\n: আজিলৈ আহোঁ আণ্টি। মোৰ গল্পটো পঢ়ি কেনে লাগিল ক’ব দেই।\n: নিশ্চয় ক’ম আই। কাইলৈয়েই যাম ৰ’বা।\nইয়াৰ পাছত আৰু পোন্ধৰ দিন মামাহঁতৰ তাত আছিলোঁ। সেইদিনৰ ভিতৰত এদিনো বান্ধবীয়ে মুখ দেখুৱা নাই। আইতাই এদিন কৈছিল-\n: মল্লিকাৰ কি হ’লনো? বহুদিন অহা নাই হে। বেমাৰ-আজাৰ একো হোৱা নাইতো!\n: বেমাৰ আজাৰ দূৰৰ কথা, বৰং তেওঁৰ পুৰণি বেমাৰটোহে নিৰাময় হৈছে। তোমাৰ নাতিনীয়ে তেওঁক এনে আয়না ট্ৰিটমেণ্ট দিছে নহয় …!\nআইতাই চকু ডাঙৰ কৰি সুধিলে।\n: মানে বুজি পাবা ৰ’বা, তোমাৰ নাতিনীৰ এই গল্পটো পঢ়া। কৈয়েই আইতাৰ হাতত আলোচনীখন দি আমি ওপৰৰ কোঠালৈ দৌৰ। সেইদিনা আবেলিৰ জলপান আমি আইতাৰ হাতৰ স্পেচিয়েল গাজৰৰ হালোৱা পাইছিলোঁ, তাৰ পৰাই স্পষ্ট হৈ পৰিছিল আইতাৰ স্বস্তিৰ ছবিখন।\n« সৃষ্টিশীল সাহিত্য আৰু ভাল লেখনৰ কৌশল(সংগ্ৰহ)-মৃদুল দহোটীয়া\nকৌতুক- বিজয় মহন্ত »\nবৰ সুন্দৰ কাহিনী এটা পঢ়িবলৈ সুযোগ দিলে৷ আগলৈও আপোনাৰ পৰা আশাা কৰিলোঁ🙏\nবঢ়িয়া ট্ৰিটমেণ্ট। খুব ভাল পালোঁ পঢ়ি\nসুন্দৰ ট্ৰিটমেণ্ট৷ ভাল লাগিল৷\nবিক্ৰম জিৎ চৌধুৰী\nমন পৰশা গল্প


‘কভী চ’তন কভী চেহেলী’, প্ৰাক্তন স্বামীৰ প্ৰেমিকাৰ প্ৰশংসাত পঞ্চমুখ কোন প্ৰাক্তন পত্নী? | Asom Live 24\nবলীউদৰ জনপ্ৰিয় অভিনেতা ঋত্বিক ৰোশন আৰু ছাবা আজাদৰ সম্পৰ্কৰ কথা পোহৰলৈ অহাৰ পাছত বি টাউনত ব্যাপক চৰ্চা লাভ কৰিছে।\nঅৱশ্যে ছাবা আৰু ঋত্বিকে নিজৰ সম্পৰ্কৰ কথা প্ৰথমে স্বীকাৰ নকৰিলেও মাজে মাজে সাংবাদিকে দুয়োকে একেলগে কেমেৰাত আৱদ্ধ কৰি আহিছিল।\nপিছে এইবাৰ বলীউডৰ নতুন প্ৰেমিক যুগল চৰ্চালৈ আহিছে বিশেষ এটা কাৰণতহে। কিয়নো শেহতীয়াকৈ ছাবাৰ এটা ভিডিঅ’ত কমেন্ট কৰিছে ঋত্বিকৰ প্ৰাক্তন পত্নী চুজান খানে।\nলগতে পঢ়ক শচীন টেণ্ডুলকাৰে গঠন কৰিলে ’২২ৰ আইপিএলৰ শ্ৰেষ্ঠ দল, কাক পাতিলে অধিনায়ক?\nইনষ্টাগ্ৰামত দিয়া বাদামী ৰঙৰ ব’ডি হাগিং ড্ৰেছ পিন্ধি ছাবাক ভিডিঅ’টোত আগৰ দৰেই ষ্টানিং দেখা গৈছে। ছাবাই এই ভিডিঅ’ পোষ্টটোত কেপচন হিচাপে লিখিছে, ‘‘এই নাৰ্চিছিজমৰ বাবে মোৰ কোনো স্মাৰ্ট কেপচন নাই!! #bts।’’\nতেতিয়ালৈকে ভিডিঅ’টো বিশেষ গুৰুত্ব পাবলগীয়া নাছিল৷ পূৰ্বৰ দৰেই এটা সচৰাচৰ ভিডিঅ’ৰ দৰেই আছিল বুলি ক’ব পাৰি৷ কিন্তু হঠাতে ভিডিঅ’টোত এটা টুইছ আহিল যেতিয়া ঋত্বিকৰ প্ৰাক্তন পত্নী চুজান খানে তাত বিশেষ কমেন্ট দিলে৷\nপোষ্টটোৰ প্ৰতিক্ৰিয়া প্ৰকাশ কৰি চুছান খানে কমেণ্ট ছেকচনলৈ গৈ জুইৰ ইমোজিৰে লিখিলে, “ৱাউ ছাবু”।\nচুজান খানৰ এই কমেন্টৰ পিছতে বি টাউনত ঋত্বিক, ছাবা আৰু ছুজান এই তিনিও বিশেষ চৰ্চা লাভ কৰিছে৷ ঋত্বিক আৰু ছাবাৰ সম্পৰ্কৰ বিষয়টোও পুনৰ বিশেষ চৰ্চা লাভ কৰা দেখা গৈছে৷\nউল্লেখ্য যে ঋত্বিক ৰোশনৰ প্ৰাক্তন পত্নী সুজান লগত ঋত্বিকৰ গাৰ্ল ফেণ্ডৰ সম্পৰ্ক ভগ্নীৰ দৰে৷ দুয়োকে একেলগে প্ৰায়ে দেখা যায়৷ বি টাউনত ঋত্বিক আৰু ছাবাক প্ৰায়ে একেলগে দেখা গ’লেও দুয়োৱে তেওঁলোকৰ সম্পৰ্কৰ কথা প্ৰথমে স্বীকাৰ কৰা নাছিল৷\nকিন্তু ছবি নিৰ্মাতা তথা নিৰ্দেশক কৰণ জহৰৰ ৫০ সংখ্যক জন্মদিনৰ দিনা ছাবা আজাদৰ সৈতে উপস্থিত আছিল ঋত্বিক ৰোশন৷ তাত উপস্থিত আছিল ঋত্বিকৰ প্ৰাক্তন পত্নী চুজান খানো৷ উক্ত অনুষ্ঠানতে ঋত্বিক ৰোশনে ছাবা আজাদৰ সম্পৰ্কৰ কথা আনুষ্ঠানিকভাৱে ৰাজহুৱা কৰিছিল৷\nইয়াৰ পিছতে চুজান খানে ছাবা আজাদৰ ইনষ্টাগ্ৰাম ভিডিঅ’ত এই সুন্দৰ কমেন্ট দিয়াৰ পিছতে সমগ্ৰ বিষয়টোৱে বি টাউনৰ চৰ্চা লাভ কৰিছে৷\nTags: asom live 24assam ka tazza khabarassam live 24axom live 24axom live 24 digitalbest news channel in assamBest news channel of assamBest News Portal in AssamHrithik RoshanSaba AzadSussanne Khan\nপ্ৰিয় ট্ৰেক্টৰত সিদ্ধুৰ মুছৱালাৰ শেষ যাত্ৰা! সমেবত কে’বাহাজাৰো লোক


গৰীয়সী - অসমীয়া ৱিকিপিডিয়া\nসাহিত্য প্ৰকাশ, ট্ৰীবুন বিল্ডিঙ, গুৱাহাটী-৭৮১০০৩\n১ অক্টোবৰ ১৯৯৩\nগৰীয়সী অসমীয়া ভাষাৰ এখন সাহিত্য আলোচনী৷ ইয়াৰ প্ৰতিষ্ঠাপক সম্পাদক চন্দ্ৰপ্ৰসাদ শ‍ইকীয়া তেখেতৰ পাছৰ সম্পাদক হ'ল হৰেকৃষ্ণ ডেকা আৰু ২০০৯ চনৰ পৰা ২০২১ চনৰ জুন মাহলৈ সম্পাদকৰ দয়িত্বত থাকে ড॰ লক্ষ্মীনন্দন বৰা। ট্ৰিবিউন গোষ্ঠীৰ দ্বাৰা প্ৰকাশিত এইখন এখন অসমীয়া মাহেকীয়া আলোচনী।\nসাহিত্য বিষয়ক গৱেষণামূলক প্ৰবন্ধ, গল্প, কবিতা, ধাৰাবাহিক আদি প্ৰকাশ কৰাৰ উপৰিও আলোচনীখনত ছেগাচোৰোকাকৈ বিশ্বসাহিত্যৰ শেহতীয়া গতিবিধি সম্পৰ্কীয় প্ৰবন্ধ লগতে বিজ্ঞান সংক্ৰান্তিয় দুই-এটা বিশষ প্ৰবন্ধও প্ৰকাশ হয়।\nআলোচনীখনে ইতিমধ্যে তিনিবাৰ সৰ্বভাৰতীয় ‘কথা’ পুৰস্কাৰ লাভ কৰিছে।\nগৰীয়সীত ধাৰাবাহিকভাৱে প্ৰকাশিত বিখ্যাত গ্ৰন্থ[সম্পাদনা কৰক]\nযাকেৰি নাহিকে উপাম - লক্ষ্মীনন্দন বৰা\nকালান্তৰৰ গদ্য - ডাঃ ধ্ৰুৱজ্যোতি বৰা\nছিন্নমস্তাৰ মানুহটো - মামণি ৰয়ছম গোস্বামী\nফাগুনত আজাৰৰ ফুল - মেদিনী চৌধুৰী\nএটা আলিবাটৰ ইতিকথা - পূৰবী বৰমুদৈ\nমহাভাৰত বিশ্বাস আৰু বিস্ময় - চন্দ্ৰপ্ৰসাদ শ‍ইকীয়া\nবিংশ শতাব্দীৰ শ্ৰেষ্ঠ অসমীয়া[সম্পাদনা কৰক]\nএকবিংশ শতাব্দীত প্ৰবেশৰ প্ৰাক মুহূৰ্তত গৰীয়সীয়ে বিংশ শতাব্দীৰ এগৰাকী সৰ্বশ্ৰেষ্ঠ আৰু কুৰিগৰাকী শ্ৰেষ্ঠ অসমীয়াৰ নাম প্ৰকাশ কৰিছিল। সমীক্ষকসকলৰ সৰ্বসন্মতিক্ৰমে সাহিত্যৰথী লক্ষ্মীনাথ বেজবৰুৱা হৈছে বিংশ শতাব্দীৰ সৰ্বশ্ৰেষ্ঠ অসমীয়া। সেই তালিকা অনুসৰি কুৰিগৰাকী শ্ৰেষ্ঠ অসমীয়া হ'ল:\nড॰ বাণীকান্ত কাকতি\nড॰ ভূপেন হাজৰিকা\nড॰ সূৰ্য কুমাৰ ভূঞা\n↑ "Gariyoshi - Chandra Prasad Saikia short story competition awards presented". Assam Times.9August 2009. http://www.assamtimes.org/social/3284.html। আহৰণ কৰা হৈছে: 05 December 2009.\n↑ "Awards ceremony". The Assam Tribune.7August 2007. http://www.assamtribune.com/scripts/details.asp?id=aug0707/at09। আহৰণ কৰা হৈছে: 05 December 2009.\n↑ "Dr LN Bora new Gariyoshi Editor". The Assam Tribune.2April 2009. http://www.assamtribune.com/scripts/details.asp?id=apr0209/at05। আহৰণ কৰা হৈছে: 05 December 2009.\n↑ গৰীয়সী, Kitap.co.in\n↑ [গৰীয়সী, সপ্তম বছৰ, চতুৰ্থ সংখ্যা, ২০০০]\n"https://as.wikipedia.org/w/index.php?title=গৰীয়সী&oldid=282690"ৰ পৰা অনা হৈছে\nএই পৃষ্ঠাখন ১৮ জুন, ২০২১ তাৰিখে ১৫:০১ বজাত অন্তিম সংশোধন কৰা হৈছিল।


মহাপুৰুষ মাধৱদেৱ আৰু তেৰাৰ ৰচনাৱলী (শেৱালি দত্ত) - সাহিত্য ডট অৰ্গ\nমহাপুৰুষ মাধৱদেৱ আৰু তেৰাৰ ৰচনাৱলী\nমহাপুৰুষ শ্রীমন্ত শঙ্কৰদেৱ গুৰুজনাৰ ‘প্রাণৰ বান্ধৱ,পৰমভক্ত, একনিষ্ঠ সেৱক ‘বঢ়াৰপো’ শ্রী শ্রী মাধৱদেৱ, গুৰুজনা প্রৱর্তিত ‘একশৰণ হৰিনাম ধর্ম’ৰ প্রধান কাণ্ডাৰী আছিল । বিশ্বাস আৰু আদর্শ নিষ্ঠাত তেওঁ আছিল হিমালয়ৰ দৰে অচল-অটল । সর্বশাস্ত্র বিশাৰদ মহাপুৰুষ মাধৱদেৱ অসাধাৰণ পাণ্ডিত্যৰ অধিকাৰী হৈও অতি বিনয়ী, নম্র আৰু নিৰহঙ্কাৰী আছিল ; অতি দীনহীন; অধম হিচাপে প্রকাশ কৰাটো তেওঁৰ এটি স্বভাৱসুলভ গুণ আছিল ।এইজনা মহাপুৰুষ আর্বিভাৱ হৈছিল ১৪১১ শকৰ(১৪৮৯ খৃষ্টাব্দ) জেঠ মাহৰ কৃষ্ণা প্রতিপদ তিথি দেওবাৰে নিশা দুই প্রহৰত । তেৰাৰ জন্মস্থান লক্ষীমপুৰ জিলাৰ নাৰায়ণপুৰ অঞ্চলৰ লেটেকুপুখুৰী নামে ঠাইত । এনে এজন পুৰুষক জন্ম দি ধন্য হ’ল মাক মনোৰমা আৰু পিতৃ গোবিন্দগিৰি । অভাৱ-অনাটনেৰে থকা সৰকা, দুখ-কষ্ট দুর্যোগৰে ভাৰাক্তান্ত আছিল তেওঁৰ কৈশোৰ আৰু যৌৱনকাল । ৩২ বছৰীয়া চফল ডেকা মাধৱদেৱ ১৪৪৪ শক ১৫২২ খ্রী:ত মাজুলীৰ ধূৱাহাটাত মহাপুৰুষ শঙ্কৰদেৱৰ লগত ‘মণিকাঞ্চন সংযোগ’ ঘটে । ডেকা তেজত মতলীয়া, আগম শাস্ত্রত পণ্ডিত মাধৱদেৱে প্রথমে দর্শনতে গুৰুজনাৰ শান্ত, সৌম্য, অপূর্ব দিব্য ৰূপ দেখি নিজৰ শিৰ উন্নত কৰি ৰাখিব নোৱাৰি গুৰুজনাৰ সন্মুখত পৰি সেৱা জনালে ।তিনিপ্রহৰ বেলিকা দুয়োজনা মহাপুৰুষে ধর্ম সম্পর্কীয় প্রবৃত্তি নিবৃত্তি মার্গৰ তর্ক যুদ্ধত অৱর্তীণ হয় ।অৱশেষত মাধৱদেৱে শঙ্কৰদেৱৰ ওচৰত পৰাজয় স্বীকাৰ কৰি ‘’একশৰণ হৰিনাম ধর্ম’’গ্রহণ কৰে আৰু শ্রীমন্ত শঙ্কৰক ‘’প্রাণৰ বান্ধৱ’’বুলি সেৱা কৰে ।এই মহাপুৰুষ দুজনাৰ ‘’মণিকাঞ্চন সংযোগে’’ বৈষ্ণৱ ধর্মৰ মূল সূঁতিটো সর্বাংগ সুন্দৰ কৰি তুলিলে । অসমৰ জাতীয় জীৱনৰ গঢ় দিওঁতা আৰু অসমীয়া ভাষা-সাহিত্য-সংস্কৃতিৰ প্রাণ প্রতিষ্ঠাতা সকলৰ ভিতৰত সর্বগুণী মহাপুৰুষ শ্রীমন্ত শঙ্কৰদেৱৰ পাছতে নাম ল’ব লাগিব মহাপুৰুষ শ্রীমাধৱদেৱৰ ।দৰাচলতে দুয়োজনা মহাপুৰুষৰ অৱদানেৰে পুষ্ট আৰু মণ্ডিত হৈ অসমীয়া জীৱন আৰু সংস্কৃতিয়ে এক অভিনৱ বিশিষ্টতা লাভ কৰিছিল । যাৰ বাবে অসমীয়া জাতিয়ে বিশ্বত নিজৰ পৰিচয় দিবলৈ নতুন শক্তি আৰু মাধুর্য লাভ কৰিছে । মধ্যযুগত অসমত মহাপুৰুষ শঙ্কৰদেৱে গুৰি ধৰা ভক্তি আন্দোলনত যি সকল সন্ত মহন্ত ভক্ত কবিয়ে যোগ দিছিল,সেইসকলৰ ভিতৰত মহাপুৰুষ মাধৱদেৱ আছিল সর্বশ্রেষ্ঠ আৰু শঙ্কৰদেৱৰ সোঁহাতস্বৰুপ ।সেয়ে মাধৱদেৱক পাই শঙ্কৰদেৱে পৰম আনন্দত কৈছিল –‘বঢ়াৰপো, তোমাক পাই মই সম্পূর্ণ হ’লো ।’ প্রয়াণৰ সময়ত গুৰুজনে মাধৱদেৱক ধর্মৰ সমস্ত ভাৰ দি যায় ।এইগৰাকী পৰম ত্যাগী পুৰুষৰ জীরন কথা যিদৰে বিচিত্র ,অসমৰ ধর্ম সাহিত্য-সংস্কৃতিলৈ তেৰাৰ অৱদানো সেইদৰে বিপুল আৰু মহৎ ।গুৰুজনাৰ দৰে মাধৱদেৱো সর্বগুণী মহাপুৰুষ আছিল ।তেওঁ একাধাৰে অসাধাৰণ পণ্ডিত ,কবি ,নাট্যকাৰ,অভিনেতা,শিল্পী,সংঙ্গীতজ্ঞ আৰু সুগায়ক আছিল ।তদুপৰি তেওঁ আছিল এক বিৰল ব্যক্তিত্ব আৰু অতুলনীয় অধিকাৰী । তেওঁ নিজকে সদায় হীন,দীন দাসৰো দাস বুলিও পৰিচয় দিছিল ।সাহিত্যৰ ৰুপ অনুসৰি মাধৱদেৱৰ ৰচনাৱলীক চাৰিটা প্রধান ভাগত ভাগ কৰা হয় ।যেনে—তত্বমূলক গ্রন্থ, আখ্যানমূলক গ্রন্থ ,নাট আৰু গীত । নাম-ঘোষা ,ভক্তিৰত্নাৱলী জন্মৰহস্য আৰু নামমালিকা তত্বমূলক গ্রন্থ ।‘’নামঘোষা’’মাধৱদেৱৰ সাহিত্যিক জীৱনৰ কীৰ্তিস্তম্ভ স্বৰুপ আৰু সমস্ত অসমীয়া বৈষ্ণৱ সাহিত্যৰ ভিতৰতে শ্রেষ্ঠ গ্রন্হ । নাম-ঘোষাত প্রধানত তিনিটা ভাৱৰ ধাৰা মিহলি হৈ বিশাল আনন্দ সাগৰৰ ফালে ধাৱমান হৈছে – পুণ্যশ্লোক,শঙ্কৰস্মৃতি, মাধৱদেৱৰ আত্মলঘিমা (?) আৰু কৃষ্ণৰ ভক্তি মাহাত্ম্য ।কিন্ত হিমালয়ৰ নিভৃত শৃঙ্গৰ ওপৰত স্তুপীকৃত হৈ থকা এক অনন্ত তুহিন ৰাশিয়েই গলি গৈ ভৈয়ামত নানান নদ-নদী ৰুপে অৱতীর্ণহোৱাৰ দৰে এই তিনিও ধাৰাৰে মূল কাৰণ হৈছে মাধৱদেৱৰ ‘ৰসময়ী’ভক্তিৰ গভীৰ আবেগ (ডঃ বাণীকান্ত কাকতি)| ইয়াতে মাধৱদেৱে শ্রীমন্ত শঙ্কৰদেৱ গুৰুজনাক অসমৰ ভক্তি সম্পদায়ৰ একমাত্র গুৰৰুপে নিণয় কৰি গৈছে ।‘নাম-ঘোষা’ সকলো সাহিত্যিক গুণেৰে সমৃদ্ধ এখনি অণুপম শাস্ত্র ।মহাপুৰুষ জনাই নামঘোষাৰ সুৰ,তাল,মান আদি নিয়াৰিকৈ আৰু নিখুঁটভাৱে ছটা ছন্দত বান্ধি থৈ গৈছে । সেই কেইটা হ’ল—(১)ছবি (২) দুলড়ী (৩) পদ (৪) লেছাৰি (৫)ঘোষা আৰু (৬) নাম ছন্দ । ‘সম্ভাৱলী’ পুথিৰ মতে ১. ছবি ছন্দে ‘মস্তক’ অর্থাৎ কৃষ্ণ দেৱক বুজাইছে, ২.দুলড়ী ছন্দে-দক্ষিণহস্ত নাম পৰিচয় ৩.পদছন্দে আত্মাগুৰু, ৪.লেছাৰিছন্দে মধ্যদেহ ভক্তি ভক্ত সমস্ত, ৫.ঘোষা ছন্দে ভক্তিৰ ভূষণ’ আৰু ৬.নামছন্দে পূর্ণ হ’ল আয়ুধবসন’ আদি বুজাইছে ।তত্বমূলক গ্রন্থৰ ভিতৰত দ্বিতীয়খন হ’ল ভক্তি ৰত্নাৱলী ।অথাই সাগৰত ডুব দি মুকুতাৰ মণি বিচৰাৰ দৰে বিষ্ণুপুৰী সন্নাসীয়েও ভাগৱত সমূদ্রত বুৰ দি যি অমূল্য গ্রন্থৰাজি সংগ্রহ কৰিছিল তাৰে অনুবাদ মাধৱদেৱৰ ‘ভক্তি ৰত্নাৱলী’ শাস্ত্রভাগি । ইয়াত ন বিধ ভক্তি, সৎসঙ্গৰ মহিমা, বিষ্ণুৰ শ্রেষ্ঠত্ব আদি সম্পর্কে বিষদ বিৱৰণ আছে ।মাধৱদেৱৰ ভক্তি ৰত্নাৱলী আৰু ‘নাম-ঘোষা’ অসমৰ বৈষ্ণৱ সম্প্রদায়ৰ শ্রেষ্ঠ চাৰিপুথিৰ দুখন । আন দুখন হ’ল –শঙ্কৰদেৱৰ ‘কীর্ত্তন’আৰু ‘দশম’। মাধৱদেৱৰ আখ্যানমূলক গ্রন্থৰ ভিতৰত পৰে ‘আদিকাণ্ড ৰামায়ণ’ আৰু ৰাজসূয়’ কাব্য ।গুৰুজনাৰ আদেশত মাধৱদেৱে মাধৱ কন্দলিৰ সম্পুর্ণ ৰামায়ণ পূৰাবলৈ আদিকাণ্ড ৰামায়ণ ৰচনা কৰে ।মূল সংস্কৃত হ’লেও তেওঁ নিজৰ দক্ষতাৰে ৰামায়ণখন বৈষ্ণৱ আদর্শৰে সজাই তুলিছে ।\n‘ৰাজসূয়’ এখনি ৰসময়ী ভকতিৰ অনুপম কাব্য ।ভাগৱত পুৰাণৰ কৃষ্ণ লীলা-মালাৰ মধ্যমণি সদৃশ কাহিনী ৰাজসূয় যজ্ঞৰ কেন্দ্র কৰি ভক্তি কাব্যখনি ৰচনা কৰা হৈছে। এই কাব্য ঘাইকৈ ভাগৱতৰ দশম স্কন্ধৰ ৭০-৭৫ অধ্যায়ৰ বিষয়বস্ত লৈ ৰচিত । ভাগৱতৰ উপৰি ইয়াত ‘আনোশাস্ত্র মত কিছু’ৰ সংমিশ্রণ ঘটাইছে ।সিবোৰৰ ভিতৰত ‘মহাভাৰতৰ সভাপর্ব আৰু ‘মাঘৰ শিশুপাল বধ’ কাব্যৰ পৰা সহায় লোৱা হৈছে ।মাধৱদেৱৰ গীত-নাটৰ শিশু কৃষ্ণৰ পৰিৱর্তে এই কাব্যত পৰিণত বয়সৰ কৃষ্ণৰ কার্য্যাৱলী বর্ণনা কৰা হৈছে ।\nগুৰুজনাৰ আদর্শতে মাধৱদেৱৰ নাট ৰচনাত মনোনিৱেশ কৰে ।তেওঁ ৰচনা কৰা নাটসমহ হ’ল-অর্জুন-ভঞ্জন, চোৰধৰা পিম্পৰা গুচোৱা, ভূমি লেটোৱা , ভোজন বেহাৰ, ব্রহ্মামোহন, ৰাস-ঝুমুৰা, ভূষণ হৰণ আৰু কোটোৰা খেলা ।জনসমুদ্রত ভক্তিৰস তথা পৰমব্রহ্ম ভগৱন্তৰ প্রতি একনিষ্ঠ বিশ্বাস জন্মাবৰ হেতু শ্রৱণ,কীর্ত্তন মাধ্যমৰ উপৰিও দর্শনকো তেওঁলোকে ভক্তি মাধ্যম হিচাপে লৈছিল ।সেয়ে মহাপুৰুষ দুজনাই অঙ্কীয়া নাট ৰচনা কৰাত মনোনিবেশ কৰে ।মাধৱদেৱৰ নাটসমূহৰ ভিতৰত ‘অর্জুন-ভঞ্জন’হে পূর্ণাঙ্গ নাট বুলিব পাৰি ।বাকী নাটসমূহক ঝুমুৰা বুলিহে কোৱা হয় ।মাধৱদেৱৰ অন্তৰ আত্মাৰ কৃষ্ণজন হ’ল শিশু ।তেওঁৰ প্রায় সকলোবোৰ ৰচনাৰ মাজেৰে শিশু কৃষ্ণৰ লীলাৰ চাতুৰিক কাহিনী বর্ণিত হৈছে ।মাধৱদেৱে গুৰুজনাৰ নির্দেশত বৰগীত ৰচনা কৰিব লগা হৈছিল ।তেওঁ গুৰুজনৰ মহান আদেশ সাৰোগত কৰি নিজ দৃস্টি-ভংগীৰে, নিজা কলা-কৌশলেৰে গীত বিলাক ৰচনা কৰিছিল ।বালক কৃষ্ণৰ ক্ত্রীড়াৰ অপূর্ব ৰসত আপ্লুত হৈ, বিমল আনন্দেৰে বাল কৃষ্ণৰ ৰুপ, বর্ণনা কৰিছিল ।গীতবিলাকৰ যোগেদি মহাপুৰুষজনাই সকলো মানৱ শিশুৰ ক্ষেত্রত যিটো সত্য তাকে শিশু কৃষ্ণৰ চৰিত্রত প্রকাশ কৰিছে । তেওঁৰ বৰগীতৰ অধিক সংখ্যকেই শিশু কৃষ্ণৰ মূর্ত প্রকাশ ।মহাপুৰুষ মাধৱদেৱৰ লিখনিত কল্পচিত্র সূক্ষ্মদর্শনৰ পর্যবেক্ষণ প্রতিভাত হৈ পৰিছে অতি মনোগ্রাহীকৈ, নিখুঁতভাৱে ।তেওঁৰ গীতি কাব্য প্রতিভা , তেওঁৰ প্রতি ছন্দ ছন্দে গীতৰ লহৰে লহৰে জীৱন্ত ৰুপত প্রকাশ পাইছে ।এয়ে মহান কবিৰ কাব্য প্রতিভা,সুক্ষ্ম-দর্শন প্রতিভা ।\n← বিষয়ঃ আবৃত্তি – এক বিহংগম দৃষ্টিৰে (-শান্তিছায়া শইকীয়া)\nআঘোণ বুলিলেই (টুৱাৰাম দত্ত) →\nAugust 20, 2016 March 10, 2021 1\nমহাপুৰুষ জনাৰ বিষয়ে এই অধমৰ ধাৰণা সীমিত।তথাপিও আজি ১২ বছৰীয়া শিক্ষাকালত ঠায়ে ঠায়ে পাই অহাঁ নাটসমূহৰ ভিতৰত ‘ব্ৰহ্মামোহন’, ‘ৰাস-ঝুমুৰা’ আৰু ‘ভূষণ হৰণ’ এই তিনিখন কাহানিও ক’তো পোৱা নাই | ধন্যবাদ আজি এই নাটৰ কথা জনাৰ সৌভাগ্য ঘটিল।


এলাৰ্টৰ কণ্ডেণ্টছেটৰ জুই নুমুৱাৰ সাফল্যৰ ইতিহাস নাই; বাঘজানৰ ব্ল’ আউট কেপিঙৰ ঠিকা প্ৰদানত বৃহৎ জালিয়াতিৰ আশংকা প্ৰকাশ ৩ পৰিৱেশকৰ্মীৰ – নিয়মীয়া বাৰ্তা\n৬ জুলাইৰ এন জি টিৰ শুনানিলৈ অপেক্ষা অসমবাসীৰ\nনিয়মীয়া বাৰ্তা, ৫ আগষ্টঃ বাঘজানৰ জুই আৰু কণ্ডেনছেট নিৰাময়ৰ ঠিকা প্ৰদানত বৃহৎ জালিয়াতিৰ আশংকা প্ৰকাশ প্ৰকাশ কৰিছে ইতিপূৰ্বে ৰাষ্ট্ৰীয় সেউজ ন্যায়াধিকৰণত অইল ইণ্ডিয়া আৰু অন্যান্যৰ বিৰুদ্ধে গোচৰ তৰা তিনি পৰিৱেশকৰ্মী ক্ৰমে সোনেশ্বৰ নৰহ, সমূদ্ৰজিৎ গোঁহাই আৰু আফ্ৰিন ৰহমানে।\nপ্ৰচাৰ মাধ্যমলৈ প্ৰেৰণ কৰা এক প্ৰেছ বিজ্ঞপ্তিত কোৱা হৈছে যে\nবাঘজান অগ্নিকাণ্ডত ক্ষতিগ্ৰস্ত পৰিয়ালবোৰে যাতে সঠিক পৰিমাণৰ ক্ষতিপূৰণ লাভ কৰাৰ লগতে ঘটনাৰ গাফিলতিৰ প্ৰকৃত উৎসৰ সন্ধান উদ্ঘাটন কৰি উচিত বিধান প্ৰদানৰ বিষয়টোত গুৰুত্ব প্ৰদান কৰিয়ে তিনি পৰিৱেশকৰ্মীয়ে ৰাষ্ট্ৰীয় সেউজ ন্যায়াধিকৰণত অইল ইণ্ডিয়া আৰু ঘটনাৰে জড়িত আন পক্ষবোৰৰ বিৰুদ্ধে শেহতীয়াকৈ এক গোচৰ ৰুজু কৰিছিল৷ অইল ইণ্ডিয়াৰ বিৰুদ্ধে গোচৰ তৰাৰ বাবেই সম্প্ৰতি অইলৰ বাঘজান কাণ্ডৰে জড়িত প্ৰতিটো বিষয়েই গুৰত্ব দি অহা বুলি ব্যক্ত কৰিছে তিনি পৰিবেশবিদে। তাৎপৰ্যপূৰ্ণ বিষয় যে অইলে মিথ্যাচাৰৰ আশ্ৰয় লৈ চি এছ আৰ ফাণ্ডৰ ধনক ক্ষতিপূৰণ বুলি ব্যৱহাৰ কৰি কৰ্প’ৰেট আইন ভংগ কৰাৰ দৰে উদ্ভৎ ঘটনা সন্দৰ্ভতো তিনি সচেতন ব্যক্তিয়েই ৰাজ্য তথা দেশবাসীৰ ওচৰলে লৈ গৈছিল। যাৰ ফলত অইল আৰু চৰকাৰী পক্ষই বিবৃতিৰ জৰিয়তে ভুলৰ স্পষ্টীকৰণ দিবলৈ বাধ্য হৈছিল। সেয়ে বাঘজানৰ ক্ষতিগ্ৰস্ত তথা অসমৰ জনতাই তেওঁলোকৰ প্ৰতি আস্থা ৰাখি কালিলৈৰ এন জি টিৰ শুনানিলৈ অধীৰ আগ্ৰহেৰ বাট চাই থকাৰ সন্ধিক্ষনত অইলৰ বিৰুদ্ধে আন এক ভয়ঙ্কৰ জালিয়াতিৰ আশংকা প্ৰকাশ কৰি কাৰিকৰী আৰু নীতিগত যুক্তিৰে উন্মোচন কৰিছে তিনি সমাজকৰ্মী তথা পৰিৱেকৰ্মী ক্ৰমে সোনেশ্বৰ নৰহ, সমুদ্ৰজিৎ গোঁহাই আৰু আফ্ৰিন ৰহমানে। তেওঁলোকৰ প্ৰশ্ন, কি কাৰণত আজি পৰ্যন্ত কণ্ডেন্টছেটৰ জুই নিৰাময়ত বাৰম্বাৰ ব্যৰ্থ হ’ব লগা হৈছে? ইয়াৰ অন্তৰালত বৃহৎ জালিয়াতিৰ গোন্ধ পাইছে তেওঁলোকে। তেওঁলোকৰ যুক্তি অনুসৰি অইল ইণ্ডিয়াই কিয় পোনপটীয়াকৈ এলাৰ্ট ডিজেষ্টাৰ মেনেজমেন্ট ছাৰ্ভিচৰ ওচৰ নাচাপি ভাস্কৰ দুৱৰাৰ যোগেদি এনে এটা বৃহৎ কোম্পানীৰ ওচৰ চাপিব লগা হ’ল?\nভাস্কৰ দুৱৰা এলাৰ্ট ডিজেষ্টাৰ মেনেজমেন্ট ছাৰ্ভিচৰ এগৰাকী কৰ্মচাৰীও নহয়, নতুবা কাৰ্যালয়ৰ বিশেষ প্ৰতিনিধিও নহয়। তেনেস্থলত ভাস্কৰ দুৱৰাই এলাৰ্ট ডিজেষ্টাৰ মেনেজমেন্ট ছাৰ্ভিচৰ বাবে বিনামূলীয়া সেৱা আগবঢ়াবনে? অইল ইণ্ডিয়াই ভাস্কৰ দুৱৰাক তেওঁৰ সেৱাৰ বাবে কোনো পৰামৰ্শমূলক পাৰিশ্ৰমিক পৰিশোধ কৰে নেকি? যদি কৰে, কিমান কৰে? যদিহে অইল ইণ্ডিয়াই ভাস্কৰ দুৱাৰাক কোনো পাৰিশ্ৰমিক পৰিশোধ নকৰে, তেন্তে এলাৰ্ট ডিজেষ্টাৰ মেনেজমেন্টে ভাস্কৰ দুৱৰাক পৰামৰ্শ পাৰিশ্ৰমিক পৰিশোধ কৰে নেকি? যদি কৰে, কিমান কৰে? বিবৃতিত কোৱা হৈছে, অইল ইণ্ডিয়াই ভাস্কৰ দুৱৰাৰ যোগেদি এলাৰ্ট ডিজেষ্টাৰ মেনেজমেন্ট ছাৰ্ভিচৰ ওচৰ চপা সমগ্ৰ প্ৰক্ৰিয়াটোৱে দুৰ্নীতিৰ ইংগিতকেই দিছে। আমেৰিকা যুক্তৰাষ্ট্ৰৰ ন্যায়িক ব্যৱস্থা অনুসৰি, সেই দেশৰ কোনো কোম্পানীয়ে ঠিকা লাভ কৰিবলৈ কোনো মধ্যস্থতাকাৰীক কোনো ধৰণৰ কমিছন পৰিশোধ কৰিব নোৱাৰিব। যিহেতু ভাস্কৰ দুৱৰা এগৰাকী কৰ্মচাৰীও নহয় নতুবা কাৰ্যালয়ৰ বিশেষ প্ৰতিনিধিও নহয়, এনে কাৰণত এলাৰ্ট ডিজেষ্টাৰ মেনেজমেন্টৰ দ্বাৰা ভাস্কৰ দুৱৰাক কৰা কোনো ধনৰ পৰিশোধ বে-আইনী হিচাপে ধৰা হ’ব আৰু আমেৰিকা যুক্তৰাষ্ট্ৰৰ ন্যায়িক বিভাগৰ দ্বাৰা লুই বাৰ্জাৰ গোচৰৰ দৰে অনুসন্ধানৰ বাবে এইটো এটা উপযুক্ত গোচৰ হ’ব। লগতে উক্ত কোম্পানীটোৰ আজি পৰ্যন্ত কণ্ডেন্টছেটৰ জুই নিৰাময় কৰাৰ কোনোধৰণৰ সাফল্যৰ ইতিহাস নাই, এই কথা বিশ্ববাসীয়ে জানে। তেনেস্থলত বাঘজান তথা ৰাজ্যবাসীক কিয় আভুৱা ভাৰিছে? কিয় চকুত ধূলি মাৰি ৰাষ্ট্ৰীৰ ধন অপচয় কৰিছে? এহাতেদি অইলে লোকচান ভৰিছে বুলি সহানুভূতিৰ ৰাজনীতিৰে একাংশক বিপথে পৰিচালিত কৰাৰ অপচেষ্টা চলাই থকাৰ নাটক আৰু আনফালেদি বাঘজানকাণ্ডক ঢাকিবলৈ আৰু প্ৰকৃত কৰ্প’ৰেট নীতিৰ আধাৰত বৰ্তমানৰ ক্ষতিগ্ৰস্তৰ প্ৰাপ্যক আনফালে ঢাল খোৱাবলৈ কোটিৰ ঘৰত টকা ভৰি অইলৰ অতীতৰ গুনগৰিমা প্ৰকাশ কৰি বিজ্ঞাপনৰ আশ্ৰয় লোৱাৰ গুৰুতৰ অভিযোগ তুলিছে তিনি পৰিবেশকৰ্মীয়ে।\nতেওঁ লোকে বিবৃতিত স্পষ্টকৈ কৈছে যে এইবেলি অইলে যিমান নাটক ৰচনা কৰিলেও নিষ্ঠাৰ নাপাব, যেতিয়ালৈকে বাঘজান আৰু ৰাজ্যই হেৰুৱা সম্পদ ঘূৰাই নাপায়। তেওঁলোকে লগতে দাবী কৰিছে যে অইল আৰু চৰকাৰী কৰ্তৃপক্ষই ৰাইজৰ প্ৰতি স্বেতপত্ৰ প্ৰকাশ কৰক।\nশ্ৰীৰাম মন্দিৰৰ ভূমি পূজনৰ বিশেষ ক্ষণত নিজ সমষ্টিৰ কৰসেৱকক অংগবস্ত্ৰ, ৰামনামী কাপোৰ আৰু ৰামায়ণেৰে সন্মান প্ৰদান মন্ত্ৰী পৰিমল শুক্লবৈদ্যৰ\nপৰীক্ষাত আউল লগোৱাসকলক দিয়া হ’ব দৃষ্টান্তমূলক শাস্তি\nগুৱাহাটীৰ নলা–নর্দমাত প্লাষ্টিকৰ বটল–আৱর্জনাৰ দ’ম


ৰামকিঙ্কৰ বেইজ - অসমীয়া ৱিকিপিডিয়া\nৰামকিঙ্কৰ বেইজ (২৫ মে’, ১৯০৬ - ২ আগষ্ট, ১৯৮০) আছিল এজন ভাৰতীয় বঙালী ভাস্কৰ্যশিল্পী। তেওঁ আধুনিক ভাৰতীয় ভাস্কৰ্যকলাৰ অন্যতম অগ্ৰপথিক আছিল। ৰামকিঙ্কৰ আছিল প্ৰথম ভাৰতীয় শিল্পী, যি আধুনিক পাশ্চাত্য শিল্প অধ্যয়ন কৰি সেই শৈলী নিজৰ ভাস্কৰ্যত প্ৰয়োগ কৰে। তেওঁক ভাৰতীয় শিল্পত আধুনিকতাৰ জনক আৰু অন্যতম শ্ৰেষ্ঠ শিল্পী হিচাপে গণ্য কৰা হয়।\nৰামকিঙ্কৰ বেইজ ব্ৰিটিছ ভাৰতৰ বাংলা প্ৰেছিডেন্সিৰ বাঁকুড়া জিলাৰ যুগীপাডাৰ (অধুনিক ভাৰতৰ পশ্চিমবঙ্গ ৰাজ্য) এক পৰমাণিক পৰিয়ালত জন্মগ্ৰহণ কৰে। তেওঁৰ উপাধি বেইজ, সংস্কৃতত বৈদ্য আৰু প্ৰাকৃত বেজ-ৰ পৰিবৰ্তিত ৰূপ। তেওঁৰ পিতা আছিল চণ্ডীচৰণ বেইজ।\nমধ্যকৈশোৰ বয়সত ৰামকিঙ্কৰ অসহযোগ আন্দোলনৰ অংশগ্ৰহণকাৰী স্বাধীনতা সংগ্ৰামীসকলৰ ছবি আঁকিছিল। মেট্ৰিক পৰ্যন্ত (বৰ্তমান মাধ্যমিকৰ সমতুল্য) পঢ়া−শুনা কৰাৰ পিছত ষোল্ল বছৰ বয়সত তেওঁ বাঁকুড়াৰ বিশিষ্ট সাংবাদিক আৰু প্ৰবাসী পত্ৰিকাৰ সম্পাদক ৰামানন্দ চট্টোপাধ্যায়ৰ দৃষ্টিত পৰে। চাৰি বছৰ পিছত তেওঁ শান্তিনিকেতনত ৰবীন্দ্ৰনাথ ঠাকুৰৰ বিশ্বভাৰতী বিদ্যালয়ত চাৰুকলাৰ ছাত্ৰ হিচাপে যোগ দিয়ে। আচাৰ্য নন্দলাল বসু আছিল তেওঁৰ শিক্ষক। ৰমেন্দ্ৰনাথ চক্ৰৱৰ্তী, বিনোদবিহাৰী মুখোপাধ্যায় আদি ব্যক্তিক তেওঁ সহপাঠী হিচাপে পাইছিল। চাৰুকলাৰ ডিপ্লোমা অৰ্জন কৰি তেওঁ বিশ্বভাৰতীৰ ভাস্কৰ্য বিভাগৰ বিভাগীয় প্ৰধানৰ পদ লাভ কৰে। ১৯৭১ চনত অৱসৰ গ্ৰহণ কৰে। বিশিষ্ট চিত্ৰশিল্পী জহৰ দাশগুপ্ত আছিল তেওঁৰ ছাত্ৰ।\nতেওঁৰ জীবনকথাক লৈ সাহিত্যিক সমৰেশ বসুৱে (কালকূট) 'দেখি নাই ফিৰে' নামৰ এখন উপন্যাস ৰচনা কৰে। যাৰ চিত্ৰাংকন কৰেছিল শিল্পী বিকাশ ভট্টাচাৰ্যই।\n↑ Exhibition of works of Ramkinkar Baij The Hindu, Oct 05, 2007.\n↑ Artist to artist: A rare film, completed 32 years after it was first shot, brings to fore the creativity of two masters of art সাঁচ:Web archive Business Line, Dec 28, 2007.\n↑ Neglected treasures The Hindu, Aug 31, 2008.\n"https://as.wikipedia.org/w/index.php?title=ৰামকিঙ্কৰ_বেইজ&oldid=235214"ৰ পৰা অনা হৈছে\nএই পৃষ্ঠাখন ০৩ জুন, ২০২০ তাৰিখে ১৬:০১ বজাত অন্তিম সংশোধন কৰা হৈছিল।


ভাৰতত ধৰ্ষণৰ ইতিহাসক হিন্দু দেৱতাৰ সৈতে সম্পৰ্কিত AMU ৰ অধ্যাপকৰ, অৱশেষত নিলম্বন\nআলিগড় মুছলিম বিশ্ববিদ্যালয় (AMU) পুনৰ এবাৰ তীব্ৰ বিতৰ্কৰ মাজলৈ গৈছে কিয়নো বিশ্ববিদ্যালয়খনৰ এজন অধ্যাপকে ভাৰতত ধৰ্ষণৰ ইতিহাসৰ বিষয়ে শিকোৱাৰ সময়ত হিন্দু দেৱতাসকলৰ প্ৰতি অপমানজনক প্ৰসংগ উত্থাপন কৰিছিল। যাৰ বাবে অধ্যাপকজনক নিলম্বন কৰা হৈছিল আৰু হিন্দু দেৱ-দেৱীৰ বিৰুদ্ধে আপত্তিজনক মন্তব্য কৰাৰ বাবে তেওঁৰ বিৰুদ্ধে আৰক্ষীৰ ওচৰত অভিযোগ দাখিল কৰা হৈছে।আলিগড় মুছলিম বিশ্ববিদ্যালয়ৰ সৈতে জড়িত JN মেডিকেল কলেজৰ ফৰেনচিক মেডিচিন বিভাগৰ সহকাৰী অধ্যাপক ডাঃ জিতেন্দ্ৰ কুমাৰে তেওঁৰ শ্ৰেণীত যৌন অপৰাধৰ বিষয়ে শিকাই আছিল। পাৱাৰপইণ্ট প্ৰেজেণ্টেচনত তেওঁ বিষয়টো ব্যাখ্যা কৰিছিল আৰু ড. কুমাৰে হিন্দু দেৱতাসকলৰ প্ৰতি অপমানজনক উল্লেখ কৰিছিল। ধৰ্ষণৰ এক চমু ইতিহাস ৰচনা কৰি তেওঁ ধৰ্ষণক হিন্দু দেৱতাৰ সৈতে সম্পৰ্কিত কৰে।\nপাৱাৰপইণ্টৰ ফটো অনলাইনত শ্বেয়াৰ কৰাৰ পিছত, এএমইউৰ প্ৰাক্তন ছাত্ৰ আৰু বিজেপি নেতা ড০ নিশিত শৰ্মাই6এপ্ৰিল, 2022 তাৰিখে চিভিল লাইনচ আৰক্ষী থানাত অভিযুক্ত সহকাৰী অধ্যাপকৰ বিৰুদ্ধে অভিযোগ দাখিল কৰে। অভিযোগটোত, তেওঁ কৈছিল যে সহকাৰী অধ্যাপকজনে ধৰ্ষণৰ বিষয়টো শিকোৱাৰ সময়ত দেৱ-দেৱীৰ বিষয়ে গুৰুত্বপূৰ্ণ মন্তব্য কৰিছিল। অভিযোগটোত এইটোও কোৱা হৈছে যে ড০ কুমাৰৰ উপস্থাপনে হিন্দুসকলৰ অনুভূতিক আঘাত কৰিছে। অভিযোগটোৰ পিছত, আৰক্ষীয়ে ঘটনাটোৰ তদন্ত আৰম্ভ কৰিছে।\nআলিগড় মুছলিম বিশ্ববিদ্যালয়ে বিষয়টো অনুসন্ধান কৰিবলৈ এটা দুই সদস্যৰ দল গঠন কৰিছিল। দুজন জ্যেষ্ঠ অধ্যাপকক গোচৰটোৰ তদন্তৰ দায়িত্ব দিয়া হৈছে। এএমইউৰ জনসম্পৰ্ক বিষয়া ওমৰ পীৰজাদাই কৈছিল যে সহকাৰী অধ্যাপকৰ পৰা এটা ব্যাখ্যা বিচৰা হৈছিল। এএমইউৰ জনসম্পৰ্ক বিভাগৰ ভাৰপ্ৰাপ্ত অধ্যাপক শফি কিদৱাই কয় যে গোচৰটোৰ তদন্ত সম্পূৰ্ণ নোহোৱালৈকে সংশ্লিষ্ট অধ্যাপকজনক নিলম্বন কৰা হৈছে। এই সন্দৰ্ভত আলিগড় মুছলিম বিশ্ববিদ্যালয়ৰ এক প্ৰেছ বিজ্ঞপ্তিত কোৱা হৈছে, "আলিগড় মুছলিম বিশ্ববিদ্যালয় প্ৰশাসন আৰু চিকিৎসা অনুষদে আজি ধৰ্ষণৰ পৌৰাণিক প্ৰেক্ষাপটৰ ওপৰত শ্লাইডৰ বিষয়বস্তুক তীব্ৰ গৰিহণা দিয়ে আৰু ছাত্ৰ-ছাত্ৰী, কৰ্মচাৰী আৰু নাগৰিকসকলৰ ধৰ্মীয় আৱেগক আঘাত কৰাৰ বাবে ড০ জিতেন্দ্ৰ কুমাৰক কাৰণ দৰ্শোৱাৰ জাননী জাৰি কৰে।" তেওঁলোকক ২৪ ঘণ্টাৰ ভিতৰত সঁহাৰি দিবলৈ কোৱা হৈছিল। ইয়াত আৰু কোৱা হৈছে, "বিশ্ববিদ্যালয়খনে ডিন, ঔষধ অনুষদ অধ্যাপক ৰাকেশ ভাৰ্গৱৰ পৰামৰ্শ অনুসৰি দুই জনীয়া তদন্ত সমিতিও গঠন কৰিছে, যিয়ে সমগ্ৰ বিষয়টো চোৱা-চিতা কৰিব আৰু এনে ঘটনা পুনৰাবৃত্তি নহ'ব বুলি পদক্ষেপ লোৱাৰ পৰামৰ্শ দিব"। ঘটনাটোৰ পিছত, ড. জীতেন্দ্ৰ কুমাৰে এক চৰ্তহীন ক্ষমা বিচাৰিছিল।তেওঁ তেওঁৰ পত্ৰখনত আৰু কৈছিল, "মোৰ উদ্দেশ্য এটা নিৰ্দিষ্ট ধৰ্মৰ ধৰ্মীয় অনুভূতিক আঘাত কৰা নাছিল আৰু প্ৰসংগটো আছিল কেৱল এইটো আলোকপাত কৰা যে ধৰ্ষণ দীৰ্ঘদিন ধৰি সমাজৰ এটা অংশ হৈ আহিছে, যাক মই মোৰ ফালৰ পৰা অসাৱধানতাপূৰ্ণ ভুল বুলি বিবেচনা কৰিছিলো। মই আপোনাক আশ্বাস দিছো যে ভৱিষ্যতে এনে ধৰণৰ ত্ৰুটি নহ'ব আৰু মই পুনৰ চৰ্তহীনভাৱে ক্ষমা বিচাৰোঁ।


xukhdukh.com May 03, 2014 goodnews,\n১. গোলাঘাটত চলি থকা ২০তম ৰাষ্ট্ৰীয় মহিলা ছিনিয়ৰ মহিলা ফুটবলত কালি অসমে উত্তৰাখণ্ডক ১১-০ গ'লৰ ব্যৱধানত এক বৃহৎ বিজয় সাব্যস্ত কৰিছে। অসমৰ হৈ ৰঞ্জুমণি ব্ৰহ্মই হেট্ৰিকসহ ৪টা গ'লৰ অৰিহণা আগবঢ়ায়। কাইলৈ অসম পণ্ডিচেৰীৰ সন্মুখীন হব।\n২. কালি ৰাষ্ট্ৰপতি ভৱনত অসম আৰক্ষীৰ পৰিদৰ্শক লোহিত সোনোৱালক মৰণোত্তৰভাৱে কীৰ্তি চক্ৰ প্ৰদান কৰা হয়। ৰাষ্ট্ৰপতিৰ পৰা এই সাহসিকতাৰ বঁটাটি সোনোৱালৰ পত্নীয়ে গ্ৰহণ কৰে। যোৱা বছৰ ১৯ এপ্ৰিলত তিনিচুকীয়া জিলাত দুজনকৈ সন্ত্ৰাসবাদীক সোনোৱালে সাহসেৰে যুঁজ দি পৰাভূত কৰিছিল। ৰাষ্ট্ৰপতিয়ে চিআৰপিএফৰ কনিষ্টবল ভৃগু নন্দন চৌধুৰীকো মৰণোত্তৰভাৱে আৰু সেনা বাহিনীৰ নইব চুবেদাৰ ভূপাল সিং মগৰক কীৰ্তি চক্ৰ আৰু আন ১০গৰাকীক শৌৰ্য চক্ৰ অনুষ্ঠানটোত প্ৰদান কৰে।\n৩. পাটাছাৰকুছিত প্ৰতিবছৰে বৃক্ষৰোপনেৰে কন্যাৰ জন্মদিন পালন কৰি আদৰ্শ দেখুৱালে এগৰাকী পিতৃয়ে। বনবিভাগৰ এগৰাকী জ্যেষ্ঠ সহায়ক থানেশ্বৰ তালুকদাৰে এইবৰ্ষও কন্যা চয়নিকাৰ জন্মদিনত পঞ্চাশজোপাতকৈ অধিক বৃক্ষৰোপন কৰে। পাটাছাৰকুছি প্ৰেছ ক্লাৱ প্ৰাংগনত এইবাৰ বৃক্ষৰোপন কৰা কাৰ্যসূচীৰে এতিয়ালৈ বিগত ১৬বছৰত এহেজাৰতৈ অধিক বৃক্ষ জন্মদিন উপলক্ষেই ৰোপন কৰা হৈছে বুলিও জানিব পৰা গৈছে।\n৪. বৰপেটা জিলাত ফুটবল চৰ্চাক উজ্বলাই তোলাৰ মানসেৰে নতুনকৈ গঠন হোৱা বৰপেটা জিলা ফুটবল উন্নয়ন সমিতিয়ে জিলাখনত ৮টা মণ্ডলত অনুৰ্ধ ১৪বছৰৰ খেলুৱৈ সকলক যোৱা মাৰ্চ মাহৰ পৰাই প্ৰশিক্ষণ দি আছে। আৰু সেই প্ৰশিক্ষণপ্ৰাপ্ত খেলুৱৈ সকলৰ মাজত অহা ৪মে'ৰ পৰা আয়োজন কৰিছে ক্ৰীড়া সংগঠন উমেশ বৰুৱাৰ স্মৃতিত আন্তঃ প্ৰশিক্ষণ কেন্দ্ৰ ফুটবল প্ৰতিযোগিতাৰ।\n৫. গ্লাচগোত হব লগা কমনৱেলথ গেমচলৈ ভাৰতীয় সাঁতোৰ দলক সাজু কৰাৰ বাবে "ছাই"য়ে দিল্লীত আয়োজন কৰা ৰাষ্ট্ৰীয় সাঁতোৰ প্ৰশিক্ষণ শিবিৰলৈ নিৰ্বাচিত হৈছে অসমৰ সাঁতোৰ প্ৰশিক্ষক ৰাজীৱ দে। কমনৱেলথ গেমচৰ বাবে ৰাষ্ট্ৰীয় দলক সাঁতোৰ প্ৰশিক্ষণ দিয়া তেখেতেই প্ৰথমগৰাকী অসমীয়া ৰূপে পৰিগণিত হৈছে।\n৬. গুৱাহাটী টাউন ক্লাৱৰ উদ্যোগত অসমৰ প্ৰখ্যাত ক্ৰিকেটাৰ প্ৰয়াত মহৰ্ষি বৰাৰ সোঁৱৰণত আজিৰে পৰা লীগ তথা নক্ আউট পদ্ধতিত এখনি ক্ৰিকেট প্ৰতিযোগিতাৰ আয়োজন কৰিছে। পঞ্চাশ হাজাৰ টকাৰ পুৰস্কাৰ সম্বলিত প্ৰতিযোগিতাখনিত মুঠ ৮টা দলে অংশগ্ৰহণ কৰিব। ফাইনেল খেলখন অহা ১৭মে'ত দিবা-নৈশ ৰূপত অনুষ্ঠিত হব।\n৭. কাকজান কলেজ ইংৰাজী বিভাগৰ অধ্যাপিক অৰ্চনা ভট্টাচাৰ্যই জাপানৰ ওচাকা চহৰত অনুষ্ঠিত আন্তঃজাৰ্তিক সাহিত্য সন্মিলনৰ আমন্ত্ৰণক্ৰমে "অসম তথা ভাৰতৰ বিভিন্ন ঠাইত প্ৰচলিত বিধৱা প্ৰথা" বিষয়ৰ গৱেষণা পত্ৰ পাঠ কৰি প্ৰশংসা লাভ কৰে। যোৱা ৩-৬ এপ্ৰিলত অনুষ্ঠিত এই সন্মিলনত ৪০খন দেশৰ ৩৪০গৰাকী গৱেষকে অংশগ্ৰহণ কৰিছিল। পাশ্চাত্যত বিধৱা প্ৰথা নোহোৱাৰ বাবে তেখেতৰ গৱেষণাপত্ৰই যথেষ্ট আগ্ৰহৰ সৃষ্টি কৰিবলৈকো সক্ষম হয়।\n৮. দুধনৈ কলেজৰ খেলপথৰত চলি আছে তিনিদিনীয়াকৈ আয়োজিত ৰংজালি বৈশাগু উৎসৱ। বড়ো কৃষ্টি দল সমূহৰ পাঁচ শতাধিক মহিলাই নৃত্য পৰিবেশন কৰে। কামৰূপ আৰু গোৱালপাৰা জিলাৰ ৭৫টা বড়ো কৃষ্টি দলে সাংস্কৃতিক প্ৰতিযোগিতাত অংশগ্ৰহণ কৰে। এই উতসৱস্থীলেত বডোফা উপেন্দ্ৰ নাথ ব্ৰহ্ম মৃত্যুবাৰ্ষিকীও গোৱালৰাপাৰা জিলা বড়ো ছাত্ৰ সন্থাই পালন কৰে। আজি মুকলি সভা, সাংস্কৃতিক সন্ধিয়া তথা বঁটা বিতৰণী সভা অনুষ্ঠিত হোৱাৰ কথা।\n৯. মুক্তিৰ বাবে সাজু হৈ উঠা অসমীয়া কথাছবি "ঢৌ" (দ্য ৱেভ)ৰ শ্ৰব্য কেছেট কালি আনুষ্ঠানিকভাৱে গুৱাহাটী প্ৰেছ ক্লাৱত উন্মোচিত হয়। মুনিন বৰুৱা, ভূপেন উজীৰ শান্তা উজীৰ, মানস ৰবীন আদি শিল্পী সকলে এই অনুষ্ঠানত অংশ গ্ৰহণ কৰে। ছবিখনৰ সাতোটা গীতত জুবিন, অংগৰাগেও কণ্ঠ নিগৰাইছে বুলি জানিব পৰা গৈছে।\n১০. নামনি অসমত গা-কৰি উঠা হিংসাত্মক পৰিবেশক কঠোৰ হাতেৰে দমন কৰা নিৰ্দেশ জাৰি কৰিছে ৰাজ্য চৰকাৰে। বিদেশ ভ্ৰমণ বাতিল কৰি অসমৰ মুখ্যমন্ত্ৰীয়ে জৰুৰী কেবিনেট বৈঠক অনুষ্ঠিত কৰাৰ লগতে দেশৰ প্ৰধানমন্ত্ৰীয়েও তেখেতৰ সৈতে সঘনে টেলিফোনিক বাৰ্তালাপ কৰি পৰিস্থিতি মোকাবিলা কৰিবলৈ যি কোনো সহায় আগবঢ়োৱাৰ প্ৰতিশ্ৰুতি দিয়াৰ কথা ব্যক্ত কৰিছে।\n১১. বিশিষ্ট লেখক ৰজত চন্দ্ৰ ভৰালীৰ সংকলিত আৰু সম্পাদিত "পূণ্যভূমি ৰামদিয়া" নামৰ গ্ৰন্থখনি কালি গুৱাহাটী প্ৰেছ ক্লাৱত উন্মোচিত হয়।\n১২. "পদপথত আবেলিৰ কবিতা" নামৰ কাব্যানুষ্ঠানটোৰ কবি সন্মিলনখন চানমাৰিৰ পদপথ পৰহি অনুষ্ঠিত হৈ যায়। সভাপতি কিশোৰী মোহন পাঠকে পৌৰাহিত্য কৰা সন্মিলনখনিত বহু-কেইগৰাকী ন-পুৰণি কবিয়ে কবিতা পাঠ কৰে।\n১৩. ইতিমধ্যে নিৰ্বাচনৰ ভোট গ্ৰহণ সম্পন্ন হোৱা অঞ্চল সমূহত প্ৰশাসনিক আৰু উন্নয়নমূলক কাম কাজ আৰম্ভ কৰিবলৈ ৰাজ্য চৰকাৰক নিৰ্বাচন আয়োগে অনুমতি প্ৰদান কৰিছে। পুনৰ ভোট গ্ৰহণ হব লগা অঞ্চলত এই অনুমতি কাৰ্যকৰী নহব। নিৰ্বাচনী প্ৰক্ৰিয়া সম্পূৰ্ণ নোহোৱালৈকে নিৰ্বাচনী কাম-কাজৰ সৈতে জড়িত বিষয়াৰ বদলি কৰিব নোৱাৰিব বুলিও আয়োগে স্পষ্ট কৰি দিছে।\n১৪. জৱাহৰ লাল নেহৰু, ইন্দিৰা গান্ধী, ৰাজীৱ গান্ধীৰ দৰেই এইবাৰ পাঠ্যপুথিত অন্তভুৰ্ক্ত হব অটল বিহাৰী বাজপেয়ী আৰু নৰেন্দ্ৰ মোদীৰ জীৱন সংগ্ৰাম তথা পাৰদৰ্শিতাৰ কাহিনী। ৰাজস্থানৰ শিক্ষামন্ত্ৰীয়ে বিদ্যালয় আৰু উচ্চ মাধ্যমিক শাখাত এনে ৰাজনৈতিক কৰ্মীৰ জীৱনী অন্তভুৰ্ক্ত কৰাৰ পক্ষে যুক্তি প্ৰকাশ কৰিছে।\n১৫. এগৰাকী মহিলা স্থপতিবিদক অবৈধভাৱে অনুসৰণ কৰা বিষয়ত তদন্ত কৰিবৰ বাবে এক আয়োগ গঠন কৰি অহা ১৬মে'ৰ আগতেই এগৰাকী বিচাৰপতিক নিযুক্তি দিয়া হব বুলি কালি কেন্দ্ৰীয় মন্ত্ৰী কপিল ছিবালে ঘোষণা কৰে। এটা অনুসন্ধানকাৰী ৱেবচাইটে উন্মোচন কৰা এই বিষয়টোক লৈ নৰেন্দ্ৰ মোদীক অপবাদ দিবলৈ চেষ্টা চলি আছিল আৰু এই বিষয়ত এতিয়া তদন্ত কৰিবলৈ আয়োগ গঠন কৰা হব বুলি চৰকাৰে ঘোষণা কৰিছে।